
Za godinu 1931 izdala je „Matica Hrvatska" 


kao redovno izdanje ovih sedam knjiga; 

1 Artur Gavazzi : Sjeverna Evropa, švedska, 

Finska, Kuola i Svalbard. I. knjiga Zemljopisa 
Evrope, što ga izrađuju FILIP LUKAS i dr 
ARTUR GAVAZZI. Ilustrirano. 

2 August Šenoa: Seljačka buna, prigodom 50- 

godišnjice smrti, sa ilustracijama VI. Kirina. 

3 Wladislaw St. Reymont: Seljaci, II. Zima, preveo 

Julije Benešić. 

4 Šemsudin Sarajlić: Iz bosanske romantike, 

novele. 

5 Marko Perojević: Petar Kružić, kapetan i knez 

grada Klisa, s ilustracijama. 

6 Alija Nametak: Bajram žrtava, novele. 

7 Hrvatsko kolo XII, s ilustracijama. 

Cijena cijelom izdanju za članove prinosnike Dinara 170’—, 
za članove zakladnike po starom Din. 140--, po novom Din. 40-- 

Robliže u popisu knjiga. 


Za godinu 1931 izdala je „Matica Hrvatska" 

kao izvanredna izdanja ove knjige : 

1 Mihovil Mandić: Vezirski grad Travnik nekoć 
i sada, s ilustracijama, član. Din. 30—, knjiž. 40 — 

^ Bašagić: Znameniti Hrvati Bosanci 

i Hercegovci u turskoj carevini, član. Din. 30 — 
knjiž. 40'—. 

3 Pecija Petrovih : Priče, član. Din. 30—, kniiž 
Din. 40'-. 

GODINA V BROJ 10 MCMXXXII 


VJEKOVI HRVATSKE POVIJESTI 

OKO DREVNE KLISKE TVRĐAVE 

Split je u zadnje vrijeme dobio novu atrakciju u svojoj okolini. 
Uređena je starinska tvrđava Klis, koja od drevnih vremena stražu 
straži nad glavnim pristupom iz unutrašnjosti Balkana na srednji Ja¬ 
dran. Sa vrha vrletnog kamenog brijega kliška tvrđava dominira klan¬ 
cem između Mosora i Kozjaka, odiskona jedinim prolazom iz Solina 
i Splita u unutrašnjost Dalmacije i u Bosnu. Obrisi ove tvrđave u po¬ 
zadini splitskog krajolika jasno se ocrtavaju u sunčanom dalmatinskom 
podneblju i izazivlju kod posjetilaca ovog kraja sjećanje na krvave 
borbe i burne događaje iz prošlosti. Klis je vidio gdje kraj njega pro¬ 
laze i rimski legionari i bizantinski vojnici, doživio je provalu Avara 
i opsadu Tatara; u njemu je sjedio župan starohrvatske primorske 
župe i moćna vlastela Nelipićeva i Šubićeva roda; kliška je tvrđava 
služila kao čvrsto uporište za gospodstvo nad dalmatinskim srednjim 
primorjem i ugarsko-hrvatskom kralju i turskom sultanu i mletačkom 
duždu i Napoleonu Velikom i Austriji. Borbe oko Klisa bile su opje¬ 
vane pjesmom i opisane u prozi. Ja ću ovdje dati kratak prikaz njegove 
zanimljive prošlosti. 

U rimsko doba nije bilo posebnog naselja na Klisu. Samo su 
raštrkana ladanjska imanja salonitanskog predgrađa dopirala do ispod 
današnje tvrđave, gdje je bila srednjovjekovna varoš, a i danas je 
mjesto Klis. Našlo se tu više rimskih natpisa pa i dva žrtvenika posve¬ 
ćena geniju kolonije Salone, poznatog bogatog i velikog glavnog grada 
rimske pokrajine Dalmacije na mjestu današnjeg Solina. Da li je kliski 
klanac, zbog svoje važnosti i uporabljivosti u strategijske obranbene 
svrhe, igrao ulogu u borbama, koje su ilirski urođenici vodili s rimskim 
osvajačima od drugog vijeka pa do Kristova rođenja, nije nam poznato 
i nije zabilježeno. Prvi put nailazimo na vijest, koja se vjerojatno 
odnosi na kliški klanac, u prikazu borba, koje je Bizant vodio oko 
Salone, da istrgne Dalmaciju iz vlasti Istočnih Gota. Bizantinski pisac 

Prokopije priča nam, da je Konstancijan, vojskovođa bizantinskog cara 
Justinijana, zimi god. 535.—536., pošto se je iskrcao u solinskoj luci, 
dao odredu svoje vojske nalog da zaposjedne neki klanac (kliski), za 
koji je bio čuo, da se nalazi ispred grada Salone. Time je Konstancijan 
spriječio, da opsjednutoj Saloni stigne pomoć iz unutrašnjosti i zauzeo 
je taj grad. Prema ovomu, što Prokopije piše, mora da je Klis u to 
vrijeme još bio samo od prirode utvrđeno mjesto, a nikakvo naselje 
ni stalna vojnička utvrda. Nije se tome zapravo čuditi. Granica rim¬ 
skog carstva, dok nijesu, u vrijeme seobe naroda, provalila barbarska 
plemena, bila je na Dunavu, daleko od Salone i Klisa. Nego, Avari i 
Slaveni stadoše u VI. vijeku sve to češće i u sve to većem broju pro¬ 
valjivati preko Dunava; a koncem toga vijeka razliše se oni u velikim 
masama po Balkanu sve do istočne obale Jadrana. U to vrijeme, kratko 
pred propast rimske Dalmacije, nije moglo Salonitancima izbjeći zna¬ 
čenje kliškog klanca, i oni su ga, po svoj prilici, tada učvrstili za svoju 
obranu i tamo su postavili stalnu vojnu stražu. To naslućujemo po 
onome, što nam bizantinski pisac car Konstantin Porfirogenet u X. vi¬ 
jeku priča o bližim okolnostima pada stare Salone (oko g. 615.). Sta¬ 
novnici Salone su svake godine o Uskrsu mijenjali i šiljali stražu u 
susjedni Klis pa odatle na Dunav, s onu stranu kojega su živjeli nepri¬ 
jateljski Avari i Slaveni (car Konstantin miješa jedne i druge i drži 
ih za jedan narod). Rimski vojnici iz Salone prelazili bi višekrat Dunav 
i vraćali bi se krcati plijenom natrag s ovu stranu rijeke. Dodijalo je 
to, priča Porfirogenet, Avarima ili Slavenima, pa jednom dočekaše iz 
zasjede Salonitance, svladaše ih, odnesoše im i sebi uzeše njihovo oružje, 
zastave i druge vojne znakove. Tako preobučene pusti ih straža u Klis 
misleći, da su to Salonitanci, koji se redovito vraćaju sa straže na Du¬ 
navu. Pošto Slaveni (Avari) ovako varkom uđoše u Klis i osvojiše ga, 
pade im uskoro u ruke i glavni grad rimske pokrajine, Salona. 

Sigurno je ova priča u ovakvoj formi plod naivne mašte; ali će u 
njoj vjerojatno biti i zrno istine. Ne će biti presmjelo nagađati, da je 
Avarima i Slavenima tekar zauzećem kliškog klanca, utvrđenog na brzu 
ruku zadnjih decenija pred propast Salone uslijed učestalih provala i 
navala avarskih i slavenskih masa, bio slobodan put za osvojenje same 
Salone. I u kasnija će vremena često predobićem Klisa biti zapečaćena 
i odlučena sudbina nasljednika slave i moći stare Salone, grada Splita. 

Na svaki način u pravi i trajni historijski život stupa Klis tekar 
doseobom Hrvata na jug kao hrvatsko naselje i utvrđeno središte pri¬ 
morske župe, na domaku srednjovjekovnog Splita. Utemeljen od Hrvata, 
Klis dijeli odsada sudbinu dalmatinske Hrvatske, igra vidnu ulogu i 
bilježi važne momente njezine prošlosti. Prvi siguran spomen Klisa kao 

posebnog naselja sačuvan nam je u prvoj i najstarijoj povelji hrvat¬ 
skih vladara iz g. 852.; po isteku mnogih vjekova, zadnji je od gradova 
dalmatinske Hrvatske Klis spustio, pred bujicom turskom, barjak hrvat- 
sko-ugarskog kralja g. 1537. 

Poznat je sadržaj prve sačuvane naše povelje iz g. 852. Knez Trpi¬ 
mir, na svom dvoru u Bihaćima u donjokaštelanskom polju, dariva svo¬ 
jem kumu Petru, nadbiskupu grada Splita, koji mu je bio posudio deset 
srebrnih libara novca, uz ostalo i desetinu svega onoga, što svake go¬ 
dine rađa zemlja kneževa kliskog imanja. Tu je desetinu počeo davati 
splitskom nadbiskupu još prethodnik Trpimirov, knez Mislav. U povelji, 
sastavljenoj na latinskom jeziku, knez nazivlje Klis »curtis nostra«, 
naš dvor, naše imanje. Uzimalo se je donedavna, da ovo »curtis« znači 
vladarski dvorac i da su hrvatski knezovi imali svoje dvorove i u tvrdom 
Klisu. Vladari na Zapadu Evrope nijesu, naime, u ranom srednjem vi¬ 
jeku imali jednu stalnu rezidenciju u prijestolničkom gradu. Dvorove 
hrvatskih vladara ne smijemo zamišljati poput raskošnih palača bizan¬ 
tinskih careva u Carigradu, ni kao veličanstvenu rezidenciju cara Dio¬ 
klecijana u Splitu. Hrvatski su vladari obilazili svoju zemlju od mjesta 
do mjesta i zadržavali se sada na jednom a sada na drugom svom po¬ 
sjedu. 

Nego nedavno je Skok dokazao, da u srednjovjekovnoj latinštini 
»curtis« (dvor) ne mora značiti vladarski dvorac, već se tako nazivlje 
svaki zemljišni posjed s kmetovskim naseljem, koji zemlju obrađuju, 
lakvih je posjeda ili imanja hrvatski vladar imao u svim krajevima 
svoje države, jer je velik dio zemlje u rano doba srednjeg vijeka seo¬ 
bom naroda te haranjem i osvajanjem tih naroda bio došao u ruke vla¬ 
dara doseljenih plemena. Istina je, da su upravo središta takvih većih i 
uređenijih vladarskih imanja služila knezovima i kraljevima za privre¬ 
meni boravak. Ali nemamo dokaza, da je krunski posjed u Klisu bio 
uređen za rezidenciju vladara i njegove pratnje i da su baš na Klisu 
hrvatski vladari povremeno odsjedali, da u pratnji svojih dvorjanika i 
župana rješavaju državne poslove i kroje narodu pravdu, kako to znamo 
za Bihaće, Knin, Nin itd. Stalno je samo to, da je i na Klisu bilo imanje 
Trpimirovića, pa su knezovi Mislav i Trpimir, u znak svoje vladarske 
milosti i zahvalnosti, davali desetinu sa svog kliškog imanja nadbiskupu 
grada Splita, koji je u ono vrijeme još bio bizantinski i romanski grad. 
Tekar za prvog hrvatskog kralja Tomislava došao je Split privolom 
Bizanta po prvi put pod upravu hrvatskog vladara: još kasnije, u vri¬ 
jeme kralja Petra Krešimira, postali su Split i drugi primorski romanski 
gradovi nerazdruživi i integrantni dio hrvatske države (XI. v.). 

Klis je inače bio uistinu važno središte starohrvatskog političkog 
života. Klis je bio središte starohrvatske. primorske župe, koja se je 
sterala u srednjem dalmatinskom primorju između ušća rijeke Krke 
pa do ušća rijeke Cetine (u cara Konstantina Porfirogeneta: župa para- 
thalassia). Poznato je, da se kod Slavena zemlja dijelila u župe, u ko¬ 
jima su nastavali pripadnici pojedinog plemena. Na čelu župe je bio 
župan, sudac u miru i vod u ratu čitave župe. U sredini župe obično je 
bio župni grad, za koji se je odabiralo mjesto po naravi podesno za 
obranu ili se je pak grad utvrđivao jarkom, nasipom ili plotom. U 
župni je grad pribjegavao narod iz čitave župe u vrijeme pogibelji; u 
njemu se je narod sakupljao za zajedničke vjerske obrede; u njemu 
je župan sudio po starim narodnim običajima; u njemu je, napokon, bio 
trg, gdje se je kupovalo i prodavalo i gdje su se poglavice plemena sa¬ 
stajali na vijeće. Takvo se uređenje obično uzimlje da je bilo kod svih 
Slavena još u pogansko doba; a takvo je ono ostalo i onda, kada su 
razna plemena i njihovi župani priznali za vrhovnog poglavicu kneza 
ili kralja. Takav župni grad mora da je po doseobi Hrvata na jug bio 
Klis kao središte primorske ili kliške župe. U povelji kneza Mutimira 
iz g. 892. uz ostale svjedoke postavio je križ u ime potpisa Leledrag, 
župan kliški (signum t manus Leledrago iupano Clisse). 

Pojedina su plemena, kako rekosmo, nastavala u pojedinim župama. 
Pleme Šubića imalo je svoje uporište i svoju djedovinu u Bribiru, pleme 
Svačića, poslije zvanih Nelipića, obitavalo je ponajviše oko Knina. Koje 
je bilo pleme primorske župe? Mi ne znamo sigurno odakle su rodom i 
plemenom bili hrvatski vladari, koje po knezu Trpimiru nazivijemo 
Trpimirovićima. Ali više okolnosti govori za to, da je njihova djedo¬ 
vina bila upravo primorska župa. Prema tome bi tvrdi Klis bio odnji- 
hao dinastiju, koja je kroz tri vijeka upravljala hrvatskom državom. 
Svakako su hrvatski vladari često i rado dizali zadužbine u kliskom 
polju. 

Ispod Klisa u slikovitoj i sjenatoj osami lornnog obronka brda Ko¬ 
zjaka do potoka Rupotine sagradio je negdje oko g. 852. knez Trpimir 
samostan za prve monahe u hrvatskim stranama. Još g. 1891. nađen je na 
ovom položaju, zvanu »Rižinice«, ulomak crkvene pregrade s natpisom 
pro duce Trepimero (hrvatski: za kneza Trpimira molite ili slično). Ne¬ 
davno su ovdje bile dovršene iskopine započete od društva »Bihaća« još 
prije rata i one su nam otkrile starohrvatsku crkvu i u njoj kamena 
sjedala uokolo svetišta i uzduž zidova crkvice za monahe, koji su pje¬ 
vali u koru. Do crkve otkopane su razne prostrane zgrade, nekoć di¬ 
jelovi rimskog zaselka a po tom ponovno upotrijebljeni od hrvatskih 
samostanaca. 

U kliskom je polju pokopan i hrvatski kralj Stjepan (umr’o oko g. 
1058.). Kralj Petar Krešimir IV., u nekoj povelji iz g. 1069., sjeća se 
svojeg oca kralja Stjepana koji blaženo počiva u kliskom polju, u latin¬ 
skom originalu feliciter quiescentis in campo clisio (nekoji čitaju in 
campo elisio, u poljanama Elizija). Valjda je Stjepanov grob bio u onoj 
prostranoj trobrodnoj crkvi posvećenoj sv. Mojsiju, koja je lanjske go¬ 
dine također od društva »Bihaća« bila otkrivena u solinskom polju na 
desnoj obali rijeke Jadra na položaju, koji i danas pripada Klisu. Sv. 
Mojsije je bio samostan osnovan od hrvatskog kralja u XI. vijeku. Nje¬ 
gov >se opat spominje u intimnom dvorskom krugu na dvoru kralja Zvo¬ 
nimira (g. 1078.). 

Kako je život tekao i kako je bio uređen Klis u ovo vrijeme, o 
tome, naravno, nemamo potanjih vijesti. Znamo samo. da je u njemu 
sjedio sudac. Povelja iz vremena oko g. 1090. spominje svjedočanstvo u 
sporu oko neke zemlje dano pred kliškim sucem Volenom. Po izumrću 
hrvatske narodne dinastije g. 1102. dugo vremena nemamo vijesti o 
Klisu. Tekar u drugoj polovici XII. vijeka sačuvana nam je vrlo zani¬ 
mljiva pogodba mira između Klisa i Splita. 

Pogodba o miru sklopljena je g. 1171. posredovanjem bizantinskog 
namjesnika vojvode Konstantina u Splitu. Klaić tvrdi, da je povod su¬ 
kobu i ratu između Splita i Klisa u to vrijeme bio taj, što su Klišani 
htjeli ostati vjerni svom zakonitom vladaru, ugarsko-hrvatskom kralju 
Stjepanu IV. iz roda Arpadovaca, dok su se Splićani namah bili priklo¬ 
nili vlasti bizantinskog cara Emanuela Komnenca, koji je upravo u to 
vrijeme bio prisvojio hrvatske krajeve (g. 1168.—1180.). U ime Klisa 
sklapa mir kliški župan imenom Saracen, sudac Bratočaj i drugi odlič¬ 
nici te 150 građana. Mora da je naselje u gradu (castrum), a vjerojatno 
već i u podgrađu ispod tvrđave (suburbium), bilo prilično naraslo, kada 
je toliki broj odraslih muških Klišana s pravom glasa i odluke u po- 
slima grada. Vrlo je zanimljivo, što se u ovoj pogodbi kaže o prodaji 
robova. Ako koji Klišanin kupi od stranaca neznalice Splićanina, otpu- 
stit će ga uz cijenu od jednom zlatnog solida preko onog, što je za njega 
dao; ako ga je pak kupio znalice i protiv njegove volje, otpustit će ga 
bez ikakve odštete. Ali ako Klišanin potajno prodade Klišanina — može 
li to da učini, neka učini! 

U pogodbi mira opraštaju se sva zla nanesena tokom rata i odre¬ 
đuje postupak za mirno rješavanje sporova između Klišana i Splićana 
ubuduće. Sačuvan nam je u nekoj povelji iz g. 1178. opis takvog po¬ 
stupka. Za vrijeme meteža, koji je bio prouzrokovao rat između Klisa i 
Splita, neki Hrvati iz plemena Kukara silom prigrabiše baštinu split¬ 
skog građanina Dujma, sina Prestancijeva, u kolici Klisa kod Žrnovnice. 

Dujam se prituži bizantinskom namjesniku, a ovaj najprije svojim pe¬ 
čatom pozove krivce pred svoj sud, a onda, uz pomoć kliskog suca Bra- 
točaja, povrati Dujmu njegove zemlje i dade mu dva pristava, Plazića i 
Vučka, sina kliskog natpopa, da ga po starom slavenskom običaju uvedu 
u posjed zemlje. Brojna je komisija potom obišla čitavu zemlju i za¬ 
bilježila na međašnim kamenim stupovima početno slovo vlasnikova 
imena. U spomenutoj pogodbi mira spominju se također dva kliska sve¬ 
ćenika. Iz drugih dokumenata znamo, da je Klis imao natpopa. Kliska 
je župa potpadala pod splitskog nadbiskupa. To se izričito ističe u za¬ 
ključcima crkvenog sabora, koji je g. 1185. bio održan u crkvi Sv. An¬ 
drije u Splitu, koja je bila negdje na današnjoj Pisturi. Zaključke ovog 
sabora potpisao je. između ostalih crkvenih odličnika, i Vukota, natpop 
Klisa. 

Župan Saracen, koji se spominje na čelu Klisa u vrijeme sklapanja 
mira između Klišana i Splićana g. 1171., bio je od plemena Svačića Ne- 
lipića i otac kneza Domalda, čiji je život i rad usko spojen s historij¬ 
skim životom i zgodama Klisa i Splita u prvoj polovici XIII. vijeka. 
Bitan dio srednjovjekovne povijesti dalmatinskog primorja sačinjavaju 
sukobi i borbe dalmatinskih primorskih gradskih općina i moćne, gorde 
često i obijesne hrvatske gospođe u okolici i zaleđu tih gradova. 1 Jako 
se izmijeniše prilike od onda, kada je čvrsta ruka hrvatskog kralja 
držala u zaptu i održavala mir i ravnovjesje između razrožnih interesa 
i faktora u tom kraju. Više je okolnosti pripomoglo izgradnji široke 
slobode dalmatinskih primorskih gradova i jačanju sile hrvatskog plem¬ 
stva u unutrašnjosti Dalmacije. Ugarsko-hrvatski kraljevi iz roda Arpa- 
dovaca, nasljednici hrvatske narodne dinastije, rado su potvrđivali dal¬ 
matinskim primorskim gradovima, tim jedinim vratima na more svoje 
države, stare sloboštine, da ih održe u vjernosti i odvrate od vječitog 
takmaca za vlast nad istočnim Jadranom, Venecije. Ugarsko-hrvatski 
vladari boravili su većinom u dalekoj Ugarskoj; a njihovi namjesnici, 
hercezi iz kraljevskog roda i bani, nijesu imali ni sile ni auktoriteta neg¬ 
dašnjih hrvatskih kraljeva. Pored izbivanja vladara iz hrvatskih strana, 
ojačanju hrvatskog plemstva pogodovao je feudni sustav, koji je kon- 

1 Slobodni gradovi dalmatinskog primorja u okviru ugarsko-hrvatske države 
bili su Split, Trogir i Zadar, koji su prije sačinjavali bizantinsku pokrajinu Dalmaciju 
pa su od XI. vijeka postali dio hrvatske države, ali su imali sve do XIII. vijeka pre¬ 
težno romansko pučanstvo. Njima se tokom vremena pridružiše i otada se pribrajahu 
također Dalmaciji gradovi čisto hrvatskog podrijetla Šibenik g. 1167. i Nin g. 1205. Sav 
teritorij izvan ovih gradova pripadao je Hrvatskoj i zvao se je u srednjem vijeku 
Hrvatskom. Klis se je prema tome od prvog početka pa sve do pada u turske ruke g. 
1537. nalazio na političkom teritoriju Hrvatske. 

cem XII. vijeka i u dalmatinskoj Hrvatskoj zamijenio prijašnje slaven¬ 
sko župno i plemensko uređenje. Stari hrvatski župani (iupanus) bili 
su izabranici i pouzdanici svoga plemena u župi. Novi feudalni knezovi 
(comes) dobivali su župu kao nasljedno leno od kralja, kojemu su mo¬ 
rali u ratu priteći u pomoć oružanom silom. Tako hrvatska gospoda po- 
stadose s jedne strane neovisni od svoje župe i svojih suplemenjaka, 
dok je s druge strane njihova faktična pokornost kralju bila samo pi¬ 
tanje prilika i razmjera snage između te gospode i centralnih vlasti u 
to vrijeme. Feudni je sustav donio i u dalmatinsku Hrvatsku sklonost 
borbi, sili i nasilju. Sve vrije i kipti životom i borbom u dalmatinskom 
primorju u XIII. i XIV. vijeku. Moćna hrvatska vlastela Šubići i Neli- 
pići u srednjoj Dalmaciji, Kačići između Cetine i Neretve i Kurjako- 
vići u Krbavi vječito se među sobom nadmeću i otimlju jedni drugima 
zemlje i gradove, vječito se bune i rote protiv svog vladara, vječito se 
jagme za gospodstvom i prihodima bogatih primorskih gradova. Sukobi 
između ove vlastele i primorskih gradova bili su neizbježivi. 

Gradovima Trogiru i Splitu bila je, istina, gradska sloboda i gradski 
interesi vrhovno načelo i vrhovna čežnja; ali je, s druge strane, mnogo 
toga upućivalo te gradove, da traže dodir i sporazum s okolnim hrvat- 
skim plemstvom. U XIII. vijeku Split je, kao i drugi dalmatinski gradovi, 
znatno porastao brojem žitelja prilivom pučanstva iz hrvatske okolice. 
Mada narodna pripadnost nije u to vrijeme igrala onu ulogu, koju da¬ 
nas, to je ipak etničko previranje u ondašnjem Splitu našlo odraza u 
stranačkom opredjeljenju i u stranačkom životu toga grada. To naj¬ 
bolje vidimo po pisanju poznatog splitskog historičara, Latina po rodu 
i osjećaju, Tome Arciđakona, koji otvoreno odvraća svoje sugrađane 
od hrvatskih knezova i zalaže se za potestate, to jest upravnike grada, 
koje bi Splićani uz stalnu plaću dobavljali sa nasuprotne obale, iz Ita¬ 
lije. Ali bez sporazuma s dalmatinskom hrvatskom vlastelom, a osobito 
bez prijateljstva s gospodarima Klisa, nije bilo Splitu ni mira ni blago¬ 
stanja. Glavno vrelo bogatstva Splita u srednjem vijeku bilo je u po¬ 
sjedu građana u župnom splitskom polju i u unosnoj trgovini grada 
s Bosnom i Balkanom. A jedno i drugo bilo je izvrgnuto na milost i ne¬ 
milost gospodara Klisa, koji je svakog časa mogao sjeći vinograde i 
maslinike splitskih građana ili u kliskom klancu zaustaviti splitsku 
trgovačku robu. A trebalo je Splićanima zaštite jednog moćnog hrvat¬ 
skog kneza također za to, da ih ovaj obrani od presizanja druge vlastele 
i da ih pomaže u njihovim čestim sporovima i borbama sa susjedima 
(Trogirom). Trebala je, u jednu riječ, Splitu jaka oružana sila hrvat¬ 
skog kneza, koju nijesu imali, a trebali su knezovima uvijek oskudnim 
na novcu bogati dohoci gradske knežije. I tako vidimo od početka XIII. 

vijeka, kako Splićani biraju sebi za zaštitnike (knezove) ponekog od 
hrvatskondalmatniske gospode, pa ih u vječitom stranačkom komešanju 
u gradu skidaju sa te čas>ti i ponovno namještaju. Baš u prvoj polovici 
XIII. vijeka otimlju se za vlast nad Splitom spomenuti knez Domaldo i 
nekoji članovi Šubićeva plemena, Domaldovi ljuti neprijatelji. 

Vrlo je zanimljiv lik kneza Domalda. Moćan i bogat, poduzetan 
i nemiran, pridigao je on Split, kojemu je dugo godina bio kao knez 
na čelu, ali je i mnogo jada zadao Splićanima sa svog tvrdog Klisa. 
Osvitom XIII. vijeka naslijedio je Domaldo svog oca Saracena u kne- 
ževskoj časti u gradu Šibeniku. God. 1204. pomaže kao gradski knez Za¬ 
dranima, da obnove svoj grad, koji su križari po naputku i volji mletač¬ 
kog dužda Dandola bili do temelja porušili. Po tome ga dugi niz godina 
nalazimo kao gradskog kneza na čelu Splita. Oko g. 1210. na vrhuncu 
je svoje moći. U Splitu uhapsio je te godine neke urotnike protiv ugar¬ 
skog kralja Andrije, koji su preko Splita htjeli ići u Carigrad, i kralj 
mu je iz zahvalnosti darovao za vječna vremena župu Cetinu s Triljem. 
Sada je Domaldo bio najjači velikaš u Hrvatskoj i gospodar prostranih 
zemalja od Cetine do Zadra. U prvo vrijeme Domaldo regbi još nije 
imao Klisa. Klisom raspolaže u to vrijeme ugarsko-hrvatski kralj. Ra¬ 
zumljivo je to pogotovu, ako je grad Klis bio prije u rukama dinastije 
Trpimirovića, koja je izumrla. Prigodom svog boravka u Splitu g. 1217., 
odakle je isplovio na križarsku vojnu u Svetu zemlju, kralj Andrija, 
obveseljen srdačnim dočekom Splićana, htio im je pokloniti grad Klis. 
Ali Splićani — kako barem priča Toma Arciđakon — brinuli su se samo 
za lične povlastice i propustili su zgodnu priliku, da se dočepaju grada, 
koji je bio ključ njihova blagostanja i sigurnosti. Kralj predade grad 
Klis u ruke reda templara. Međutim Domaldo pomoću samih građana 
građa Splita, u kojem je uvijek bila jaka njegova stranka, uspio je 
da zamijeni svoju tvrđavu u gradu Šibeniku s Klisom (oko g. 1221.). 
Velika moć zavede kneza Domalda na otpor i bunu protiv zakonitog 
kralja. U tvrdokornom otporu i borbi, a uz promjenljivu sreću, ostao 
je Domaldo do kraja svog burnog života. Splićani ga zšbaciše sa gradske 
knežije (g. 1221.), a kralj Andrija liši ga kao buntovnika nekih zemalja 
i dade ih njegovim ljutim protivnicima, Šubićima (g. 1223.). Domaldu 
se uskoro pruži prigoda, da se sa tvrdog Klisa osveti Splićanima. Odred 
njegovih konjanika upade u splitsko polje i pohara ga; jedne noći dade 
Domaldo oteti do 30.000 ovaca iz splitskih torova. Više od 60 splitskih 
građana odvuče on usto u kliske tamnice, gdje ih je godinu dana glađu 
mučio i tek uz velike pare otpustio kući. 

Nego vjerni pristaše kralja Andrije, na čelu im knezovi Šu'bići, 
nadvladaše Domalda i oteše mu Klis. God. 1227. Grgur Šubić, knez 

Splita, i splitska gradska općina daju Klis nekom županu Petru, da ga 
drži i čuva na čast ugarsko-hrvatskog kralja a na spas i sigurnost gra¬ 
dova Trogira i Splita. Ali nekoliko godina potom, eto nam opet kneza 
Domalda na Klisu. Nemirni ga Splićani pače još dva puta postaviše za 
gradskog kneza i dva puta ga skinuše sa te časti u vječitom previranju 
i nadmetanju pristaša Domalda i pristaša knezova Šubića u gradu. 
Tekar oko g. 1239. svladali su knezovi Stipko i Jakov Šubić kneza Do¬ 
malda i povratili grad Klis kralju. Splitski kroničar Miha Madijev 
sjeća se još jedno stoljeće kasnije, kako je Domaldo, vjerojatno star 
i oronuo, bio zatečen u postelji na Klisu i zarobljen, po tome za ruglo 
doveden na magarcu i ošišane glave u Split i konačno zadnje dane 
svoga života svršio u nekom samostanu u Trogiru. Još g. 1243. spominje 
se Domaldo u Trogiru, gdje se miri i prašta Trogiranima. Nego u to 
vrijeme bio je Klis već ispisao još jednu lijepu stranicu svoje pro¬ 
šlosti i odrvao se bujici Tatara. 

Godine 1241. provališe horde divljih Tatara paleći i robeći u ugar¬ 
sku nizinu. Na rijeci Šaju slomiše oni otpor ugarske vojske i razliše 
se ugarskom kraljevinom hrleći prema moru. Čitav dvor kralja Bele, 
kraljica sa kćerima i malodobnim sinom Stjepanom, brojni biskupi i 
državni dostojanstvenici, bježali su s Tatarima uvijek za petama u 
hrvatske primorske strane. Kraljeva obitelj se najprije zatvori u Klis, 
a potom prijeđe u Trogir, gdje je boraveći na lađama i na malom otočiću, 
koji je po tom zvan Kraljevac, držala, da je ne će dostići bijes Tatara. U 
ožujku god. 1242. osvanuše tatarske čete pred Klisom. U vjeri, da je 
kralj Bela u gradu Klisu, stadoše ga Tatari biti hicima iz bojnih stro¬ 
jeva i strjelicama. Klišani se hrabro branili i valjali s visine veliko 
kamenje na napadače. Ovi na to, razbješnjeli, stadoše se rukama i 
nogama penjati i verati po strmom kamenju pa je već došlo do borbe 
na šake. Ali vrletnog grada ne mogoše osvojiti, a usto doznaše. da kralja 
nema u gradu, pa otidoše ispod Klisa prema Trogiru. Iza uzaludnog 
pokušaja da nagovore Trogirane, kojima je na čelu bio gradski knez 
Stipko Šubić, da predadu kralja Belu, stadoše se tatarske čete polako 
vraćati u svoju zemlju, odakle im upravo bijahu stigli glasovi, da je 
umro veliki džingiskan. 

Kraljica ostade iz opreznosti na Klisu sve do rujna. Tu joj po- 
mriješe obje mlade kćeri: Margarita i Katarina. One su pokopane u 
malom sarkofagu, koji se i danas nalazi iznad ulaza u stolnu crkvu u 
Splitu. Dok je kralj Bela još boravio na Klisu god. 1242., pokloniše 
mu se izaslanici grada Zadra, koji je na glas, da je njegov zakoniti 
vladar sašao u primorske strane, bio protjerao iz grada mletačkoga 
kneza. To je bila, kako bilježe mletački kroničari, peta buna grada 

Zadra protiv Mletaka. Sačuvana nam je povelja, kojom kralj Bela, 
sjedeći u svom Klisu i okružen brojnom pratnjom crkvenih i dvorskih 
odličnika, biskupa, palatina i bana. obećava Zadru svoju pomoć i po¬ 
tvrđuje mu stare povlastice. 

Provala Tatara bila je bjelodano pokazala, kakvo je značenje i 
kakva je korist od gradova kao Klisa, sigurnih utočišta u vrijeme po¬ 
gibelji. Kralj Bela je to shvatio i stao je dizati gradove u krajevima, 
gdje ih nije bilo, i postavljao je svoje posade u kraljevskim gradovima. 
Tako i na Klisu nalazimo slijedećih decenija kraljevsku posadu iz 
Ugarske i na čelu grada kralju vjerne kaštelane. Nije čudo, da 
su Splićani imali višekrat borba i sukoba s ovim posadama. Već godinu 
dana po odlasku Tatara ljudi kraljeva kaštelana na Klisu, koji se zvao 
Aleksandar, izazvaše rat sa Splićanima. U tom ratu Splićani su pre¬ 
trpjeli znatnih gubitaka (g. 1243.). Slijedeće je godine Klis bio upleten 
u borbu između gradova Splita i Trogira. Povod ovoj borbi dalo je 
selo Oštrog (poviše današnjeg Kaštel-Lukšića), koje je kralj Bela, iz 
zahvalnosti prema Trogiranima, bio dosudio gradu Trogiru. Splitski 
kroničar Toma Arciđakon pripisuje neraspoloženje kralja Bele prema 
Spitu okolnosti, što Splićani nijesu mogli kralju, kada je bježao pred 
Tatarima, staviti na raspolaganje lađu onako brzo, kako je kralj u 
svom strahu želio. Ali pravi će razlog spomenutom neraspoloženju biti 
sigurno drugi i dublji. Činjenica je naime, da u ovo vrijeme Split vrlo 
često šuruje s kraljevim protivnicima u hrvatskim stranama. Vidjesmo 
već, kako je više puta birao sebi za kneza Domalda, otvorenog pro¬ 
tivnika ugarsko-hrvatskih kraljeva. I u ratu, koji je g. 1244. buknuo 
između Splita i Trogira, odabraše Splićani sebi za kneza kraljevog 
protivnika bosanskog bana Mateja Ninoslava i navališe s njim na kra¬ 
ljeve gradove Klis i Trogir. Borba Splita i Trogira pretvorila se tako 
u opći rat između kraljevske stranke s Trogirom, knezovima Šubićima 
i Nelipićima na jednoj strani, i protukraljevske stranke sa Splitom, 
bosanskim banom i Račićima na drugoj strani. Da svlada otpor Spli¬ 
ćana, poslan je i ban Dionizije u primorske strane. On je sakupio sve 
kralju vjerne pristaše, između kojih se izričito spominju čete Klišana. 
i s njima navalio na Split. Pod vodstvom Trogirana, koji su dobro po¬ 
znavali mjesne prilike, navali banova vojska sa podnožja Marjana. 
prodrije u predgrađe Splita na zapadu staroga dijela grada u Diokle¬ 
cijanovoj palači i popali veći dio tamošnjih, u to vrijeme još drvenih 
kuća. Nato se Splićani zastrašeni prikloniše sili kraljevoj i sklopiše 
mir uz teške uvjete. 

Ponovo je Split ljuto stradao u borbi s kraljevom suprugom, kra¬ 
ljicom Marijom, g. 1261. Zgodi se. da su vojnici kraljeve posade na 

Klisu pravili po običaju štete u splitskom polju, pa dva vojnika Ma¬ 
džara zaglaviše u borbi s nekim Splićanima, koji su odveć tempera¬ 
mentno ustali u obranu svojih prava. Kraljica, koja je tada boravila 
u Kninu a sigurno je i otprije bila neraspložena protiv Splićana, dođe 
namah nato u Klis, odakle je njezina vojska stala navaljivati i praviti 
velike štete Splićanima. Uzaludne su bile sve molbe, odaslanstva i da¬ 
rovi, koje joj Splićani poslaše. Tekar posredovanjem kralja i pošto je 
dao kralju taoce, dobio je Split mir i priznanje svoga posjeda. 

Kako rekosmo, u ovo je vrijeme Klis bio u posjedu kralja i nje¬ 
govih ljudi. Sam hrvatsko-dalmatinski ban ili, kako se još zvao, »ban 
primorskih strana« Stjepan spominje se g. 1249. u Klisu, gdje rješava 
o međama Posedarja, a g. 1264. ovaj isti ban drži čast kneza grada 
Klisa. Spominje se u ovo vrijeme i neki Mihajlo »pomoću Božjom i 
kraljeva veličanstva kao i privolom bana Stjepana knez grada Splita, 
kaštelan Klisa i knez poljički« (g. 1251.). God. 1274. spominje se kao 
kaštelan Klisa neki knez Martin, koji je te godine bio u ratu sa Spli¬ 
ćanima. Spominje se također te ili jedne od narednih godina, da su 
Trogirani, uvijek vjerni svom kralju, pritekli u pomoć kraljevu gradu 
Klisu, zbog čega im kralj Ladislav, u sačuvanoj povelji, zahvaljuje. 
Tekar pod konac XIII. vijeka započe nova perioda Klisa, kada je, za 
slabe vlade zadnjih Arpadovaca, moćno osilila i Klisom zavladala obi¬ 
telj Šubića. 

Pavao Šuibić, ban hrvatsko-dalmatinski ili ban primorskih strana 
(1272.—1312.), postavio je temelj moći i sili roda Šubića iskoristivši 
slabost i odsutnost ugarsko-hrvatskog vladara iz hrvatskih strana kao 
i takmičenje za prijestolje između zadnjeg Arpadovca Andrije III. 
Mlečanina i Anžuvinaca u Napulju. Napuljski kralj Karlo II., koji je 
tražio ugarsko-hrvatsko prijestolje za svoga sina, dade g. 1292. banu 
Pavlu i njegovoj braći svu zemlju od Livna do Modruša sa svom vla¬ 
stelom, svim vazalima, varošima, utvrdama i selima na tome teritoriju, 
da sve to drže i posjeduju po svojoj volji. Na ustuk ovome dade go¬ 
dinu dana kasnije kralj Andrija III. banu Pavlu i braći mu Mladenu 
i Jurju čast hrvatsko-dalmatinskog bana u nasljedno leno za sva vre¬ 
mena. Ovim su Šubići postali faktično samostalni gospodari u hrvatskim 
primorskim stranama i obnovili u neku ruku doba i sjaj hrvatske na¬ 
rodne dinastije. Uz bana Pavla, umnog i snažnog poglavice roda, nje¬ 
gova su braća Mladen, dugogodišnji knez Splita i potom ban Bosne, 
i Juraj, knez dalmatinskih gradova Nina, Šibenika i Trogira. 

Knez Juraj I. sjedio je u svom tvrdom Klisu. Iz g. 1294. i g. 1303. 
sačuvane su nam povelje izdane od kneza Jurja I. u njegovoj kući u 
gradu Klisu a u prisutnosti njegovih dvorjanika i njegova osobnog 

liječnika rodom Talijana. On sam ponosno se zove »slavan knez pri¬ 
morskih gradova«. U to su vrijeme Šubići zavladali i Omišem na uscu 
Cetine, prijašnjim posjedom plemena Kačića i poznatim gnijezdom 
dobrih pomoraca ali i zloglasnih gusara. I Omiš je došao u ruke i vlast 
gospodara Klisa, kneza Jurja I. Sigurno je brodovlje Omišana bilo 
ovom knezu pri ruci u njegovim čestim posjetima preko mora u Rim, 
gdje se je kod pape Bonifacija VIII. s uspjehom zauzeo, da njegov 
grad Šibenik dobije bispupa (1298.), i u Napulj, gdje je kod kralja 
i kraljice, koja je sa Šubićima bila u svojti, pripremao dolazak jednoga 
Anžuvinca na ugarsko-hrvatsko prijestolje. I upravo ovaj knez Juraj I., 
gospodar Klisa, bio je onaj koji je ljeti g. 1300. doveo preko mora 
kralja Karla Roberta u Split. Tu se je kralj zadržao oko dva mjeseca 
i potom, u pratnji bana Pavla i ostalih svojih pristaša, pošao u Zagreb, 
gdje je iste godine bio svečano krunisan. 

Vrijeme početka XIII. vijeka nalazi Šubiće na vrhuncu moći i 
ugleda, ali ono ujedno bilježi i početak njihova silaženja sa visine. Nji¬ 
hov položaj samostalnih vladara bio je na putu težnji anžuvinskih kra¬ 
ljeva Karla Roberta i potom njegova sina Ljudevita Velikog da obnove 
kraljevski ugled i kraljevsku čast u Hrvatskoj i Ugarskoj. Velika moć 
roda Šubića izazvala je zavist kod druge hrvatske vlastele: a njihova 
sila došla je — kao što se i drugdje u Evropi redovno zbivalo između 
feudalne gospode i gradova — u sukob s autonomijom gradskih općina 
primorske Dalmacije. I tako se svi ti faktori nađoše složni u jednom 
cilju da obore Šubiće. 

Po smrti kneza Jurja 1. (god. 1303.) i bana Pavla (god. 1312.) bili 
su preuzeli moćnu baštinu Šubića i isticali se Pavlova djeca Mladen II., 
ban Hrvata i Bosne, Juraj II., knez dalmatinskih gradova i gospodar 
Klisa, i Pavao II., gospodar plemenskog starog grada Ostrovice. Naj¬ 
prije ustadoše protiv Šubića gradovi Trogir, koji je jedan od Šubića, 
Stipko, otac kliškog kneza Jurja I., bio spasio od Tatara, i Šibenik, ko¬ 
jemu je ovaj isti knez Juraj bio nedavno isposlovao dugo željkovanu 
biskupsku čast. Splitski kroničar Miha Madijev vrlo crnim bojama pri¬ 
kazuje nasilja, koja su Šubići iz svojih gradova (Klisa i drugih gradova) 
nanosili dalmatinskim gradovima. »Oni su (Šubići) otimali dohotke 
crkvama, brakove po božjem zakonu sklopljene nisu nimalo poštovali, 
žene su i djevojke oskvrnjivali, trgovce su robili, a zemlje i posjede 
dalmatinskih primorskih građana silom su otimali i između sebe ždrije¬ 
bom dijelili govoreći, da je njihovo sve, što je izvan gradova, i po pravu 
djedovskom i po pravu danu im od Boga; i same su primljene taoce oni 
vješali itd.« Ima sigurno retoričke pretjeranosti u ovoj strašnoj filipici 
protiv Šubića. 

Ne smijemo zaboraviti, da Miha Madijev, koji ovo piše u XIV. vi¬ 
jeku, kao i Toma Arciđakon, koji vijek prije njega opisuje nedjela 
kliskog kneza Domalda i druge hrvatske vlastele protiv Splićana, jesu 
odvjeci romanskih porodica i pristaše latinske stranke u gradu. Baš 
Toma Arciđakon i Miha Madijev, djed pisca istog imena, bili su oni, 
koji su god. 1239. pošli preko mora u Jakin, da iz tog grada dobave po- 
iestata, koji će zamijeniti dotadašnje gradske knezove Splita birane 
između hrvatske vlastele. Baš u strastvenom i sigurno ne posve objek¬ 
tivnom opisu borba i prilika svojeg doba spomenutih dvaju splitskih 
kroničara odrazuje se uzaludno otimanje posljednjih ostataka splitskih 
Romana hrvatskoj bujici, koja u to doba sve to više prodire u grad 
Split. Nego knežija hrvatske vlastele bila je sigurno teret primorskim 
gradovima. Ruku kliških gospodara više puta je teško osjetio Split i 
Trogir. Historičar Lucije navodi nam iz zapisaka trogirskog vijeća razne 
slučajeve zbog kojih se taj grad jadao protiv kliskog gospodara Jurja 
II. i brata mu Mladena II. Šubići su se u to vrijeme svojom silom bili 
nametnuli za knezove svim primorskim dalmatinskim gradovima. Oni 
su u to ime pobirali bogate dohotke, mada su redovito boravili daleko 
od grada i njegove dnevne uprave. Oni su usto tražili od gradova, da 
biraju njima poćudne i sklone gradske časnike. Oni su pored toga u 
raznim prilikama, prigodom rođenja svoje djece, vjenčanja itd., tražili 
od gradova posebne poklone u naravi, vola ili brava ili izvjesnu koli¬ 
činu vina, pšenice, kolača i voća. Gradovi su morali više puta odrediti 
posebno sabiranje priloga između građana, da udovolje uvijek novim 
zahtjevima svojih gradskih knezova. A dolazilo je u solinsko-kaštelan- 
skom polju također do trvenja i krvavih sukoba između građana i Šu- 
bićevih ljudi. Najteže je pak pogađalo gradove gusarenje Omišana, po¬ 
danika gospodara Klisa, knezova Jurja I. i Jurja II. 

Šubići su, istina, više puta obećali Mlecima, čiji su oni od g. 1314. 
počasni građani, da ne će dati, da Omišani nanose štete Mlečanima i 
njihovoj trgovini. Ali su sva obećanja bila uzaludna i Omišani su na¬ 
stavljali bez obzira svoj zanat. A gradovi Nin, Šibenik, Trogir i Split 
biše primorani postati jamcima za naknadu šteta, koje bi Omišani poči¬ 
nili mletačkim trgovcima; i više su puta ti gradovi morali da plate ve¬ 
like svote za štete počinjene od drugih. Smjelo gusarenje Omišana kao 
i ono u ranije vrijeme Neretljana pa ono kasnije senjskih Uskoka može 
nama danas biti, do neke mjere, simpatično, jer u njemu vidimo oličenu 
odvažnost po moru i tvrdokornu otpornost našega življa na jadranskoj 
obali. Ali je sigurno, da je to pojava, koja je u srce pogađala uređeni 
pravni život i trgovinu primorskih gradova. A da su Šubići više nego 
zatvarali oko omiškim gusarima, vidimo iz sačuvanih povelja. Kliski 

knez Juraj II. daje u sačuvanoj povelji izdatoj na Klisu god. 1315. ši¬ 
roke povlastice Omišanima u izboru njihovih gradskih časnika, odre¬ 
đuje potanko pomoć koju mu oni moraju pružiti u slučaju potrebe; ali 
pored toga se tu određuje knežev dio od danka, što su ga za slobodu 
trgovine plaćali Omišanima neki gradovi suprotne italske obale, i kne¬ 
žev dio dobiti i plijena u gusarskim pohodima. 

Godine 1322. zateče Šubiće udar za udarom. Početkom g. 1322. udru- 
žiše se gradovi Šibenik i Trogir najprije u savez protiv Šubića, pa se 
malo po tome predadoše pod okrilje mletačkog dužda »nedirnuvši u 
prava i časti ugarsko-(hrvatskog) kralja«. Odmah po tome udružiše se 
ovi gradovi s hrvatskom vlastelom Kurjakovićima i Nelipićima te sla¬ 
vonskim banom Babonićem protiv poglavice Šubića, kneza Mladena II. 
I mlađi brat Pavao II., gospodar Ostrovice, ustade protiv Mladena. Je¬ 
dino gospodar Klisa knez Juraj II. ostade vjeran svomu bratu. Iza že¬ 
stoke borbe ljeti 1322. Mladen II. bude do nogu poražen kod Biska na 
istočnom kraju današnjeg Dicma. Odatle je on preko Poljica jedva 
umakao k bratu Jurju u nepredobitni Klis. Uto se baš desi, da je kralj 
Karlo Roberto došao u Knin. Najprije pođe knez Juraj II. iz Klisa u 
Knin s bogatim darovima i uznastoja predobiti za sebe kralja, kojemu 
su ostala hrvatska vlastela sigurno prikazala u najcrnijem svijetlu go¬ 
spodarenje Šubića. Po tome sam Mladen II., uzdajući se u zasluge svoga 
roda za Anžuvince, pođe kralju u Knin. Ali ga kralj zasužnji i povede 
sa sobom u Ugarsku, odakle se više nije vratio u svoju domovinu. Ovaj 
snažan udarac moći Šubića dao je smjelosti Splićanima da i oni zbace 
sa gradske knežije Jurja II. kliškoga. Splićani pače navališe god. 1323. 
na Jurjev grad Omiš, pa i na sam Klis. 

Splićani digoše vojsku od 1.200 vojnika i preko solinskoga polja 
potražiše kneza Jurja II. u samom Klisu. Povrijeđen u svom ponosu, 
knez Juraj II. ruknu kao lav, kako piše Miha Madijev, navali bijesno 
na Splićane, rasprši ih i zarobi veliki broj. Ali naredne godine zaplete 
se u nesretnu borbu s knezom Nelipićem, koji je iza pada Šubićeva roda 
nastojao da baštini njihov položaj prvaka u dalmatinskoj Hrvatskoj. 
Knez Juraj II. nađe pristaša i pomoći, s kojom udari na Nelipićev grad 
Knin. Ali pred tim gradom bi poražen i dospje sam u ropstvo Nelipića. 
Tekar godine 1326. vrati se knez Juraj II. u svoj Klis, umanjen ugledom 
i silom. Kako su sve ove nedaće bile poništile ugled knezova Šubića, po¬ 
kazuje nam najbolje epizoda jednog spora s gradom Trogirom iste go¬ 
dine 1326. Knez Juraj II. zatraži od Trogirana, da mu vrate neke samare, 
otete njegovim ljudima, i poručuje im, da s pomoću Božjom nije još 
onako nemoćan, kao oni vjeruju. Trogirani vraćaju mu samare, ali mu 

u isto doba otporučuju, da je pravda i gospodin dužd mletački, njihov 
ondašnji gospodar, kudikamo moćniji od kneza Jurja II. 

Slijedeće se godine i sam grad Split, na dohvat kneževa Klisa, pre¬ 
dao u zaštitu mletačkog dužda. Knez Juraj II. nije to mogao da pregori 
i stao je napadati na Splićane i robiti njihove trgovce. Došlo je radi 
toga do sukoba i borba; ali je, posredovanjem mletačkih gradskih kne¬ 
zova Šibenika i Trogira, knez Juraj II. morao ugovorom pristati na to, 
da »žitelji grada Splita mogu slobodno dolaziti, prolaziti i vraćati se 
kliškom cestom i čitavom državinom kneza Jurja posve slobodno i si¬ 
gurno sa svojim blagom i stokom, trgovinom i stvarima, a da za to ne 
plaćaju nikakve carine ni daće« (g. 1328 .). Malo potom umre knez Juraj 

II. u gradu Klisu. 

Njegov sin i nasljednik Mladen III. odbaci kićeni naslov svog oca 
»knez dalmatinskih gradova« i nazivao se je naprosto i u boljem skladu 
s istinom samo knezom Klisa, Skradina i Omiša. Mladen III. pokuša po¬ 
novo da pravi poteškoće splitskoj trgovini i da iskoristi položaj svoga 
grada pobirući daću za robu, koja je prolazila cestom ispod njega. Ali 
vječni protivnik Šubića knez Nelipić udruži se s primorskim gradovima, 
koji su onda bili u rukama Mletaka, Šibenikom, Trogirom i Splitom, te 
stade udarati na Klis iz nove tvrđave, koju podiže na brdu Grebenu na 
zapadu od Klisa. Brzo je došlo do ponovnog mira na temelju obveze 
Nelipića, da će porušiti ovu utvrdu na Grebenu, i obveze kneza Mladena 

III. , da će dopustiti slobodnu trgovinu i prolaz za unutrašnjost ispod 
grada Klisa (g. 1333 .). Uto dođe kralj ugarsko-hrvatski Karlo Roberto 
u Hrvatsku. Kako su pokušaji, da se Šu-bići približe i pomire sa svojim 
kraljem, bili ostali bezuspješni, priklonili su se iz straha pred osvetom 
kraljevom knezovi Mladen III., gospodar Klisa, i Pavao II. gospodar 
Ostrovice, Mlecima i ostadoše s njima u tijesnoj vezi do svoje smrti. 
Tragičan je baš u tome lik junačkog i poduzetnog kliškog gospodara 
Mladena III., zadnjeg istaknutog odvjetka Šubića u dalmatinskoj Hr¬ 
vatskoj, što je on sve svoje sile utrošio u borbi protiv svog vladara i u 
službi Mlečića, koji su upravo tada lukavo trgali od dalmatinske Hr¬ 
vatske primorske gradove. 

Karla Roberta naslijedi g. 1342 . sin Ljudevit, koga povjesničari 
okrstiše Velikim. On je sprva upr’o sve sile, da konačno skrši vlast i 
obijest hrvatske vlastele primorske Hrvatske i uvede red i poslušnost 
u tom kraju, kao i to, da vrati svojoj vlasti od Mlečića otete dalmatin¬ 
ske gradove. Smrt moćnog kneza Nelipića pruži Ljudevitu zgodnu pri¬ 
liku, da g. 1345 . provali s jakom vojskom u Hrvatsku. Tu mu se redom 
pokloniše knezovi Kurjakovići, pa Nelipićeva udova Jelisava, koja mu 
predade grad Knin, ključ današnje sjeverne Dalmacije. Jedino Šuhići, 

Pavao II., gospodar Ostrovice, i Mladen III., gospodar Klisa, ustrajaše 
u tvrdom otporu, pače se još tješnje priljubiše Mlecima. Silazak kra¬ 
ljev u primorske strane dao je i ovoga puta srca Zadranima, da protje¬ 
raju mletačke vlasti iz svoga grada. Oko Zadra razvi se borba u veli¬ 
kom stilu između Zadrana, koje je potpomagala kraljeva vojska, i Mle- 
čića, uz koje su bila spomenuta braca Šubići (g. 1345.—1346.). U borba¬ 
ma kod Zadra osobito se je istakao svojom hrabrošću i poduzetnošču 
Mladen III. Nekom prigodom Mlečiči mu poručuju, da se ne makne od 
Zadra, jer im tu on sam vrijedi kao čitava vojska. Zadar se morade po¬ 
novo predati mletačkom duždu. 

Međuto Mladena kliskog stiže jak udarac smrću strica mu Pavla 

II. (g. 1346.), a još teže ga pogodi, što je skrbnik maloljetnog Pavlova 
sina Jurja III. godinu dana potom predao kralju Ljudevitu tvrdu Ostro- 
vicu i primio u zamjenu za nju grad Zrin u ondašnjoj Slavoniji. Time 
je osnovana loza Šubića Zrinskih, kojih je praotac upravo ovaj Juraj 

III. Mladen ostade sada na svom Klisu, sam u borbi s premoćnim kra¬ 
ljem. Slutio je, da se približava odlučna borba, pa se je ogledao za po¬ 
moć na sve strane. Još g, 1338. udade se u gradu Klisu njegova sestra 
Katarina za Vladislava Kotromanića, brata bosanskog bana Stjepana; 
iz tog se braka rodio bosanski ban i potom kralj Stjepan Tvrtko. Sva¬ 
tove Katarine i Vladislava u gradu Klisu prikazao je Oton Iveković. 
Mlađi Mladenov brat Pavao III. uze za ženu ponosnu Mlečanku Kata¬ 
rinu Dandolo. A sam se Mladen vjenča s Jelenom, sestrom srpskog cara 
Dušana Silnog (g. 1347.). Ali u grozničavu radu i pripremanju za borbu 
obori kneza Mladena u cvijetu mladosti smrt, po nekima kuga, koja je 
upravo harala Evropom (g. 1348.). Zadnji Šubić gospodar Klisa poko¬ 
pan je u monumentalnoj katedrali grada Trogira, gdje se izlizana od 
vremena još čuva nadgrobna ploča s lijepim latinskim stihovima: 

Jao, alem sjajni ispod ove ploče crne 
Leži sad i usred tmine hrabrenost mu trne! 

Svijetli Mladen knez i slavni vladar Klisa grada 
Zašto mlad preminu, jedina svom puku nada? 

Sin knez-Jurja, uspomene dobre vlastelina. 

Bješe on gospodar Omiš-grada i Skradina. 

Čestitosti i značaja uzora nam nesta, 

Vrli junak, cvijet proljetni, živjeti nam presta. 

Štit Hrvata on nam bješe, vrijedan nada svima. 

Plemenit i silan, prvi branič med prvima. 

Pitaš li se: Zašto smrt ga nevina zadesi? 

Ja sad vidim: slavnog roda ubiše ga grijesi. 

Plačite, Slaveni, svijetlog unuka banova, 

Zalog vaših časti, zalog mira blagoslova itd. (prev. J. Barač). 

Iza smrti Mladenove drži Klis njegova udova Jelena. Bila su i dalje 
nemirna vremena oko Klisa, pa upravo tih godina gradi splitski nadbi¬ 
skup tvrđavu na putu od Solina prema Klisu na obranu imanja Splićana 
od provala Klišana i drugih. To je po svoj prilici ona i danas u ruševi¬ 
nama sačuvana srednjovjekovna »Gradina«, u kojoj je pred nekoliko 
godina otkopana starohrvatska crkva čudnog oblika, u kojoj su se oba¬ 
vljali svečani obredi hrvatskog kraljevskog dvora. 

Kralj Ljudevit je god. 1348. sklopio primirje na 8 godina s Mleči- 
ćima i spremao se je potom na odlučnu borbu za istočnu obalu Jadrana. 
U to vrijeme iščekivanja konačne borbe jagme se za gradom Klisom 
tri zemlje i tri žene. Katarina Dandolo, koja upravlja preostatkom Šu- 
bićeva imanja u ime svog boležljivog muža Pavla III., radi dušom i 
srcem, da Klis dopadne Mlečiće. Mlečići, po svom običaju, nuđaju Mla- 
denovoj udovi Jeleni 40.000, pa 70.000 srebrnih libara, pa još više, da 
im ustupi Klis. S druge strane Katarina Kotromanićka zauzimlje se za 
prava Bosne i pomaže kralja Ljudevita, koji traži Klis i kao ugarsko- 
hrvatski kralj i kao muž Elizabete, kćeri bosanskog bana Stjepana Ko- 
tromanića. Ali Jelena, Mladenova udova, privoli svom bratu, caru Du¬ 
šanu. U jeseni g. 1355. na Klisu je vojska cara Dušana pod vojvodom 
Palmanom i drugom mu Mrzotom. Ali se Klisu već približava vojska 
hrvatskog bana Nikole. Pod konac g. 1355. banova vojska je već u po¬ 
sjedu podgrađa kliškog i utvrde zvane Oprah u samom gradu, dok se 
Jelena još drži u najvišoj kuli. Početkom g, 1356. i ta je pala u ruke 
bana. Time je Klis poslije toliko vremena ponovo došao u vlast ugarsko- 
hrvatskog kralja. 

Odlučna borba između Mletaka i kralja Ljudevita bjesnila je, po 
izminuću primirja, g. 1356.—58. U toj je borbi Klis odlično poslužio 
hrvatskom banu. Sa Klisa je ban Ćuz svaki dan uznemirivao i na¬ 
nosio štete u polju i u trgovini Splićanima i Trogiranima. Pristaše kra¬ 
ljeve vlasti u Splitu i Trogiru i otprije jaki, dobiše sada prevagu u tim 
gradovima i odlučiše protjerati mletačke knezove i mletačke posade. 
Jedne noći Splićani zaskočiše još sanene vojnike i časnike mletačke i 
strpaše ih u crkvicu Sv. Mateja i crkvicu sv. Tome ispod krstionice sv. 
Ivana. Sutradan isto napraviše i Trogirani. Građani jednog i drugog 
grada pozvaše nato hrvatskog bana Ivana Ćuza i predadoše mu klju¬ 
čeve grada (ljeti 1357.). 

Godinu dana poslije bio je sklopljen zadarski mir, kojim je Vene¬ 
cija odstupila čitavu istočnu jadransku obalu od Kvarnera do Drača 
ugarsko-hrvatskom kralju Ljudevitu Velikom. Mirom u Zadru g. 1358. 
i događajima prije toga mira kralj je Ljudevit učvrstio svoju vlast u 
hrvatskim stranama i odstranio stoljetnu oligarhiju hrvatske vlastele 

i vječite borbe, posljedice te oligarhije. I upravo zbog toga za vrijeme 
dalnje čvrste vlade kralja Ljudevita malo čujemo o Klisu. Na Čelo toga 
grada postavio je kralj, kao i na druga važna mjesta u kraljevstvu, 
sebi odane i vjerne plemiće. Za kaštelana kraljevskog grada Klisa ime¬ 
novao je nekog kneza Ivana (1358.). Ima naravno i sada borba i sporova 
između susjeda, ali sve te sporove u miru rješava snažna ruka i volja 
vladareva. Tako na primjer imamo sačuvanu iz g. 1367. povelju, kojom 
kralj poručuje Splićanima, da je dao nalog hrvatskom banu, da ispita 
njihov spor o granicama s Klisom i da će, pošto prouči stvar, donijeti 
odluku. God. 1370. naređuje kralj Ljudevit kaštelanima Klisa, Cetine i 
Livna, da ne traže od Splićana nikakvih daća protiv gradskih privile¬ 
gija; a još prije g. 1367. uredio je kralj Ljudevit pitanje crkvene dese¬ 
tine splitske nadbiskupije i naredio svim sebi potčinjenim vlastima i 
ljudima, da potpomognu pobiranje desetine na teritoriju splitske nad¬ 
biskupije, poimence i na teritoriju Klisa, i da pri tome pod nikakvom 
izlikom »običaja ili da se bolje reče korupcije« ne pridrže za sebe bilo 
kakav dio te desetine. 

Tekar poslije smrti kralja Ljudevita Velikog (g. 1382.) zaigralo je 
ponovo krvavo kolo oko Klisa u vrijeme borba na jugu ugarsko-hrvat- 
ske države poznatih pod imenom »dvadesetpetgodišnjeg pokreta«. 

Povod ovolne pokretu dala je okolnost, da je po smrti kralja Lju¬ 
devita, koji nije ostavio muške djece, bila okrunjena za kralja njegova 
starija kći Marija. Dio hrvatskog i ugarskog plemstva ne htjede priznati 
žensku vladu. I tako zaredaše duge i krvave borbe između pristaša 
Marije i njezina muža Sigismunda, od 1387. kralja ugarsko-hrvatskog, 
te anžuvinskih napuljskih pretendenata Karla Dračkoga i Ladislava Na- 
puljskog. Ali razlozi burnim događajima na jugu države kroz to vrije¬ 
me svakako su dublji. Ovaj pokret u hrvatskim stranama zapravo je 
reakcija na centralizatornu upravu i politiku čvrste ruke anžuvinskih 
vladara Karla Roberta Ljudevita. Ista vječita težnja Hrvatske za samo¬ 
stalnim životom, koja se prije ispoljila u bunama i otporu hrvatske vla¬ 
stele od Domalda do Nelipića i Mladena Šubića, pravi je uzrok i ovom 
pokretu. Na čelo hrvatskih nezadovoljnika stale su poznate ličnosti 
Ivana Paližne, priora bogatog reda Ivanovaca, sa sijelom u Vrani, pa 
braća Horvati, Pavao, biskup Zagreba, i Ivan, ban Mačve, koji je sebe 
proglasio banom čitave Slavonije (Hrvatske). Jaki oslon i pomoć svojim 
težnjama i radu našli su hrvatski nezadovoljnici u ojačaloj Bosni. Stje¬ 
pan Tvrtko, kralj Bosne, začeo je veliku osnovu — doba je to pogibije 
Srba na Kosovu — da okupi oko Bosne kao središta sve slobodne hrvat¬ 
ske i srpske krajeve. Grad je Klis između prvih stupio u kolo hrvatskih 
ustaša; on će i ovoga puta biti poluga, kojom će se prisiliti uvijek bo- 

jažljivi i obazrivi primorski gradovi, da prionu uz stranku narodnog 
pokreta. 

Ljeti g. 1387. izaberu Klišani tri poslanika, koji predadoše grad 
kralju Tvrtku. Kralj potvrdi posebnom poveljom Klišanima sve povla¬ 
stice i slobode, koje je njihova općina uživala pod knezovima iz ple¬ 
mena Šubića. Kralj Tvrtko smjesti potom u Klis svoju posadu i postavi 
tu vođu pokreta Ivana Paližnu, koga imenova banom Hrvatske i Dal¬ 
macije. Sa Klisa je Paližna i bosanska vojska nemilo bila gradove Split 
i Trogir. Ovi se gradovi dugo nećkali, da se iznevjere kralju Sigis- 
mundu iz bojazni pred njegovom osvetom. Njihova su stradanja bila 
godimice veća. Poslanik Splićana po izričitim napucima gradskog vijeća 
ovako se imao jadati kralju Sigismundu: »Bosna i grad Klis puni su 
naših zarobljenika, mrtvaca, plijena i otkupa za zarobljenike. Sve što 
imamo je oštećeno, uništeno, popaljeno sve do zidina samoga grada; a 
što je još gore, naši su zarobljenici ne samo nemilosrdno mučeni, nego 
i glađu i žeđom moreni, pače ih uda lišavaju te od toga umiru. Trupla 
naša nesahranjena daju se vucima i bacaju se psima. Svi nam se usjevi 
grabe, pa i ognjem uništuju; dohoci našeg grada do ništice su smanjeni, 
a troškovi silno pomnožani. Od morske strane očekujemo svaki dan na¬ 
valu brodovlja, koje je na zapovijed i trošak kralja Tvrtka u Kotoru 
sagrađeno.« Ako kralj Sigismund ne može pomoći Splitu, veli se dalje 
u uputama poslaniku, neka dopusti gradu, da se bez žiga veleizdaje gra¬ 
đani sami pobrinu za svoje stanje, kako najbolje mogu. Ali kraljeve po¬ 
moći ne bi još za dugo. U nevolji Splićani zatražiše pomoći kod drugih 
dalmatinskih gradova i neke hrvatske gospode, da s njima zajedno otmu 
Klis iz ruku »kužnoga« Ivana Paližne, kako ga jednom nazivlju. Jedva 
: m je nešto odlanulo god. 1389., kad je bosanska vojska bila povučena 
iz Dalmacije i pošla u pomoć srpskom caru Lazaru na Kosovo. Hrvatski 
ban postavljen od kralja Sigismunda osvoji u srpnju te godine grad 
Klis. Ali već u prosincu dođe Klis ponovo u ruke ljudi bosanskoga kra¬ 
lja. Sada je sudbina Splita bila zapečaćena i grad se god. 1390. pređade 
kralju Tvrtku. Primjer Splita slijediše gradovi Trogir, Šibenik te otoci 
Brač, Hvar i Korčula. Kralj Stjepan Tvrtko mogao je sada s punim 
pravom pridodati svojem naslovu »kralja Bosne« još i naslov »kralja 
Hrvatske i Dalmacije«. 

God. 1391. umre kralj Tvrtko i njegova desna ruka Ivan Paližna. 
Tvrtkov nasljednik Stjepan Dabiša nije znao dugo održati dobivene 
krajeve. God. 1392. spominje se još, da je Pavao Pavlović, poznati kro¬ 
ničar grada Zadra, pošao u ime svog grada u posjete banu Vuku Vuk- 
čiću, bratu bosanskog velikog vojvode Hrvoja, u Klis. Ali već dvije go¬ 
dine potom dobi bosanska i ustaška hrvatska stranka jak udarac. Kod 

kule Dobora u Bosni zarobi Sigismund bracu Horvate i dade nato Ivana 
Horvata uz najgroznije muke ubiti. U metežu i strahu izazvanom groz¬ 
nim pogubljenjem ustaškog vođe uspije Sigismundovu banu Nikoli Go- 
rjanskom osvojiti Klis i povratiti ugarsko-hrvatskom kralju sve otete 
krajeve i gradove (g. 1394.). Ali iza nekoliko godina ponovo oživi ustaški 
pokret na jugu. Ovoga je puta okupljao nezadovoljnike bosanski kralj 
Stjepan Ostoja i njegov doglavnik veliki vojvoda Hrvoje, koji je svoj¬ 
ski pomagao težnje anžuvinskog pretendenta Ladislava Napuljskog. U 
tim borbama g. 1401. dočepa se Klisa cetinjski knez Ivaniš Nelipić. On 
je bio unuk onog Nelipića poznatog nam iz vremena Karla Roberta a 
šurjak vojvode Hrvoja, koji je bio uzeo za ženu Nelipićevu sestru Je¬ 
lenu. I ovoga puta su prilike na Klisu utjecale na događaje u primor¬ 
skim dalmatinskim gradovima. Tokom g. 1402. prikloniše se vojvodi 
Hrvoju gradovi Šibenik i Trogir, a potom i Split, i istakoše barjak kralja 
Ladislava Napuljskog. 

S Ivanišem Nelipićem ponovo je došao Klis u ruke jake ličnosti i 
ponovo je taj grad u posjedu starog hrvatskog koljena. Iz tog je koljena 
i knez Domaldo i njegov otac Saracen, koje nađosmo na čelu Klisa još 
tamo koncem XII. i početkom XIII. vijeka. Knez Ivaniš igrao je važnu 
ulogu u 25-godišnjem hrvatskom pokretu. On je bio desna ruka svog 
šurjaka velikog vojvode Hrvoja, pravog vladara Bosne u to vrijeme, i 
s njime stup stranke kralja Ladislava, koji je g. 1403. došao u naše strane 
i u Zadru se okrunio za kralja Hrvatske i Dalmacije. Ali g. 1408. jaka 
vojska kralja Sigismunda, pod izlikom, da iskorijeni bogomilstvo, pro¬ 
vali u Bosnu, zarobi kralja Tvrtka II. i brojnu bosansku vlastelu u kuli 
Doboru. Preko stotinu bosanske gospode dade Sigismund sunovratiti 
sa visoke kule u rijeku Bosnu. Ovaj grozan čin konačno je skršio otpor 
u hrvatskim stranama. Knez kliski i cetinski Ivaniš Nelipić a malo po¬ 
tom i vojvoda Hrvoje pohrliše u Budim na poklon kralju Sigismundu. 
Kralj im oprosti dotadanju nevjeru i potvrdi im čitavu državinu iz 
obzira prama njihovoj velikoj moći i ugledu. Prijelaz kliškog kneza 
Ivaniša k Sigismundu uskorio je i prelaženje dalmatinskog primorja 
istom kralju. Tokom g. 1409. istakoše pored Hrvojeva Splita također 
Trogir i Šibenik barjak Sigismundov. Ladislavu Napuljskom ostadoše 
samo Zadar i još druga nekoja mjesta u sjevernoj Dalmaciji. I kralj 
Ladislav kukavički završi svoj prekomorski pothvat predajom ovih gra¬ 
dova mletačkom duždu za cijenu od 100.000 dukata; u isto vrijeme pro- 
dade on Mlecima i sva svoja prava na ostalu Dalmaciju. 

Knez Ivaniš ostade na Klisu čuvar ostataka primorske Hrvatske 
između mletačkih gradova primorja i Bosne sve do svoje smrti g. 1434. 
Knezu je Ivanišu još jednom uspjelo da sakupi u jednu ruku dobar 

dio primorske Hrvatske od Velebita gotovo do Neretve. Ivaniševa se je 
državina povećala poslije smrti šurjaka mu Hrvoja, kada mu je Hrvo- 
jeva udova Jelena, njegova rođena sestra, predala grad Omiš s Kraji¬ 
nom (god. 1416.). Iz te godine imamo sačuvanu povelju pisanu hrvatskim 
jezikom, a ćirilskim pismenima upravljenu Omišanima: »Na Klisi. Mi 
Ivaniš ban, knez cetinski, kliški i ramski i omiški, damo viditi vsakomu, 
komu se dostoji... da razumivši i ugledavši mi nevolju i trudno stanje 
plemenitih ljudi Omišani, ča su imali trpeći v ona minuvša nemirna 
vremena... obitamo im se našom virom i rotom i naše gospodje Alsa- 
bete i vsih naših dobrih ljudi, kako da ih hoćemo održati i braniti v njih 
starih zakonih i u pravdah navadnih i t. d.« ... 

Kupnja Zadra od strane Mlečića bila je tekar prvi korak njihovu 
osvojen ju čitave dalmatinske obale. Vrijeme nije moglo biti zgodnije 
za Mlečiće, da se trajno udome na našoj obali. Hrvatska vlastela bila 
su nedavnim borbama pokošena i istrošena, kralj daleko, a Bosna u vje¬ 
čitoj strepnji pred provalom Turaka. Jedini je knez Ivaniš sa svog 
Klisa pozorno pratio, što se događa, i prema svojim silama osporavao 
prodiranje Mlečića na istočnom Jadranu. God. 1410. birali su ga Šiben¬ 
čani za svoga kneza, da ih obrani od Mletaka. Ali premoćnoj njihovoj 
sili morao je grad podleći god. 1412. I u Splitu je knez Ivaniš bio iza¬ 
bran za kneza kratko vrijeme pred predajom grada Mlečićima. Ta je 
uslijedila g. 1420., kada i predaja Trogira, otoka i čitave dalmatinske 
obale do Kotora (osim Dubrovnika). Narednih godina knez Ivaniš pli¬ 
jenio je splitske trgovce i pravio im štete u polju. Građani se tuže 
protiv toga mletačkoj općini i mole je, da ih izbavi »iz ralja zmaja šta 
zja«. Bit će kao i drugih puta retoričke pretjeranosti u ovim jadanjima 
splitske općine protiv gospodara Klisa, ali je u svemu ovome i dokaz 
nemogućnosti, da primorski gradovi i njihovo zaleđe bude trajno u 
rukama raznih vlasti. I Mlečići su to shvatili te su poslije zauzeća Splita 
nastojali, da se bilo kako dočepaju Klisa. Oni sklapaju savez s bosan¬ 
skim kraljem Tvrtkom II. i nuđaju mu čitavu državinu kneza Ivaniša 
uz uvjet, da smiju za sebe pridržati grad Klis. Pregovore i pripreme 
za odlučnu borbu i navalu na kneza Ivaniša spriječila je međutim god. 
1424. provala Turaka u Bosnu. 

Velika briga zadnjih godina kneza Ivaniša bilo je pitanje, tko će 
ga naslijediti, jer je imao samo jedinicu kćer Katarinu. Nju je udao 
za kneza Hanža Frankopana, hrvatsko-dalmatinskog bana i uglednog 
člana drugog najmoćnijeg tadanjeg hrvatskog primorskog roda. Knez 
je Ivaniš bio usto ishodio još god. 1412. privolu kralja Sigismunda, da 
njegova kćerka smije naslijediti sve očevo imanje i gradove. Ali po 
smrti kneza Ivaniša (1434.) kralj Sigismund pobojao se je prevelike 

sile njegova nasljednika kneza Hanža Frankopana, koji je također 
udario svoje sijelo na tvrdom Klisu, pa je proglasio kneza Hanža bun¬ 
tovnikom i lišio ga čitave baštine njegove žene. U ime kraljevo dođe 
ban Matko Talovac »u hrvatske strane«, kako sam piše, i pade pod 
Sinj te ga i osvoji. Još koncem iste godine umre, vjerojatno u gradu 
Klisu, »Hanž Frankapan, Vegle, Senja, Modruša, cetinski i kliški knez, 
Dalmacie i Hrvat’ ban.« Njegova udova Katarina preda sve gradove 
i mjesta banu Talovcu još početkom godine 1437. I tako dođe čitava 
baština kneza Ivaniša u ruke braće Talovaca, hrvatskog plemena, koje 
je upravo u to vrijeme bilo došlo do velike moći, a podrijetlom je bilo 
sa otoka Korčule. Ban hrvatsko-dalmatinski Petar Talovac sjedio je 
ponajviše na Klisu i zadržao ga je u svojoj vlasti sve do svoje smrti 
godine 1453. Ali kao da je vruće primorsko tlo izazivalo vlastelu na 
neposluh i neodvisnost, pa je i ban Petar slabo mario za volju i zapo¬ 
vijest dalekog kralja. Oko Klisa trajale su i dalje smutnje i borbe. 

Jagmili su se za tim gradom u ovo vrijeme bosanski kralj i bosan¬ 
ska vlastela. Tražili su ga za sebe ugarsko-hrvatski vladar i moćni kne¬ 
zovi Celjski. Pregovorima i mitom htjeli su da ga se dočepaju Mlečići. 
I sve se je to zbivalo usprkos sve veće pogibelji turske; a možda upravo 
u saznanju strategijske važnosti Klisa u borbi, koja je predstojala 
s Turcima. Znali su osobito Mlečići, što bi im vrijedio grad Klis, koji 
oni u ovo vrijeme jednom nazivlju »ključem i bedemom našega grada 
Spbta pa i Trogira i Šibenika.« Stoga oni predobiše iza smrti bana 
Petra Talovca kaštelane Klisa i Sinja, koji su držali Talovčevu baštinu 
za maloljetnu banovu djecu, za to, da stave te gradove pod zaštitu 
mletačke općine, koja će ih navodno braniti od gramzivih pretendenata 
(god. 1454.). Uzalud je tražio Klis kralj bosanski Stjepan Toma; i uza¬ 
lud je htio herceg Stjepan Vukčić da se oženi banovom udovom Jadvi- 
gom, da se dočepa toga grada. Kaštelan kliški Pavao Kiš obnovio je 
ugovor zaštite s Mlecima god. 1456. i primao godišnju nagradu od 150 
dukata iz Mletaka. I moćan knez Ulrih Celjski bio je upravo u to 
vrijeme uspio da zavlada čitavim preostalim dijelom primorske Hrvat¬ 
ske, ali Klisa ne dobi u svoje ruke. Tekar god. 1460. dođe Klis u ruke 
bana Pavla Spirančića, kojemu je kralj Matijaš darovao Talovčevu 
baštinu. Ali malo potom, tragične godine pada Bosne, god. 1463., dopađe 
i sam ban u tursko ropstvo. Njegova udova »gospoja Margarita, kne- 
ginja cetinjska i kliska, banica bivšega dobroga spomenutja bana Pa¬ 
vla« predade g. 1466. Klis i druge gradove banu Ivanu Tuzu i kraljev¬ 
skoj vlasti. 

Godinu dana potom spominje se na Klisu humski knez Žarko Vlat- 
ković (1467.). Kako se on ponosno piše. »vojvoda Žarko Humski, u ime 

posvećenoga carskoga veličanstva ban Klisa i Primorja sve do rijeke 
Neretve« rekao bih, da nije priznavao zakonitog ugarsko-hrvatskog 
kralja Matijaša, već se je, valjda iz straha pred Turcima, utekao moć¬ 
noj zaštiti njemačkog cara Fridriha III. A god. 1472. oteo je na pri¬ 
jevaru Klis od kraljeva banovca Pavla Tara poljički knez Žarko Dra- 
žojević, prijatelj i štićenik Mlečića i dobro poznati junak u malo 
kasnijim borbama s Turcima. Za vrijeme, dok je podsjedao Klis, pozove 
banovac Pavao splitskog mletačkog kneza na sastanak i tom prigodom 
pogibe od mletačke puške. 

Koliko je vremena vojvoda Žarko Dražojević zadržao Klis u svo¬ 
jim rukama, ne znamo točno. Ali ne mora da je to bilo dugo, jer još 
prije konca vijeka spominju se kraljevski kapetani na Klisu. Bilo je 
i skrajnje vrijeme, da grad dođe u čvrste vojničke ruke. Turci priti¬ 
skuju sve to jače i sve to bliže. Ljeti g. 1498. udari 300 turskih konja¬ 
nika na sam Klis. Bilo je došlo već vrijeme da Klis doživi junačku 
obranu Petra Kružića i ispiše time svoju posljednju stranicu. 

Poslije krvave bitke na Krbavskom polju g. 1493., koju nekoji 
historičari nazvaše hrvatskim Kosovom, Turci su nemilo harali po hrvat¬ 
skim krajevima. Samo za kratko vrijeme obuzdalo ih je junačko drža¬ 
nje i napori bana Petra Berislavića, rodom iz mletačkog Trogira. Iza 
njegove smrti slijedio je udarac za udarcem. G. 1520. pogibe u boju 
ban Berislavić, g. 1522. pade u turske ruke Knin i Skradin, g. 1523. 
osvojiše Turci Ostrovicu. Bitkom kod Mohača god. 1526. turskim četama 
bi otvoren put do Budimpešte; god. 1527. pade Obrovac, a god. 1528. 
tvrdo Jajce. Jedini se je Knin, u općoj propasti, održao pod junačkim 
kapetanom Kružićem sve do početka god. 1537. 

Petar Kružić je bio sin siromašne plemićke obitelji iz okolice Bi¬ 
haća u današnjoj Bosni. Mada je sa svojih vojničkih vrlina rano bio 
zapažen i da mu je bila povjerena kapetanija Senja i Klisa, nije Petar 
Kružić za svog života naučio ni čitati ni pisati. Hrabar i ustrajan, po¬ 
duzetan i požrtvovan, izdržao je on kroz više decenija navale i opsade 
Turaka, i odolio je usto intrigama sebičnih Mletaka, gospodara susjed¬ 
nog Splita i Trogira, te zavisti i klevetama svojih drugova u vojsci. 
Njegov život, prikazan u najnovije vrijeme od Perojevića u knjizi 
izdanoj od Matice Hrvatske, pun je dramatskih epizoda i preokreta i 
doimlje se poput romana. 

Borbu oko Klisa pratila je s interesom sva kršćanska Evropa, a 
sa strepnjom i zebnjom u duši naši krajevi. Još god. 1512. nadbiskup 
splitski iznio je pred lateranski crkveni sabor u Rimu tegobe kraja i 
zdvojno je molio za pomoć. U isto je vrijeme splitski patricij Marko 

Marulić spjevao »Molitvu suprotiva Turkom«, u kojoj ovako opisuje 
jade, kojima je narod na domaku samog Splita bio izvrgnut: 

Luge, sela, grade popliniv s’žegoše, 
muže, žene, mlade svezav povedoše. 

Ubiše junake, koji se rvihu, 
a ine nejake u sinžir vedibu. 

Sinke porubiše od krila materam, 
i jošće činiše njih vaščine kćeram. 

Daleč rastavljaju od draga miloga, 
tih tamo prodaju, a simo inoga... 

God. 1535. kratko vrijeme pred padom Klisa drugi splitski patricij, 
f ranjo Nadali, spjevao je lijepu latinsku elegiju, u kojoj je pozivao 
papu Pavla III., da pomogne Klisu, »tvrđi do koje mogu samo doći ptice 
i zvijeri, a ne može je svladati ljudska sila«, i njezinu branitelju Kru¬ 
žiću, »kojeg učini slavnim hrabra desnica i vjera«. I dubrovački pjesnik 
Vetranić ističe u jednoj pjesmi junačku obranu Klisa, ali predviđa 
skoru propast grada zbog nehaja i nesloge kršćana. 

Slabašni ugarsko-hrvatski kralj Ljudevit II., koji je zaglavio na 
Mohaču, jednako kao i njegov nasljednik Habzburgovac Ferdinand I., 
uz kojega je Petar Kružić bio pristao još od izbora Ferdinandova za 
hrvatskog kralja na Cetinu (g. 1527.), slabo su pomagali napore Kru¬ 
žića, da spasi Klis od Turaka. Mjesecima nisu ni on ni posada dobivali 
plaće. Mlečići pak, nešto iz straha pred Turcima a nešto iz neprikri¬ 
vene želje, da se sami domognu Klisa, više su smetali nego pomagali 
branioce kršćanske vjere na Klisu. Jedini su se pape obraćali za pomoć 
protiv Turaka kršćanskim vladarima Evrope, a i sami pomagali Kru¬ 
žića i višekrat mu poslali novaca, municije i hrane. Papa Lav X. pisao 
je god. 1516. francuskom kralju Franji I.: »Ako Turcima u ruke pade 
ma i jedan od tih gradova, na pr. Jajce, Knin, Klis ili Skradin, ne će 
se Ugarska više moći obraniti, a Turci će imati otvoren put preko Ja¬ 
dranskog mora do talijanskih zemalja.« Poznat je i usklik silnog sul¬ 
tana Sulejmana s obzirom na papino zauzimanje za Klis: »Ta to je 
papinski grad.« Glas Kružićeva junaštva bio je okupio usto oko kliškog 
kapetana brojne pribjeglice iz naših krajeva osvojenih od Turaka; u 
tome je početak čuvenih Uskoka. 

Kružić se spominje u službi na Klisu već oko god. 1513. Narednih 
godina Klis je jedva umakao sili turskoj. Varoš ispod grada, koja je 
bila ograđena samo slabim zidom, dospije u ruke Turaka kroz vrijeme 
od god. 1515. do god. 1519. Tek ove zadnje godine, u kojoj bi sklopljeno 
primirje između kralja Ljudevita II. i sultana, oslobodiše se Klišani u 

varošu turske posade. Papa Lav X., topli prijatelj i zaštitnik Klisa, uvidi 
povodom ovoga pogibao grada i potrebu, da se on što bolje učvrsti za 
naredne odlučne borbe. Papa izdade god. 1519. bulu, kojom dade veliko 
oproštenje svakome, koji bi pohodio crkvu bi. Djevice Marije u Klisu 
i dao milostinju za popravak i utvrđenje Klisa. Bilo je od prijeke po¬ 
trebe, da se Klis što bolje opremi za obranu, jer malo potom zaredaše 
navale i opsade Turaka, sve to bjesnije i sve to češće. 

Iza pada Knina i Skradina, pade pobjedonosni sandžak Husrev'beg, 
graditelj čuvene Begove džamije i drugih sjajnih zgrada u Sarajevu, 
pod Klis i stade ga biti sa svih strana. Branitelji Klisa, na broju 500, 
izletjeli bi iz grada, te bi glavama pogubljenih Turaka i zastavama 
kitili gradske zidine; Turci morađoše otići ispod Klisa (g. 1522.). Ali 
nakon pada Ostrovice stiskoše Turci ponovo sa svih strana grad. U 
gradu zavlada glad, te je posada morala za hranu variti korijenje u 
octu, da preživi. Međuto iznenada pade Kružić pod Klis i razbi Turke 
(g. D24.). Klis malo odahne; ali se već god. 1527. spominje ponovna 
opsada grada. Osobito žestoke borbe i navale obnoviše se god. 1530. 
Turci uvidješe, da ne mogu grada na vrletnoj hridi zauzeti nego izda¬ 
jom ili glađu, pa odlučiše podići u Solinu tvrđavu, da spriječe posadi 
dovoz hrane preko solinske luke. Husrevbeg predloži sultanu, da se 
stare ruševine Solina, u kojima se legu sove i vrane, poprave i utvrde, 
i da se u njih metne posada, koja će Klis odsjeći od mora i time ga 
prisiliti, da se predade. U malo dana digoše Turci tvrđavu u solinskom 
polju (g. 1531.). 

Uto doživi grad Klis još jednu čudnu epizodu. Sultan je upravo u 
to doba, kao da je već gospodar ugarsko-hrvaskog kraljevstva, darovao 
svome miljeniku Mlečaninu Alvizu Grittiju Klis i Poljica. Grittijev 
čovjek Nikola Querini uđe nato u Poljica i sporazumije se s posadom 
Klisa, u kojemu u ono vrijeme nije bilo kapetana Kružića, da mu pre¬ 
dade grad uz obavezu sa svoje strane, da će Turci porušiti tvrđavu u 
Solinu i da on (Querini) ne će Turcima dati grada Klisa. Tako zapo- 
sjeđne za nekoliko mjeseci poljička posada turskog štićenika grad Klis. 
Kružić međutim doznade za ovu intrigu, pohrli u Klis i namah ispo- 
sluje, da su Klišani protjerali Poljičane i Querinija iz grada. Sa nešto 
vojske, koju je bio usto sakupio, navali Kružić na tursku utvrdu u 
Solinu i do temelja je razori (g. 1532.). 

Ali veselje Kružića nad ovom sjajnom pobjedom, koja je odjek¬ 
nula u kršćanskom svijetu, ogorčaše narednih godina neprilike, koje 
je Kružić imao s Mlecima, koji su ga bi jedili stoga, što su njegovi 
ljudi, osobito Uskoci na Klisu, slabo plaćeni i nenaučni na strogu disci¬ 
plinu, pljačkali i robili mletačke podanike, kao i klevete njegovih ne- 

prijatelja pred kraljem, koji dade nalog da se Kružić uhapsi. Jedva 
je Kružić dokazao svoju nevinost, morao je pohrliti u Klis za zadnje 
osuđne bojeve. God 1536. poslije ponovljenih neuspješnih navala, od- 
lučiše Turci podignuti u okolici Klisa tri tvrđave: jednu u Solinu, 
drugu u Kučinama, a treću povrh Klisa u Ozrinju. Približavao se konac 
nadčovječne ustrajnosti grada. 

Početkom god. 1537. stiže Klisu davno obećana pomoć. Kralj Fer¬ 
dinand pošalje tri hiljade njemačkih vojnika, a papa sedam stotina 
Talijana. Ovima pridruži Kružić svoje Senjane i Uskoke i s ovom 
vojskom pohrli tijesno opsjednutom gradu u pomoć. Iskrcavši se u so¬ 
linskoj luci, razori Kružić dvije turske utvrde i provali već u treću. 
Ali iznenada nasrne Muradbeg, poturica rodom iz Šibenika, na kršćan¬ 
sku vojsku, a Nijemci i Talijani nagnuše bježati k moru. Val vojske 
koja je bježala zahvati i Kružićeve Hrvate, te i on pode k morskoj 
obali i ukrca se u lađu. Ali kako je lađa bila prenakrcana vojnicima, 
ne mače se ona sa plitkog mjesta do obale. Turci nahrupiše uto u lađu, 
prepoznaše Kružića i u žestokoj borbi ubiše ga. Muradbeg pođe s od¬ 
rubljenom glavom Kružića pod Klis i pokaza je posadi, koja se na 
to dne 12. ožujka 1537. predade. Građani kliski raštrkaše se kojekuda, 
a Uskoci se ponajviše skloniše u Senj, kamo ponesoše i ključe grada 
Klisa. Ti se ključevi i danas čuvaju u stolnoj crkvi senjskoj. 

Padom Klisa pade čitava Dalmacija osim mletačkog primorja i 
Dubrovnika u turske ruke. Nestade na jugu Velebita i zadnjeg ko- 
madička zemlje, koji je potpadao pod hrvatskoga bana i pripadao teri¬ 
toriju Hrvatske. Više od jednog stoljeća ostade rijeka Jadro granica 
između mletačkog Splita i turskog Klisa; i mlinice u Solinu, toliko po¬ 
trebite Splitu, ostadoše u turskim rukama. Sami primorski gradovi go¬ 
tovo čudom izmakoše vlasti turskog polumjeseca. Uistinu glavna pro¬ 
dorna snaga turskog carstva išla je pravcem na sjever i Beč; a borbu 
s dalmatinskim primorjem vodili su na svoju ruku i vlastitim snagama 
bosanski paše te lički i kliški sandžaci. 

Klis naime postade god. 1537. i ostade sve do god. 1648. središtem 
turskog sandžaka, koji je obuhvatao srednju Dalmaciju i susjedne kra¬ 
jeve Bosne. Prvim sandžak-begom na Klisu postavljen je pobjednik 
kod Klisa Muradbeg. Kroz ovo vrijeme sjedjeli su na Klisu kliški 
sandžakbegovi, dizdari i kadije. U ovo je vrijeme u tvrđavi kliškoj 
bila građena džamija i do nje vitki minaret, a ispod tvrđave sa sjeverne 
strane spominje se tursko groblje i veliki han. Još danas sačuvana je 
u kliškoj tvrđavi džamija s karakterističnom niskom kupolom. Ona je 
iza oslobođenja Klisa od Turaka bila pretvorena u kršćansku crkvu 
posvećenu Sv. Vidu. Na putu od tvrđave do varoši ispod nje stoji usto 

česma s trostrukim lukom u tipičnom obliku islamskog graditeljstva. 
Ova se česma iz turskog doba zove i danas imenom »triju kraljeva«; 
takvo joj je ime po samostanu i po crkvi franjevaca konventualaca 
posvećenoj Sv. Trim Kraljevima koja je u predtursko doba bila na 
tome mjestu. Vrlo su važni ovi ostaci islamske umjetnosti zbog njihove 
rijetkosti u današnjoj Dalmaciji. 

Kroz sve vrijeme, dok je Klis bio u rukama Turaka, nije bilo pra¬ 
vog mira u splitskom polju. Sukobi i štete počinjene od turske posade 
na Klisu bile su česte. Ali do borba većeg opsega nije dolazilo. Mleci 
se nijesu osjećali toliko jakima, da bi se upuštali u odlučnu borbu 
s Turcima. Samo za vrijeme ciparskog rata god. 1570.—1573. bile su 
oko Klisa žestoke borbe. Turci su bijesno navaljivali na Klis, a Mlečani 
su uzalud kušali, pomagani od Poljičana, da se domognu Klisa. 

Inače je vrijeme i ovdje učinilo svoje i utrlo put međusobnim 
odnosima susjeda. Splitska je trgovina baš u vrijeme turskog gospodstva 
na Klisu znatno oživjela i grad se Split ekonomski podigao. Koncem 
XVI. vijeka bila su naime podignuta u Splitu velika skladišta i uzoran 
lazaret za tursku robu. Split je u to doba postao glavna skela za dovoz 
trgovačke robe iz bogatih i dalekih pokrajina turskog carstva na Jadran. 
Lt sedam dana dolazile su karavane natovarene robom iz Sarajeva idući 
preko Duvna i prolazeći ispod kliške tvrđave. Sa Klisa su se spuštale 
karavane cestom Bilog briga, kojom i danas silaze mnogi zagorči u 
Solin mjesto dobrom ali nešto dužom cestom iz novijeg doba. 

I lični odnosi mletačkih vlasti i Turaka na Klisu znali su biti 
srdačni. Sačuvana su nam interesantna pisma na hrvatskom jeziku 
I erhadbega »sandžaka kliškoga i hrvačkoga i primorskoga« iz g. 1558. 
Spominju se u tim pismima, pored ostaloga, konistrice s narančama, 
pirinčem, cukrom te sapunima i zlatnim veružicama, koje je mletački 
knez iz Splita poslao kliskom sandžaku, kao i vezene košulje, marame 
i učkuri, koje je kliški sandžak iz svoje kuće slao knezu u Split na 
uzdarje. Poznata je također tragična ljubav kliskog muslimanskog 
trgovca Adela i kršćanske djevojke iz Splita, opjevana u Botićevoj 
»Bijednoj Mari«, a kojoj je podloga historijski istinit događaj. 

Ali jedni su budno čuvali Kružićev zavjet, da se Klis otme iz ruku 
Turaka, senjski Uskoci. Dvaput su oni sami pokušali ili pripomogli 
pokušaju, da se Klis oslobodi. God. 1583. u sporazumu s habzburškim 
nadvojvodom Karlom u Gracu i uz pripomoć pape zasnovaše Uskoci, 
kako će zauzeti Klis. Oni najprije obavijestiše o tome potajno kršćane 
oko Klisa i pridobiše za sebe stražare u kliskoj tvrđavi, pa se vođeni 
Jurjem Daničićem uputiše iz Senja prema Klisu. Ali nekoliko Uskoka 
htjede preteći Daničića i ugrabiti mu slavu, pa stiže prije vremena 
pod Klis. gdje ih straža, ne poznajući ih. ne pusti u grad. I tako Turci 

doznaše za zavjeru, dobro se spremiše za obranu i odbiše ovaj napadaj 
Uskoka. 

S boljim uspjehom i u većem stilu zasnovana je akcija god. 1596. 
Uz pripomoć pape a pod okriljem samog cara Rudolfa, ugarsko-hrvat- 
skog kralja, zasnovano je, kako će se zauzeti grad Klis, i to kao prvi 
korak k oslobođenju čitave Bosne. Za ovu akciju spremno se odazvaše 
senjski Uskoci, pridružiše joj se Poljičani, a s oduševljenjem je pri- 
hvatiše mnogi građani Splita na čelu im Ivan Alberti i Nikola Cindro. 
Dne 6. travnja 1596. ušulja se kradom Alberti s malim brojem ljudi 
u tvrđavu klišku, svlada tamošnju posadu i podigne u vrh tvrđave 
zastavu kralja i cara Rudolfa. Glas o oslobođenju Klisa raširio se je 
brzo po kršćanskom svijetu i izazvao je svugdje simpatije za junačku 
četu, koja je to izvela. Samo su se Mlečići držali po strani, pače su oni 
pravili smetnje pothvatu od straha pred osvetom turskom. Turci pak 
iz Bosne brzo sakupiše veliku vojsku do preko 10.000 ljudi i njom 
zatvoriše sa svih strana Klis. Ubrzo zavlada u tvrđavi glad i velika 
nestašica vode. Posada se je s velikom hrabrošću branila i trpjela je 
svakojake muke očekujući pomoć hrvatskog generala Lenkovića. Kon¬ 
cem svibnja general Lenković stigne pod Klis, ali mu vojska bude 
razbijena. U borbi pogibe Ivan Alberti, par dana kasnije i Nikola Cin¬ 
dro, pa nato posada dne 31. svibnja predade Klis Turcima uz pogodbu, 
da smije slobodno izaći iz tvrđave pod oružjem. Tako je oslobođenje 
Klisa god. 1596. ostalo samo junačka epizoda. Zastava sultanova vijala 
se još čitavo po stoljeća nad Klisom. 

XVI. vijek vidio je polagano silaženje sa vrhunca i propadanje 
turske moći; počelo je postepeno potiskivanje Turaka iz Evrope. U ovo 
vrijeme republika mletačka doživjela je sjajno i herojsko doba svog 
oružja. U ovom su vijeku Mlečići potisli daleko u unutrašnjost Dal¬ 
macije obruč, kojim su Turci bili stisli gradove dalmatinskog primorja. 
Kanđijski rat, u kojemu su Mlečići iza junačke borbe izgubili otok 
Kandiju (Kretu), donio je Mlečićima sjajnih uspjeha u Dalmaciji (g. 
1645.—1669.). U borbama s Turcima osobito se je istakao mletački ge¬ 
neral Leonardo Foscolo. 

God. 1648. koncem mjeseca ožujka zauzeo je Foscolo Klis. Poma¬ 
gali su ga pri tome pothvatu Poljičani i čete naših ljudi iz makarskog 
primorja i Vlaha, podanika turskih. Usavršenoj artiljeriji onog doba 
nijesu mogli dugo bez kvara odoljeti zidovi kliške tvrđave. Kada je 
usto bosanski paša Tekeli, koji je Klisu bio pritekao u pomoć, bio od 
Foscola ispod Ozrine razbijen, predadoše Turci Klis uz uvjet, da mogu 
slobodno izaći iz grada. 

Kod predaje tvrđave desili su se nemili događaji. Strogi i kruti 
aga Baraković izlazeći iz tvrđave ranjen i nošen u nosiljci spočitne 

tu okupljenim Poljičanima i Primorcima izdaju i zaprijeti im osvetom 
sultanovom. Nato ovi i Vlasi sasjekoše agu. Razvi se opća gungula, u 
kojoj vojnici navališe bijesno na Turke, na mlado i staro, muško i 
žensko, ubijajući i robeći. General Foscolo morade sam sabljom u ruci 
umiriti razbješnjele vojnike. 

Sutradan po izlazu Turaka iz tvrđave zatakne general Foscolo 
svojom rukom zastavu sv. Marka uvrh tvrđave i prisustvova u kliškoj 
džamiji, poklekavši na zaplijenjene turske zastave, svetoj Misi, koju 
je odčitao skadarski biskup. Foscola zapade bogat plijen, jer su se u 
Klis bili sklonili mnogi ugledni Turci sa svojim blagom, skupocjenim 
kićenim oružjem i sjajnim priborom za konje. U gradu Klisu ostavi 
Foscolo posadu i postavi u njemu mletačkog providura. Odsada je Klis 
ostao u rukama Mlečića sve do propasti republike god. 1797. 

Kliška je tvrđava bila od Mlečića još u vrijeme kandijskog rata 
(g. 1645.—1649.) utvrđena prema praksi ondašnjeg doba. Materijal za 
njeno utvrđenje vadio se je dijelom iz ruševina stare Salone. U ovo 
vrijeme dobila je tvrđava kliška uglavnom onaj oblik, koji je ona sa¬ 
čuvala do dana današnjega. Nema prema tome u današnjem Klisu više 
ništa od župnog grada starohrvatske primorske župe, ni od grada kne¬ 
zova Domalda i Šubića. A jedva će što biti ostalo i od Klisa Petra 
Kružića. Najstarija slika grada Klisa koju imamo jest u zbirci nacrta 
Camucija iz god. 1571.; ali teško da će ta slika odgovarati realnom 
izgledu tvrđave u to vrijeme. Mnogo je točnija i bliža realnosti slika 
i plan Klisa, koju nam je ostavio general franjevaca Coronelli u zbirci 
nacrta iz druge polovice XVII. vijeka. Međutim najtočniji nacrti kliške 
tvrđave jesu nacrti inžinira Josipa Santinija iz god. 1668., a nalaze se 
u gradskoj biblioteci u Splitu. Današnji Klis sa tri obruča zidina, koji 
se jedan iz drugoga u sve to većoj visini izvijaju, sa svojim trostrukim 
vratima, s okruglom kulom do zapadnih vrata, s visokim tornjem po 
sredini i s još jednim tornjem u istočnom dijelu tvrđave, pa s brojnim 
bunarima, zgradom providura i zgradom za skladište municije također 
u istočnom dijelu tvrđave, odgovara točno planu i crtežima Klisa iz 
spomenute god. 1668.. koje nam je ostavio inžinir Santini. Po tim na¬ 
crtima doznajemo, da se je srednja kula zvala po mletačkom kliskom 
providuru »Bembo«, a ona se na istoku zvala »Malipiero«. Turska dža¬ 
mija bi pretvorena od Mlečića u kršćansku crkvicu i posvećena, kako 
je već rečeno. Sv. Vidu. 2 Neminovne pomanje predgradnje i ugradnje 
kasnijeg doba. izvedene sve do u vrijeme Austrije u XIX. vijeku, ni- 

5 Na pilastriću kod ulaza u crkvicu-džamiju stoji datum g. 1658., kada je crkvica 
vjerojatno bila uređena dok natpis iznad vrata (unutra) spominje popravak crkvice 
god. 1743. 

jesu bitno izmijenile karakter i oblik kliske tvrđave. Onakva, kakva 
je danas sačuvana, kliska je tvrđava tipična vojna utvrda s debelim 
bedemima i baterijtskim kulama iz XVII. vijeka. Civilno pučanstvo se 
je u vrijeme mletačkog gospodstva listom sleglo u varoš ispod tvrđave. 

Kandijski rat svršio je mirom god. 1669., kojim je granica između 
mletačkog i turskog posjeda u Dalmaciji bila pomaknuta sjeverno od 
Klisa. U narednom, morejskom ratu (g. 1684.—1699.) poslužio je Klis 
izvrsno Mlečićima kao baza za prodiranje u unutrašnjost Dalmacije 
i osvajanje tamošnjih tvrđava. Mirom u Karlovcima god. 1699. postav¬ 
ljena bi granična linija na crti, koja je od Knina preko Vrlike, Sinja 
i Vrgorca išla na Gabelu na Neretvi. Zadnji rat između Venecije i 
lurske bio je god. 1714.—1718. Za ovog su rata Turci iz Bosne s velikom 
vojskom opsjednuli Sinj i tom su prilikom njihove čete navalile također 
na Klis. To je bio zadnji put, da su Turci osvanuli pod kliškim zidi¬ 
nama. Mirom god. 1718. utvrđena je između Mletaka i turske Bosne 
definitivna granica Dalmacije, kakva je bila do sloma Austrije. Na 
Klisu, koji je zbog izmijenjenih prilika vojne strategije i utvrđivanja 
gradova kao što također zbog izmijenjenih političkih prilika sve to 
više gubio važnost, mijenjali su se, u miru i dokonici, mletački provi- 
duri do samog pada mletačke republike god. 1797. Po padu Mletaka 
došao je Klis s ostalom Dalmacijom najprije u posjed Austrije u vri¬ 
jeme od god. 1797. do god. 1805., pa u ruke Napoleona, cara francuskog, 
od god. 1805. do god. 1813., i zatim ponovo u posjed Austrije kroz čitav 
XIX. vijek do sloma god. 1918. 

Za vrijeme francuske vlade doživio je Klis, po zadnji put, dvije 
opsade. God. 1809. obnovio se je rat između Austrije i Francuske. 
Francuski general Marmont pohrlio je iz Dalmacije u pomoć Napo- 
leonu, a nato je austrijski general Knežević iz Hrvatske prodro u Dal¬ 
maciju potpomagan ustankom dalmatinskog življa. Francuski kapetan 
Guyard morao se je zatvoriti u Klis i iekar mir u Schonbrunnu povrati 
čitavu Dalmaciju Francuzima (g. 1809.). I god. 1813., iza Napoleonove 
katastrofe u Rusiji, ponovo su Austrijanci pod generalom Tomašićem 
prodrli u Dalmaciju. Pojedina mjesta brzo se predadoše vojisci generala 
Tomašića pa je francuski časnik Bouillerot, sa zadnjim vjernim pandu¬ 
rima, umaknuo u Klis. Iza nekoliko dana bombardmana morao se je 
Klis predati koncem prosinca 1813. austrijskoj vojsci. 

Kroz dugo stoljeće austrijskog gospodstva kliška je tvrđava malo 
po malo propadala. God. 1898. bili su izneseni topovi iz tvrđave i pre¬ 
neseni u Pulu. Time je Klis i službeno prestao biti vojnom tvrđavom. 
Slomom Austrije god. 1918. zalepršala je na vrhu tvrđave hrvatska 
trobojnica u znak našeg narodnog oslobođenja. 

LJUBO K A R A M A N 




TAK JE 


»Če bi tak?« 

ludi spod lampe veli ju, 

— »je, nekak?« 
reci po hiži bežiju. 

Dim se spod grede kak briga vleče, 
pospan je saki, al spati neće. 

»Zemla je trda, slabo je blago.« 

— »Se je odišlo kaj bilo nam drago.« 

»Z susedom sud je komaj se zišel, 
volek je doboš bubnat odisel, 
grunt se je menjši, ide vu sebe.« 

— »Njega vre ne bu, jošče bu tebe.« 

»Al kaj, prijatel, spimo na nienje 
kiselo vince: naše živlenje, 
briga bu megla, bu se razišla,« 

— »gda megla v glavu bude nam prišla.« 

»Če bi tak!« 

ludi spod lape sediju, 

— »je, nekak?« 

misli po hiži bludiju . . . 

NIKOLA P A V 1 Ć 

DVIJE PJESME 

MLADIĆ 

Usamljen tako mladić sanja: 
glava mi je puna misli.. . 
znam, umrijet ću bez kajanja, 
mnogi su već tako svisli. 

Netko zove — ne osvrćem se. 

Tko je za mnom? Idem brže. 

Koraci utihnu. Stresem se. 

Nečije ruke me drže. 

Odgurnem ih, dršćući reknem: 
nema više dobrih ruku. 

Borim se, hoću da uteknem, 
ne znam za strah ni za muku. 

Jedna drugu nađe i zgrije ... 

Zaista? — Ja znam za drugu, 
za ruku koja mučki bije, 
ja znam samo za porugu. 

Tko si ti, ja viknem, ne idi. 

Ruka se samo zatrese. 

Tamno je, ništa se ne vidi; 
nečije oči krijese. 

Podignem glavu — iznenada: 
znam šta misliš, ne govori. 

Združila nas je skupa nada. 

Pružam ruku — ne govori. 

STARAC 

I dokle ću tako i gdje ću sad poći 
postalo mi je sve svejedno; 
hoću li i dalje ići sam po noći, 
i sam umrijeti bijedno. 

Gladan sam, i žuta, ispijena lica. 

Bez krova i bez svijesti. 

Sa grudima sam prepunim smrtnih klica, 
sve bez svoje obijesti. 

Kako? Zašto? Pa On je toliko moćan: 
neka mi da koru hljeba... 

Ne vjerujem, svejedno što sam nemoćan, 
ne vjerujem da ima neba. 

Pomislim — ljudi su ustegnuli ruke. 

I prođem, ništa ne tražim ... 
savjest sam tih ruku, raspeta na muke, 
i ne ću jad da ublažim. 


H U S N 1 J A Č E N G 1 C 






Na Hudsonu (akvarel) VILKO GECAN 



Početak V. avenae (akvarel) 


VILKO GECAN 















NOVI DOM 


Vozovi tutnje, dani nestaju kao i oni u daljinama, staju po stani¬ 
cama, jure uvijek dalje. 

To su oni isti vozovi iz djetinjstva: male, mrke kućice u letu, iza 
čijih se okana nazrijeva radoznalo lice putnika; barjak lepršave, viti- 
časte pare, crnkasta, tamno smeđa lepeza dima; glomazna, štropotava 
tjelesina lokomotive, čvrste i zasoptane, rumene od žara, zadihane od 
neprekidnog trka i bijega pa lako oznojene po teškim, željeznim boko¬ 
vima u strahovitom dahu ogromnih pluća. Vozovi iz dalekih predve¬ 
čerja, kad sjene i rose tiho liježu na razastrta polja i vrtove po Barama, 
kad se kupi prašina po cestama u gvale a toplo izvija dim iz dimnjaka, 
dok ljudi izlaze pred kuće raskomoćeni bez kaputa, u košuljama sa za¬ 
vrnutim rukavima ćaskajući bez misli i veze, da bi se skratilo vrijeme 
pred večeru. Pisak protunjale mašine u te je časove naročito rezak i 
oštar — skuplja se eto prvi mračak i uvire sve tihano i neosjetljivo u 
meku pređu njegova tkanja: rasipaju se i slijeću u plaštu dima sa vo¬ 
zova jarko-crvene, sjajne krijesnice, dok se zvijezde njišu po krošnjama 
drveća uzduž pruge i lisnatom, zelenom grmlju kao zlatna okanca 
na raširenom, raskošnom paunovom repu. Vozovi iz praskozorja, kad 
prolaze u muklom trijesku, suglasnom kloparanju točkova tajanstveno 
zvuči čudno odjekujući kroz polusan spavača otvarajući mu oči u bli¬ 
jedu tišinu zore. Vozovi što jure kroz dan zapahujući oko melankolijom 
lutanja i odvozeći misli u nepoznato i neviđeno, daleke gradove, kud se 
sve voze ti mrzovoljni prolaznici, što s dosadom promatraju krajine, koje 
bježe, već siti možda ove gorovite, mrke zemlje, zapuštene i siromašne, 
nazvane Bosnom. Svi ti zagonetni »brzi«, u kojima se voze gospoda, do¬ 
stojanstvene stare dame u brokatu, žene i djevojčice u kostimima od 
engleskog platna, muškarci u dokoljenicama i kačketom s neizbježnom, 
kratkom lulicom među zubima. Zatim raznoliki »teretnjaci« i »mješo¬ 
viti« s drvima i pijeskom, s trenicama i cementom, zatvoreni vagoni 
s marvom, grozničavim volovima, rascviljenim telićima i ravnodušnim 
ovcama. Vozovi svakog časa neprekidno i neprestano, čudni i dragi ča¬ 
robnjaci, što dolaze iz tajnovitosti, iza brda odnekle iz predjela nezna¬ 
nih i jure ponova za brda u nepoznato, daleko i tuđe. 

U ovoj noći svoga svadbenog veselja, Zorica Pupić ih ponova osjeća 
isto onako intenzivno i jako kao i onda prije dvanaest godina, kad 
je kao petogodišnja djevojčica zadivljeno zijala u njih s uzdrhtalim 
srcem i široko raskriljenim modrim očima. Oni evo jure i huče i no¬ 
ćas kao i onda, kao i uvijek, i vrijeme, taj slijed dana, noći — mje¬ 
seci i godina, ne postoji za njih, oni se ne mijenjaju, njih se ništa ne 
tiče, oni ostaju isti: tutnje i klopoću. Ali baš taj njihov klopot i buka, 
odjek kotača kojih šum za čas izumire i gubi se, taj ritmički i pomalo 


- 

tužni prolaz i nestanak, baš on i izaziva u Zorici sjećanje nenadno i pre- 
jasno na sve ono, što ju je vezalo za ovu trošnu, izlizanu pupićsku kuću. 

Mijenjanje signalnih svjetala u trenju kotača, u ravnomjernu 
taktu drmusanja, odjeku tračnica ujedno je i po neki spomen, po neki 
izblijedjeli događaj, što se izvlači iz tmina prošlosti, što titra, i ne gubi 
se. Tu su noći, kad su se krale susjedove kruške, tu prva štipanja za 
kokošinjcima, za ogradama, po cesnim jarcima, po džbunju — tu po- 
podneva sakrivanja u čuvarevoj kućici na rampi, kad se strahuje, da 
ne hopne stari Pupak i ne otjera na kakov posao, tu lijena ćaskanja i 
nestašna igranja, nevine šale i dogodovštine; sve ono lijepo u životu 
jednog djeteta, bez igračaka, bez odgoja i kuće zapravo, prepuštenog 
samog sebi i ulici, ovim šinama, kojim ravnodušno klize ti nedostižni, 
bešćutni vozovi. 

Melankolije ima u njihovu bijegu, tuge u klopotu: svaki je pisak 
i svaki štropot (štropot što drmusa kućne zidove i trese prozorska sta¬ 
kla) i po neka uskrsnula, uznemirena slika! Slika naslaganih crvenih, 
rošavih cigala i prepečenih glatkih crjepova na poljani pred kućom 
Filipa partifirera, hrpa i hrpica trouglastih čerpića i sirove ilovače u 
kalupima od jelovine, gromada šlipera, neoguljenih dobro balvana, kojih 
kora još miriše zeleno-svježe vlagom i smolama, razbacanog starog 
gvožđa stresenog tko zna od koga iz željezare zarđalog i zaboravljenog 
po svoj prilici tu u kutu Bara (i svijeta valjda). Slika ujedno još i same 
sebe u dodiru i okviru tih mrtvih, malovrijednih stvari: bosonoga se 
skriva u šlipere, igra žmure po njihovim udubinama i razmacima dok 
ju proganja i traži trgovčev Mijo, — u šarenoj cicanoj haljini kasnije 
već zaokruženih nožnih listova i nabujalih grudi, kako pjeva sa druga- 
ricama, zamagljenih očiju i vrelih dlanova, dok Viktor, Mijo i njen sa¬ 
dašnji muž Tadija udaraju sitno u tambure, da ih kasnije ištipaju, grubi 
i zacrvenjeli, dok umiru slabašno žmirkajući rijetki fenjeri dolje po 
Barama. 

To dakle nose oni, ti vozovi što se gube, i kroz ovu posljednju noć 
koju ona provodi u očinskom domu — nju voze oni — prošlost, ali i 
jedno saznanje još: Sve je konačno prošlo i više ničega nema, ona je 
udata — ništa više. A tu je i nejasna veza svega: i ona eto odlazi i ne 
će se vratiti, kao i ti vozovi. Bila je samo putnik u ovoj kući, putnik 
trećeg razreda, u vagonu koji je bio prenapunjen, u kome je bilo tije¬ 
sno, zagušljivo i sparno, u kome se je psovalo i tuklo, pilo i povraćalo, 
u kome su se skidale cipele i smrdile noge, kopao nos i čačkala šibicama 
ušesa, hrkalo se i hroktalo, događalo sve ono što se već može događati 
i što se odvajkada događa u vagonima treće »klase« dok žmirkaju bli¬ 
jeda svijetla sijalica starački nemoćno, prijateljski dobroćudno, a noć 




NOVI DOM 


635 


Lupka o okna i promiču postaje; svijetli gradići u zelenilu s jablanima, 
crkvenim tornjevima i crvenim crijepom po krovovima kuća, gradići, 
u kojima nikad ne ćemo živjeti. I sa svakom novom stanicom silaze 
jedni putnici a ulaze drugi, a voz juri svejednako bezbrižno i nezainte¬ 
resirano kao da ga se ništa ni najmanje ne tiče: on živi od ugljena i vo¬ 
dene pare, sve je ostalo sporedno. I ona je evo došla na stanicu i mora 
saći, kao što su sašli i toliki drugi putnici »njihova, pupićskog vagona«: 
Milan bezruki, Roza, Branka, Ilica, Stjepan i majka — pa silazeći ona 
se oprašta s onima koji ostaju i voze se dalje. Istina, i gurali su se, i bilo 
im je tijesno, i svađali su se i njoj je konačno drago što se je svega 
toga riješila, pa ipak rastajući se ona osjeća izvjesno žaljenje. Ta za 
vrijeme vožnje ona je neke putnike zavoljela, prirasli su joj za srce 
— prirasla i ona njima, i sad joj je ovaj čas rastanka težak. — Ova svad¬ 
bena noć, to je njen čas opraštanja s vagonom, čas opraštanja s putni¬ 
kom, koji joj je osobito mio, koga voli i komu je ona sve (to i previše 
dobro zna), čas konačnog rastanka s bratom Dragom, i radi toga se 
rastužuje, radi toga je uznemiruju uspomenama vozovi što brzaju i ne¬ 
staju tamo za rampom. Bio joj je i otac i majka, bio i dom i ognjište, 
bio sve. A sada samotno i mrko sjedi u noći njenog veselja i sreće kao 
ukor, kao opomena: »drugačije sam ja mislio s tobom, djevojko, no ti 
nisi htjela slušati mene, pošla si za svojom pameću, pa neka ti je sretno, 
brata si ipak rastužila«. 

Da, tako kao da mu čita na licu! — A šta ona onda može i čemu 
će mu sve ponova objašnjavati, kad on to ne će i ne želi da razumije! 
Zorica podiže čašu i kucnu se s djeverom: u pogled joj se vrati radost, 
a na usne smiješak, on se rasprši po svatovima. 

Sve je bilo kako treba: tri velika stola, razmještena u dvije sobe, 
zastrta su bijelim, opranim stolnjacima — za svakog svata na njima 
poseban tanjir, nož i viljuška, pa čak i papirna servijeta. Jela ima ko¬ 
liko tko hoće, i pića koliko tko hoće. Pečeno je janje tu i dva purana, 
kuhana šunka, pršut, izrezana slanina i suho meso, makovnjača i kolači 
kupljeni na kilu u slastičarni u gradiću, keksi i gurabije, pa i dvije 
torte s natpisom »Živili mladenci«. A u vinu može prosto da se pliva: 
tu je crni dalmatinski dingač i crveni pitki opolo, tu bijeli posavac i 
rumena »ružica«, tu prepečenica od čiste bosanske šljive, bistra kao 
suza, pa ljuta grozdovača, oštra kao sječivo, da se ne može ni piti skoro, 
a odnekle se stvorila i orahovača. rakija ne toliko ljuta koliko čudna, 
plamena mirisa, koji jače od alkohola u njoj opija. Za sve se je pobri¬ 
nuo brat Drago. Udaje se posljednja, najmlađa Pupićka, i to je valjda 
i zadnja svadba u ovoj kući, pa se mora proslaviti svečanije i raskoš- 

nije od svih ostalih. Nek se zna i pamti zato ta svadba još dugo u cijelim 
Barama. 

Sjedi tu evo ponajprije nadzornik Ratković, pretpostavljeni nje¬ 
nog Matije, čovjek u godinama i dostojanstven, pomalo nadut, ali ne 
ipak toliko, da bi druge vrijeđalo; s njim njegova »baba« debela, žuta 
četrđesetgodišnjakinja — oni su kum i kuma. Do njih gospodin Wei- 
nert, činovnik željezare u tridesetim istina, ali već golih sljepočica, 
buldoškog lica sa četvrtastim nosom i zlatnim zubalom: njemu je, vidi 
se, pomalo dosadno i u onoj posebnoj pažnji, koja mu se poklanja, su¬ 
višnoj uljudnosti (iza koje vreba i psovka: đavo te odnio, šta si se tu 
toliko ukočio) opaža se da ne spada ovamo, da je tu zalutao i da samo 
vreba zgodnu priliku, kad će se dići i otići. — Ostalo su sve prijatelji i 
drugovi, tako reći rod. Đurđija, sestra Mijina, Zoričina drugarica iz 
pučke škole, pekareva posvojkinja Anka, kočničareva Lenka i dvije 
blijede, brbljave kćerke poštarkine. Poštarica, tanka kao travka i sva 
izborana, uz njih je i pazi im na svaku riječ, kao da im je tek četrnaest, 
a ne davno prešla dvadeset, a odmah do nje gospoda Canika i Mara 
Janka, kafedžije. U drugoj sobi, već pijani, buče prijatelji Matijini, 
radnici iz željezare, livači kao i on ili zgrtači šljake kod visoke peći, 
momci preplanuli od željeznog žara, zgrbljeni u plećima od teška posla, 
šutljivi i namrgođeni od vječnog cvrčanja i blijeska rastaljenog gvožđa, 
usijanih vatrenih zmija, raspršenih spirala i »zvijezda«, užarenih ko¬ 
mada rudače, koju u huku i jurnjavi otpremaju vagoneti pod veliki 
čekić. Sa svih strana vreba na njih u radu smrt i osakaćenje, pa su im 
i veselja zato teška i turobna: vole se opiti i zapodjeti kavgu. A i po¬ 
rodica je skoro čitava tu; osim mrtvih i izgubljenih. Tu je Mirko i 
lilda, njihova Milica i Ivan, tu sestra Mara s mužem i sinovima, Bran¬ 
ka, već udova lugara Navorića, Ilica u žandarskoj uniformi sa gajta¬ 
nima i pišćama, Roza sa svojim priležnikom mesarom Kapetanovićem, 
Viktor i žena mu Jelka i najposlije stari Pupak, nemoćan i zgrbljen 
kao iskrivljen ribarski prut, kvrgav i žut s kesicama i smežurotinama 
po licu, velikima poput krupnijeg lješnjaka. 

Vesele se oni i žamore, ispijaju vino i razbacuju se mrsom, dok 
pred kućom svira rampar Nedjeljko uz harmoniku, trešte bugarije i 
sjetno uzdišu bračevi, a djevojke susjeda ciče i vrište raspojasane i 
razdražene: lupa netko uz gosnu kantu, muški basovi muklo odjekuju 
i miješaju se sa zvonkim djevojačkim smijehom. I kako odmiče, pol- 
noćno raspoloženje sve više raste: razbijaju se već čaše, prolijeva piće, 
odlazi za bunar povraćati, lijepe Nedjeljku banke na čelo. Samo je 
brat Drago trijezan i priseban, premda je popio koliko i ostali i miješao 
i vino i rakiju bez razlike. Ali on ne će da bude pijan, i zato ne buči, 




NOVI DOM 


637 


ne govori besmislice i ne smije se za svaku sitnicu, on proživljuje svoj 
zadnji životni slom, slavi svoj rastanak s onim, što mu je još jedino 
milo, i to njegovo rastajanje mora biti dostojanstveno i ozbiljno, puno 
spoznaje važnosti trenutka neophodnosti časa, koji se proživljuje, koji 
je tu, i zove se sjećanje. 

Vlasi su njegove srebrom prošarane, a lice tvrdo izbrazdano. Pre¬ 
valio je davno četrdesetu, u ruci mu pehar s razbijenim grlićem. Kroz 
ruj vina Tilda sjedi vremešna i žućkasta, mlohavih pokreta i prorijede 
posve bijele kose skoro baba. A on je eto ipak još mlad i snažan, 
snažan kao i njen sin ili šesnaestgodišnja kćerka. Dragi postade toplo: 
da se onda nije Mirko umiješao, to bi bio njegov sin i njegova kćerka. 
Oni bi mu govorili ćaća, a Tilda stari. Upravo kao što govore sad Mirku. 
Možda se kod kuće tuku i psuju ružno kreveljeći lica, a sad su svečani 
i bijeli. I od te svetačke bjeline dolaze ova njegova raspršena razmi¬ 
šljanja, od te bjeline slične bjelini njenih zavjesa, iza kojih se je pred 
dvadesetak godina krila, a on nježno gledao njenu skakutavu vitku 
sjenu. Drago se smješka, naliva sebi ponova, kuca se s Tildom i 
Mirkom: 

Za sreću moje kćerke — Zorice. 

Potom se obrati starom Pupku: 

Zorica je i moja kći, je V tako, starče? 

Starac ga neprisebno pjanski pogleda, pa naprežući se, da se sjeti, 
što hoće, prokrklja: 

— A-a-a ... 

Drago mu se i dalje obraćaše: 

— Sjećaš li se, kad se je rodila, umalo se nismo potukli. Velim, što 
će ti žgebče sad pod starost, blizu šezdesete, zar te nije sramota. A 
ti se isprsio, hoće brat da se bije. A ja se vratio upravo iz bolnice, vese - 
lim se, kad ono negdje pišti. Zorica plače meee, prosto kao jare. 

Stari se prisjeti. Protrlja nos: 

— Meee. Zorica, veli. 

Drago odobrovoljen namignu — sjetila se vinska mješina. Oh 
starce, starče, koliko sam samo batina od tebe pojeo, a sad ne umiješ 
ni govoriti, čašica te jedna sruši. Valja umirati, to ti je — i zatrese se 
od smijeha. 

— Vragoljan je naš starac! 

Nazdravi Zorici onda: 

Sad nam i ti odlaziš, djevojko. Svome domu, što se kaže. I koliko 
nas je samo otišlo, tko bi sve pobrojao — puno nas ima Pupića, velik 
narod. Unučići su već tu, a praunuke dobit će skoro naš starac. Pokoj 
duši majčinoj. A ja tebe, dušice, nisam sprva volio, mnogobrojna kuća, 

pa dosadila djeca. A eto postala si mi draga, da bi sad malo i prosuzio 
ko za vlastitim djetetom. I drugačije sam mislio s tobom. Ali sad neka 
ti je sretno, kad si sama našla priliku. I tebi i mladoženji. Mnogo smo 
svadbi proslavili u ovoj naherenoj kući i mnogo mrtvaca iz nje iznijeli, 
bog da im duši prosti. I svađali smo se u njoj, i tukli, gložili ko miševi. 
A što ćemo, sirotinja, pa ti je zaludno razmišljati i pametno govoriti. 
Neko srče a neko puše i ne će da sluša, pa, kako kaže naš starac, udri 
batinom, da pamet steče. Razbjegli smo se najposlije kud koji, pa smo 
samo starac, ja i Viktor tu. Valja čuvati kuću. Sve je ostalo otišlo, a 
danas nas i ti ostavljaš. Neka ti bude s hairom, i tebi i Tadiji (tu pogleda 
livača), nije šarov jedan zaslužio takvo zlato kao što si ti, ali obično 
zlato dobijaju oni, koji ga nisu zaslužili. Živili... 

Tako Drago, surovi momak, po prvi put u životu otkri malo svoje 
tvrde duše i sjede da ponova prešuti cijelo ostalo vrijeme. 

Uistinu. Zorica je sretna! Vije se na njoj lepršava, nevjestinska 
halja i mirta. Tadija joj obvija ruke oko struka i zaljubljeno je gleda, 
dok se nadzornik Ratković šali masnim šalama. Trošni su zidovi kuće 
oživjeli, dobili svijetlu davnu boju kao i prije pola vijeka, kad se je 
stari Pupak doselio u Bare. Vrzu se Tadijini drugovi, dobrano podnapiti, 
i natežu poštaričine kćerke, cure iz susjedstva vrište za kućom, a iz 
vrta miri voćkin cvat. Mnogo se je staro stablo osušilo i posjeklo, mnoga 
nova mladica obeharala i propupila, pa opaja crveno i strasno. Kroz 
otvorene prozore dolijeću mnogobrojne lepirice i donose mirise trava i 
isklijalih žita, a sitne mušice, nakupljene u rojevima oko svjetiljki, 
umiru s proljećem u zuju. Kako je divna noć ove svadbe! Vino klokoće 
niz žedna grla, a crne ruke nalivaju nove čaše. I blijeda se lica crvene, 
a zgrbljeni od umora stas ispravlja: svijetle su oči i sjajne — tko je 
oženjen, sjeća se svoga veselja, tko nije, nježnije miluje curu, toplije 
ljubi. Onome tko nikoga nema, tuga silazi u trepavice, drhće na njiho¬ 
vim vršcima u obliku rose — ispija se sve više onda vino i kriju zama¬ 
gljene oči. Teško cvijetu bez pčele, stablu bez mladice, suncu bez obla¬ 
ka, a čovjeku bez druga! 

A Drago je eto sam, sam kao i uvijek. On je davao svakome sebe, 
poklanjao široko srce, nitko ga nije htio primiti. Ni rodna kuća, ni Tilda, 
ni Zorica. A gdje je san o kćerkici, san od prije deset godina? Džepovi 
su mu puni darova: crvenih glodala i zdrobljenih kolača kupovanih po 
vašarima, po stanicama, i u tim poklonima, što nosi modrookoj djevoj¬ 
čici, srce je njegovo: sva nakupljena dobrota i ljubav surovo potisnuta, 
pupićskom klimom i životom. On miluje pri povratcima tada, slobodan 
od službe, zlatnokosu, igra se s njome, priča stare priče kupljene po 
prelima i za dugih bdijenja po postajama. Meće pjegavu na krilo, smije 

se i kikoće s njom, i njezin maleni svijet, sazdan od blatnih kolaca, svi- 
tlaca i lutki od krpa, i njegov je. On zna kao i ona, svaku novu patku, 
svako tele, svaku koku. — Danas je propjevao mali ljuti pjetlić kavga- 
džija, a jučer je pepeljava pilića snijela prvo jaje. Biserka je prestala 
da doji Zeku i Zeka ponova traži bakove. A susjedova djeca kradu Ibra- 
himove pečenjke i prave puškiee od slame i lješe od topolova šiblja. 
Đurđija je dobila dvije golovrate kokoši, a vorštandova Lili ima čudo 
nad svim čudima — pauna. Roza i Branka su se posvađale i plakale pred 
majkom, a otac je grdio Ilicu. Viktoru su razbili glavu, a Stjepan nosi 
nož. — Zar nije lijepo tako pušiti duhan od dva i pol dinara i sjediti 
pred rampom, dok dolje u gradiću umiru smeđi dimovi, a okolna brda 
zamataju se u mrak. Minu vozovi s prosjalim oknima, zamiriše iz gustiša 
kraj ograde zova, a kruške ranke i šljive bjelice su sazrele. I ona mu 
ih nosi punih ručica uzvraćajući dar. Zazuji zatim beskrajna pjesma 
zrikavaca iz livada i polja i padne po njima kao svjež, bistar mlaz. Po¬ 
gled se gubi u tami, pri srcu postaje toplo, dok zvijezde padaju u trave. 
O te blagoslovene noći lipnja, kad je sve svijetlo i svježe. I listovi po 
granama i plodovi po stablima. Razli ježe se zveketav kreket žaba po 
močvarama i lokvama, raspršuju se ljudski glasovi: gdjekad projure 
prašnom cestom seljačka kola i nazovu boga, gdjekad se raspu bijela 
stada vraćajući se sa pojila. Krave otegnuto muču dolazeći sa paše na¬ 
breklih bokova, a Roza ih s muzlicom dočekuje psujući Viktora. Rokće 
u svinjcu debeljko krmak, golubovi i kokoši su već zaspale. Oko osam 
sati vraća se Stjepan iz željezare, sav crn i zamazan, pa kune perući rad 
sa sebe ..., i stari kašljuca u kuhinji po običaju, a stara sipa u zdjele 
večeru. Puši se ona skromnošću i siromaštvom, ali pupićski želuci ne 
biraju, nek su puni i vrući — dobro je. Drago se potom diže, pijucka 
malo sa starcem, momci odlaze na sijelo ili terevenke u gradić, a Zo- 
rica skakuće s ostalom djecom za štalom ili balvanima igrajući se sa- 
krivača ili gonje. Po kada polazi spavati, ljubi velikog bracu, dok on 
odlazi malo u bircuz na partiju žandara i preklapanja s drugovima. 

Kako je daleko od te večernje idile, čije su se mrlje — psovke i 
svađe — ogorčenje na život i mržnja — izgubile, a ostala u sjećanju 
svjetlost i toplina tako neminovna u svemu prošlom. Kako se je sve 
raspršilo, nestalo netragom kao oblačić u ljetni vreli dan. — Kuća je 
još tu, samo trošnija, čađavija i ispucalija, ali stoji. I voćnjak za njom, 
i vrt, i kaljavo dvorište, natučeno igrama i prolazima. Klasaju žita, dži- 
kaju trave, sočno se zelene grmovi i šiprazi, njišu se grane u voćnjaku 
pod plodom. Sve je tu ponova kao i prije u istom dekoru neba, poljana, 
krajina i rijeka u okviru žutila i zelenila, plodova i klasja, seoca, gra¬ 
dova i gradića u mijeni vremena ravnomjernoj i ustaljenoj sa suncem. 

kišama i snijegom — sve je tu eto, samo njih ljudi više nema sviju. 
Neko je u groblju na brijegu, neko daleko u šarenom svijetu, a Stjepan 
u mrkoj kućerini s rešetkama. Svačije se zna, svakome je put opredije¬ 
ljen, samo, izgleda, njemu i ovoj osamdesetgodišnjoj žutoj podrtini su¬ 
đeno je, da budu skupa. Zorica dakle odlazi. Bijela je i sretna: šija ra¬ 
došću i čežnjom odlaska u novi dom. Bit će kao i sve one druge Pupićke, 
koje su bile tihe: rintat će i raditi, djecu rađati. Na mlado lice uskoro 
će brige utisnuti prve brazde, a ženstvo tugu u oči. Ali što ona o tome 
danas zna. Što ona može, ovako mlada, pjegava i svježa, slutiti. Maz- 
nost joj je u glasu, veselje u pokretima, neka je blagoslovena! To joj 
je možda jedino istinsko i pravo veselje u životu, ovih nekoliko bijelih, 
bezbrižnih dana. I čemu onda to mutiti sjetom na ono, što će se u bu¬ 
dućnosti zbiti? Ta djeca siromaha i onako brzo zriju i suviše rano upo¬ 
znaju život upoznat će ga i ona. LivaČ Tadija nije loš mladić, glado¬ 
vati s njime sigurno ne će, ali ne će vidjeti ni obilja. A Gospode, zar 
on nije spremao drugačiju sudbinu njoj, ljepšu od ostalih pupićskih — 
svjetliji jedan život, njoj nježnoj, jedinoj svijetloj među reskim pupić- 
skim bojama. 

Vino se rumeno prelijeva kroz treperenje svjetiljki, smijeh svatov¬ 
ski je sve puniji i pomamniji u dašku predjutarnjih svježina, a Drago 
sve se više unaša u se, kopka po dnima! Mislio se je u gradić preseliti 
s njome, u gimnaziju je dati. Da bude gospođica, da govori tankim gla¬ 
som i svjetluca čarobno noktima. I kućicu s vrtićem mislio je kupiti: bit 
će ispletena bršljanom, a prozori bijelim lelujavim zavjesama. Nigdje 
u njoj ne će biti stareži i sirotinje, nigdje nečistoće i vlage, nigdje 
prnja i ostataka jela, sve će mirisati urednošću i svježinom. Pa kad se 
pred noć vrati iz službe, a Zorica sjedi u toploj sobici i sluša pucketa- 
nje plamenova; ruke joj nisu grube i žulje vite, već meke od nerada. 
Mazna je i tepa svom drugom ćaći, kako ga zove, umiljava se mačkica. 
A on puši lulu, ispija svoju gidu rakije. Bože, zašto je bila tupa za školu 
i mrzila učenje, zašto je naišao ovaj Tadija u trenutak, kad je on već 
bio skuckao novce za kupovinu i bijeg iz blata pupićskoga. Ili je to 
možda samo Sudbina, ono nešto nepoznato, što vreba iz mraka, što nas 
lupi kad pođemo nekamo, što nije po njenoj volji, i upozori: ovuda, 
sirotinjo, ne sanjaj o gospodstvu. He, he, he. (Drago Pupak se nasmija i 
ispi tko zna koju čašu u zamagljenosti nasmijanih lica, razbijenih gla¬ 
sova, svom tom slijevanju u ovu svadbu razlivenu ii vinske mrlje, ostat¬ 
ke jela, rakijin zadah i Štipanja parova). Pisara sa stanice odredio je 
on za nju. Bljedolikog sa zlatnim zubima koji se, kad otvori usta, kli¬ 
ješte kao lipanjski trudovi u granju, oholog, što govori svečanim, go¬ 
spodskim glasom, nikad se previše ne ljuti, ali i ne smije, tek malo i 

tanko smješka. I svakome govori »brajko«. To ti, veli, brajko, valja, a 
to ne valja... Postat će taj jednom šef stanice sa zlatnim širitima, 
inspektor, i bog zna što još, đavolji brat. Nije li se upadno ogledao za 
Zorioom, kad je jednog popodneva bila u gradiću i prošla pokraj njega 
ovako nježna i milo pjegava pod očima. Hej, to bi bio muž za nju, pravi 
muž, kakvoga on jedino priznaje za svoju kćerku! A eto, došao je ovaj 
lopov livac, podmuklica što se umije pretvarati, mrkonja što malo go¬ 
vori, i odvede Zoricu. Odvede pasji sin usprkos svog njegovog opiranja 
i srdžbe, usprkos svih njegovih savjeta i ljutpji. Hoće ona samo njega, 
i nikog drugog. Govori kroz suze: 

»Ako me ne date, ja ću pobjeći«. 

i što se može onda tvrdoglavoj, što se može uopće učiniti ženi, kad ona 
nešto hoće? 

Da! Samo se je san njegov, drugi i posljednji veliki san njegova 
života, bijel i prepleten hvojama i bršljanom, rasplinuo i nestao skupa 
s ovom svadbom, nestao zauvijek. Još jutros u crkvi, u pjesmi svećeni¬ 
kovoj osjetio je jasno: nema više ničega. I nije to saznanje samo od 
jutros ili od noćas, o ono je vrlo davno, vrlo daleko, od onoga dana još, 
kad je ugledao Tadiju sa Zoricom, od prvih njihovih sastanaka, od tada. 
U biti on se nije zavaravao, nije obmanjivao nego se željezno stegav 
potisnuo slutnju kao olovo na dno i sve prekrio lepršavom povlakom 
sna. Zašto čovjek da ne sanja, kad mu je to još jedino slobodno u ži¬ 
votu? A evo, sad je i to zavaravanje, i ta obmana uništena, sve je uni¬ 
šteno i on nema o čemu više sanjati, nema što sanjati. Ovi svatovi s ruž¬ 
marinom i vrpcama, ta gruba lica s brkovima, kočničari, vlakovođe, 
skretničari, radnici sa pruge, radnici iz željezare, ovi momci krupni ili 
mali, ove podbrađene žene u šamijama, te djevojke i djevojčice, svi su 
oni ispili taj raspršeni san s pićem, raznijeli ga pjesmom i govorom. 
On je svagdje, u njima, po zidovima, u stolnjacima, u stropu nečistom 
od muha, u podovima, stolcima, otvorenim prozorima, cijeloj toj noći, 
što miri cvatovima i masnom, plodnom crnicom, samo nije više u nje¬ 
mu. Za njega je on izgubljen, utekao, i ne će se više nikad vratiti. I 
Drago Pupak sjedi tu izgubljen, sjedi kao i uvijek od rođenja, bez nada, 
bez čežnja, bez želja. Ako mu tko nazove dobro veće, on će mu odzvati, 
a ako ne, dobro je opet. On se nije ženio, jer mu vlastiti brat ote dje¬ 
vojku, on je mazio sestricu, da tako ispolji roditeljstvo surovo potisnuto 
u podsvijest: sestrica eto ode drugome, neznancu, pridošlici iz bijelog, 
božjeg svijeta. Što se tu može i šta se tu ima čekati. On ostaje u staroj 
pupićskoj kući i gleda bijeg mlađarije u život, u novo i nepoznato. To 
što je svima dano, nije njemu, s tim se treba pomiriti, pomiriti s njom, 

svojom sudbinom bez svrhe i cilja, pomiriti s jalovošću. On je dapače 
pomiren. Ruka se uzdrhtalo diže, glas prazno i promuklo zveči: 

Nek’ žive mladoženja i mlada. U zdravlje, veseli gosti! 

I kikot pada kao slap, uzvici pršte. 

Blagosloveni zato da su šumovi i šapati u ovoj bistroj, lipanjskoj 
noći, noći posljednje pupićske svadbe. Ovaj zuj, ovo nebo, krošnje 
drveća i mrke kocke kuća, ta draganja za nove ljude, što će radi njih 
doći. Oni su tu začeti okom i smiješkom i stiskom ruku, ne za plotovima, 
ne po posteljama. Oni su još začeti bijegom noći, svijetlim trepere¬ 
njem zvijezda, kuljanjem dimova sa visokih tvorničkih dimnjaka, ne 
riječju, ne tijelom. Zrak je vjera, on podupire kuće. I ljubav rađa, ne 
strast. Ona mine i ostavi prazninu, a ljubav cvjeta. Stara stabla umiru, 
suše se i padaju pod starošću, crvom ili sjekirom, svejedno, a nove mla¬ 
dice svejednako izbijaju, zamjenjuju nestalo, behara ju i pupe kao i oni 
i za njih, i sve je u osnovi jedno — to je voćnjak i njegov zakon. On je 
ljubav, jer je ona sve. Kako je bijel njen miris u travnju, kako sočno 
žut u rujnu. Na dnu svake mržnje je opet ona. I Drago Pupak, premda 
mrzi tu svadbu, mrzi Tadiju, ipak podsvijesno i nevoljko moli: neka 
budu sretni, neka bude ona sretna, kćerkica. To. je unutarnje previra¬ 
nje, mutno previranje, praiskonsko i teško. On ga ne bi znao izraziti u 
riječima, možda samo tom mrkom sjetom u oku. 

Iskucaše tri sata, i Drago se podiže: vrijeme je odlasku, u četiri 
počinje služba. I bolje je tako: u šest sati ona će i Tadija otići u gradić 
u novi dom. Stan sa sobicom i kuhinjom u prizemnici na uzvisini kod 
željezare, čađavoj uskoj ulici s rasutim zemljištima i zapahom staja, 
a on voli da ne vidi. jer teško je gledati, kako mio i drag odlazi i raz¬ 
dvaja se zauvijek od nas. Radi toga valjda majke i plaču kad udaju 
jedinicu kćerku i to on, Drago, razumije, razumije i previše dobro. 
To je njegova kćerka, on joj je zamjenjivao majku, bio više od rodi¬ 
telja. Pa kao majka možda bi i zaplakao stari, grubi momak. A to ne 
smije, to ne treba nitko da zna. Njegova nježnost, sav taj nakup topline 
ne će provaliti i briznuti kao bujica u kapima sa trepavica, nego se 
skameniti u tešku, strmu stijenu. — Zbogom. Drago navuče kožni kaput 
i izađe. 

D. 406. Hasan ložač podlagao je kotao rumeno osvijetljen plame¬ 
nom. Drago priđe lokomotivi i nježno je pogleda: vitka je u čeličnim 
bokovima, uvita u pasu, sjajno osvjetlana, prošarana meko cijevima i 
spiralama, napojena mazom i uljem, nakuljana žarom. Zna je: dobra je 
i poslušna životinjica, pitoma, bez ćudi i svojeglavih kaprica. S malim 
zadovoljna i voli ga. Voli kao i Hasan, ćutljiv i marljiv momak, ružan 
i neugledan istina, ali zato uvijek udubljen u posao. I njih dvoje — 

to je zapravo njegova druga obitelj, njegov svijet. Kao nekada, dok 
je još i sam bio ložač, Drago obiđe lokomotivu sa svih strana i pomno 
razgleda: da joj što ne manjka, da nije povrijeđena gdjegod tajno 
curica. Ta ona mu je sada sve: ova željezna naprava, što zavisi od 
njegovih ruku i pogleda. Zna, ona ga ne će iznevjeriti, ona kojoj je 
srce od ognjenog žara, a žile od čelika. Ona je vjerenica s repom va¬ 
gona, šibičnih škatuljica, koje raznose neznance, male, mravlje spo¬ 
dobe s kovčezima rasipajući ih i skupljajući po stanicama lancem mrkih, 
i neprebojavanih zgrada u trešnjinim jabučinim krošnjama. 

Križao se je, verao s novim vagonima u pisku i dahtanju, dežurni 
činovnik s crvenom kapom, lomatao podbuo i neispavan signalima: 

Sve je u redu — vikao je. 

Sve. 

Može se polaziti. 

U vagone je sjelo sunce i putnici, kondukter dao znak. Drago 
pomaknu zasune i kočnice, Hasan ponovo nabaca uglja, — voz pojuri. 

Za njim je ostao gradić, ostale Bare, pupićska kuća, Tilda, livač 
Tadija, Zorica, svadba. Sad su valjda već u novo* i stanu. — Ali šta 
ga se to tiče. Drago je opet živio tim svojim drugim životom, životom 
vjetra i ognja, ove jurnjave kroz jutra što se dime. Činilo mu se — to 
je onaj život pravi: ovaj život stroja, bez ćutila, bez maštanja i misli, 
život rada, od koga je kruh sladak a počinak osvježujući, a ono je san: 
slike u prolazu, prhke i neuhvatljive. 

Ulomak iz » Voćnjaka « NOVAK S 1 M 1 Ć 

množina ljudi u meni živi 
svaki svoj pogled u oči mi meće 
i svi su oni mojoj tugi krivi 
i ničija žalost ostavit me ne će 

često takav ulicom prođem 
neostavljen od svojih nutrina i tema 

— kad želim ipak prolaziti tuda 
a ujedno da me i nema 

večeri svake hoću sve ostavit 
i svima svojim ljudima pobjeći 
u ulici drugoj sve to zaboravit 
svih prijašnjih susreta se odreći 

javljaju se boli i njima se čudim 
toliko toga u meni postaje 
tolike noći smatraju me ludim 
a ipak sve isto i nepromijenjeno ostaje 

PRENOĆIŠTE 

uglovi svedeni u oblike smeća 
u praiznini sobe triest kreveta 
garavo željezo gura se u pleća 
a udar u cvilež kod svakoga kreta 

galama otvara napetost uši 
i dira atmosferu prljavu i znojnu 
pljuvačka žuta isparuje se i suši 
i ostavlja svoju kružnicu gnojnu 

prašinu razgaljena sluškinja pomeće 
sa golog joj mesa vrišti bjelina 
i izazovom žene sobom se šeće 

— u usnama muškim strastvena slina 
i poticaj krvav hrptenjaču peče 

na stolu su stare mrvice kruha 
prozori u blatno] zmazanoj magli 
na stropu mozaik od točkica buha 
i stolci na jednu stranu se sagli 

svjetiljka baca posljednje klice 
umora podmuklost po kostima kreće 
lijegaju ljudi prepuni tmice 
i noćni zadah vlage zidove oblijeće 

nekoga svrbe prve stjenice 
neko opet zubima skrguće 
i proklinje nesposobnost prenoćišta 
i ove stjeničave kuće 

KOLODVOR U PROVINCIJI 

sve je u crnini gomile brze 
u soptanju lokomotive i dima 
mješavina gorka u čeljusti se vrze 
posrče tmica po tlima 

katkad mutna lica iz vagona zinu 
— neka žena siva — bit će da je mati — 
maše na pozdrav vojniku sinu 
poljubac mu daje da ga putem prati 

već počinje prvo kretanje vlaka 
dosadni ritam droncanja se čuje 
a bol odlaska je upaljena traka 
gdje požari tjeskobe ubodima zuje 

smrdljivo bjesnilo iz pare juri 
žure se sjene u jurnjave divlje 
pod vonjem znoja usnica se zguri 
u poteze sve ružnije i sivlje 

ŽELIMIR GUMHALTER 











GLAS PROLJEĆA 

U ranim jutrima zemlja je plakala od radosti. Na modroj svili 
neiba umirali su orošeni leptiri zvijezda, a izlazeće sunce prikriveno 
bijelim kao labud oblakom, palilo je goleme vatre daleko iza šume, 
kroz koju je tekla rijeka zapjenjena bijesnim kovitlanjem ledenih 
santa, koje su lomeći se tutnjale ko topovski hitci. 

Noću je ta tutnjava drmala kuće, što su poput velikih crnih ptica 
polegle po kamenoj hrptenjači brežuljaka. 

Stakla su u prozorima sablasno cvokotala i ječala kroz noćnu tišinu. 
Od zagušljivog mlakog disanja južnoga vjetra posljednji su ostaci 
bijelog ko maleni otočići čistoće snijega uranjali u crno blato od' 
mrznute zemlje. 

A zemlja je bila zaista ružna. 

Kao iz goleme otvorene rane iz nje se je neprestano cijedila siva 
gusta tekućina, a truli zadah strujio je (osobito predveče) vlažnim 
zrakom, od koga su ljudima oči bivale mutne, a tijela mlohava i teška 
kao da su se predugo parila u vrućoj vodi. 

Pa ipak ona je plakala od radosti. 

Njezino je vrelo srce sve življe i življe kucalo na dlanu beskraj- 
nosti, i po golim se je još šumama, poljima i livadama već katkada čuo 
vrisak proljeća, s tamburom od sunčanog zlata u rukama. 

Sunce je pozlatilo i grla ptica, te su one uzdignutih glavica prama 
njemu neumorno pjevale, zaletavajući se obijesno kroz otvorene pro¬ 
zore kuća, u još tihe sanjive od duge zime sobe u kojima su klijale 
nevidljive slutnje. 

Od tih je slutnja san bivao nemiran. 

Krv je udarala u nježne poput lili je latice sna, i one bi se više 
puta noću kidale ko paučina na vjetru. 

A kad bi mladić ili djevojka ipak izmoreni prije svitanja zaspali, 
taj je san sličio na odapetu strjelicu, na čijem se je oštrom vrhu bli¬ 
stala preslatka kapljica grijeha, koji zove. 

Mjesec je požudno pio suze zemljine okupljene na pupoljcima 
vrba i svibovine, i kao da je od toga pića bivao sve ljepši, sve sjajniji 
i drzovitiji, tako da je već noću djevojkama kad su spavale odrezivao 
srebrnim škarama mirisne uvojke kose, i odnosio ih u zoru sa sobom. 

Onda jednoga jutra presta tutnjava sa rijeke u šumi. 

Ledene su se sante otopile i sad su združene sa svojim prapočetkom 
izvorom pjevale tihe čudne pjesme, protičući između dalekih, dalekih 
obala. 

U mutnu je vodu rijeke nebo počelo prosipati rascvjetale ljubičice 
i ona je bivala sve modrija, dok se na koncu nije više moglo razlikovati 
modrilo nebesko od modrila rijeke. 

Izgledalo je kao da su sve dosada mrtve stvari oživjele, i da se 
upravo vrtoglavo između sebe natječu, koja će od njih prva oploditi 
svojom životnom snagom rasijane pušeće brazde čovjeka, koji je pijan 
od sunačnog vina pjevao i orao od jutra do mraka, zakićen opojno 
mirisnim cvjetovima nade, osvježivanim od vremena do vremena zno¬ 
jem sa lica. 

A kad bi prestala pjesma orača, javili bi se konji divljim mlade¬ 
načkim rzanjem, koje se je čeznutljivo gubilo po dalekoj ustreptaloj 
krajini, zajedno s pogledima velikih i pametnih im očiju, sličnih onima 
u seoskih dječaka, kad promatraju nedokučivo gnijezdo jastreba u 
planini. 

Oni konji, kad god je povrh njihovih ponositih glava zviznuo raz- 
bj e snjeli bič, uvijek su se sjećali dragog plandovanja na livadama u 
noćima, gdje su pasući se načuljenih ušiju slušali svirku svojih čuvara, 
posjedalih uokrug poput živog vijenca oko crvenog strastvenog plesa 
vatre. 

A onda bi ujutro lako ubodeni bakrenim kopljem dana, vrišteći 
i u galopu odjurili pred staje, gdje su ih čekale umivene djevojke, da 
ih igrajući se u mislima s prosnivanim sanjama, ko blistavim biserima 
za koje nitko ne zna, odvedu na puna pojila, jer muškarci idu spavati. 

Zatim bi i one odlazile put pojila. Negdje visoko u raskuštranom 
tamnom zelenilu bora guguće divlji golub, kao da ih pozdravlja dok 
prolaze vijugavom bijelom ko svetašnja košulja cestom. 

Inače je svuda tišina. 

čuje se još samo kuckanje žune i odmjereni topot konja. Jutro 
nasmijano i mazno treperi u ljubičastom zraku, umiljava se djevojačkoj 
kosi i licu, lagano golica svilenim dahom njihove napola otvorene usne, 
posipa jući ih rosom još punom zvjezdanog sjaja, punom skrivenih 
tajna minule noći, koja je ko divna čarobnica nestala u zjenici prvog 
svitanja... O, te noći!... Nizale bi se jedna za drugom ko crni dra¬ 
gulji na beskrajno razapetoj vrpci vremena. 

Svaka je od njih donosila nešto novo, nešto Što bi zbunilo, zapla- 
šilo lelujavi još neodređeni život mladosti. .. 

I svak kao da je nekoga iščekivao. Pitanja, upravljana u samoći 
samima sebi: koga, šta čekamo, ostadoše bez odgovora. 

Život je i dalje veličanstveno šumio kao da negdje u dubokom, 
dubokom podzemlju sviraju titanske orgulje, i od te svirke, od tih go¬ 
tovo prijetećih basova zemlja se je, razvaljena u slatkoj omami oplo¬ 
đivanja, zagrcavala od radosti. 

Sa svakim je sad danom bivala sve ljepša, sve zamamnija njezina 
vječna mladost. 

Zelenilo joj je pokrilo podatnu golotinju živu i plamenu, kao tijelo 
mitske plesačice, koja je, zavrtjevši se ko zna kada u huku olujnih 
grmljavina, zaplesala suludi ples bez prestanka. 

A taj je ples sada u proljeće bivao najživlji, jer su se zaleđeni 
preko zime sokovi sve više topili i sve brže, silnije strujali kroz 
ogromno na sve strane razgranato žilje prirode. 

Od silne množine tog soka koji se je zlatasto žut kao medovina 
skupio i u najmanjim grančicama drveća, nabubrela je i potamnjela 
kora pucala, i on se je lagano kap po kap cijedio natrag prama kori¬ 
jenju. Bio je to proces vječnog obnovljenja. Zagonetni, nepoznati čudo¬ 
tvorac radio je u svome eteričnome, čovjeku valjda zasvagda nepri¬ 
stupačnom mraku. 

A onda jedne noći, kad su ljudi čvrsto spavali u svojim kućama, 
koje su polivene mjesečinom izgledale ko goleme posrebrene škrinje 
zavjetne, potekla je zlatasto žutim sokom krv zemljina. Cijelu su se 
noć miješali zlatasto žuta medovina i krv zemljina, dok se konačno 
ujutro obasjani suncem ne ukazaše oko zelenih pupoljaka nježni ruži¬ 
časti vjenčići, te su oni pupoljci sad izgledali kao uzdrhtali vrhovi 
djevojačkih dojka. 

Toga je dana proljeće u sve izvore, potoke i rijeke nasulo zvje¬ 
zdanog praha, a u staklima je prozora na djevojačkim sobama ostavilo 
uokvirene zlatom slike svemoćne ljubavi. 

VLADO VLAISAVLJEVIĆ 

I L L E T O N 

VILKO GECAN 

Prigodom izložbe u LJllrichovu salonu. 

Slikar Vilko Gecan se predstavio prviput našoj javnosti neposredno poslije rata. 
Izlagao je u Proljetnom salonu zajedno s nekim drugovima i vršnjacima. Uzelac, 
Trepše, Varlaj. Sve sami »mladi«, koji onda obilježuju svojim djelima najnovija li¬ 
kovna nastojanja. Kritika pohvalno prima njihove stvari, umjetnička publika pamti 
njihova imena i kupuje — štoviše — njihove slike. Onda se prilike mijenjaju. Pro¬ 
ljetnog salona više nema, inflacija prestaje, a mladi se razilaze kojekuda po svijetu. 
Svaki ide svojim putem, pa ako i danas ove pojedince veže možda lično prijateljstvo, 
o kakvoj likovnoj orijentaciji, koja bi bila zajednička, nema ni govora. Uzelac je 
postao Parižlija, prekinuvši tako reći sav kontakt s domaćim likovnim životom; Trepše 
se mnogo bavi scenografijom, Varlaj se ustalio u izvjesnoj formuli, koju uostalom 
majstorski primjenjuje. I Vilko Gecan se odbio u široki svijet. Godine 1924. kreće u 
Pariš, a odatle u Ameriku, gdje ostaje punih devet godina. Rođeni globetrotter, ne¬ 
mirni duh, koji sveđ traži nove senzacije, uvijek spreman da nešto nauči. Sada se eto 
vratio kući nakon duga izbivanja, da nam pokaže, što je uradio za to vrijeme i kako 
se likovno razvio. Njegova kolektivna izložba, koja je 28. rujna otvorena u Ullrichovu 
salonu, simpatičan je likovni događaj, koji zaslužuje naročitu pažnju. Ganutljivi ren- 
dez-vous Vilka Gecana s njegovom negdašnjom publikom, direktna opomena svima 
onima, koji su zaboravili (danas se tako brzo zaboravlja!), što je pred deset godina 
značio Gecan u našem umjetničkom životu. 

Svi radovi, kojima V. Gecan stupa sada pred hrvatsku javnost, novijega su 
datuma. Sve su ove stvari nastale između 1928.—32. Najnovija faza slikarskoga rada 
Gecanova. Najnovija, a nipošto definitivna. Jer Gecan je premlad (* 1894.), da bi se 

zanavijek ogradio u određeni likovni izraz, a i njegov bujni temperamenat traži ne¬ 

prestano nove putove i potpunije izražaje. Ipak se čovjek ne može oteti dojmu, da je 
mnogošta na ovoj izložbi ipak »definitivno«. Mnogo će možda otpasti, a Gecanov će 
oeuvre biti onda manje bogat i raznolik, ali više sređen i jedinstven. No bilo kako mu 

drago, očito je, da dosadašnji njegov razvoj znači ujedno i napredak. O tom na¬ 

pretku najbolje svjedoči ova izložba. 

Gecan je započeo grafičkim radovima. Neslikarski. Njegovi crteži iz talijan¬ 
skoga ropstva (»Sicilija«) i kasnije ciklus »Klinika« (Prag, 1920.) jesu odgovori na 
ratne doživljaje. Iskreni i pošteni, kao većina Gecanovih stvari. Ali pravi Gecan to 
nije. »Klinika« je nastala direktnim opažanjem i odiše epohom, kad je nastala, ali je 
tehnika posuđena od Alfreda Kubina, koji je svojim fantazmagorijama očarao tada¬ 
nju mladost, gotovo isto tako kao danas George Grosz ili Masereel. I Gecan je reagi¬ 
rao na tu modu temperamentno i darovito, kao što će kasnije u New Yorku »odgo¬ 
voriti« Van Goghu jednom uljenom slikom (»Vrt u Meudonu«), koja je zanimljiv 
dokument uživljavanja u tuđi likovni izraz. Takvih »odgovora« našli bismo dosta u 
Gecanovim slikama: Gezanne, Derain, Matisse, Utrillo, Friesz, Chirico..., jer je Ge¬ 
can vrlo mnogo vidio i upoznao, ali ova iskustva primjenjuje samostalno, i prije ili 
kasnije odbacuje ono, što ne prija njegovim umjetničkim sklonostima. 

U New Yorku je V. Gecan upoznao francusko slikarstvo gotovo bolje i pot¬ 
punije, nego u samom Parizu. Velike reprezentativne izložbe: Manet, Renoir, Ce- 
zanne, Van Gogh, Matisse... obređale su se za vrijeme njegova boravka u Americi, 
a Gecan je gledao otvorenim očima. Ponovni boravak u Parizu (nakon Amerike) 
upotpunio je ova slikarska iskustva: Gecan se prometnuo u kolorista. Ta evolucija 
nije slučajna. Od modelacije — modulaciji, kako bi rekao Cezanne; od neslikar 


F E 









650 


H R VATSKA REVIJA 


skoga stava — »čistome« slikarstvu. Tako se Gecan u kontaktu s modernim francu¬ 
skim slikarstvom zaista preporodio, kako sam ističe. Paleta postaje svjetlija, boje 
čišće, a osnovni putokaz je studiranje prirode. Slikar savjesno »obračunava« s objek¬ 
tom, uporno nastoji da mu se približi, da ga shvati i prodube. Neka ulja na izložbi 
(mrtve prirode!) najljepši su primjeri toga nastojanja. Fino tonsko osjećanje i 
sigurna kompozicija odaju ruku majstora. Boje su pretežno mekane i tople (često 
dominira svijetlozelena, koja prelazi u ljubičastu), ali nema stereotipnih rješenja. 
Gecan iznenađuje i onda, kad mislimo, da smo ga upoznali. 

Vilko Gecan nije nikada onako suvereno prezirao objekt, kao neki njegovi 
vršnjaci (naši i strani). Sad se njegov realizam produbljuje i postaje gotovo — pro¬ 
gram. No ovaj realizam nije bezličan, »fotografski«, kako se nekad govorilo. On 
izvire iz umjetničkog temperamenta. Gecan je pjesnik... na mnogim njegovim sli¬ 
kama može se jasno razabrati, kako je umjetnik s ljubavlju studirao svoj predmet. 
Onaj samotni cvijet u čaši (»Gladiola«), koji poetizira čitavu okolinu, lirska je 
pjesmica. A mali onaj still life (kako veli amerikanizirani Gecan): jabuke na 
pladnju, tako je topao i drag, da će se prijatno dojmiti i onoga, koji ne umije oci¬ 
jeniti visoke umjetničke kvalitete toga djela (slika je »montirana« poput Cezanne- 
ovih mrtvih priroda, boje uzorno uravnotežene, kolorit čist i vedar). 

Još se jasnije očituje ovo slikarsko poetiziranje u Gecanovim akvarelima. Ovi 
akvareli, većinom krajolici iz New Yorka i okolice, zanimljivi su i svojom tematikom. 
Značajno je, da Gecan ne slika nebodere ni grozničavi ritam velegrada (a kad izu¬ 
zetno slika tvorničke dimnjake, djeluje hladno i neinteresantno), nego mirne sanjive 
kutiće u božjoj prirodi. Pronašao je on takvih oaza i usred New Yorka (Grenweech 
Village!), mjesta, gdje se može nesmetano snatriti. A ipak to nipošto nisu neke 
sentimentalne razglednice, ni anegdote. Gecan-pjesnik ne isključuje slikara, koji 
pronicavim okom gleda okolinu, opaža. Gecanovi akvareli su robusni, a sentiment 
nigdje ne muti i ne briše likovno gledanje. Možda će se kome ti akvareli učiniti i 
odviše teški i neprozirni, ako je navikao na nervoznu lakoću ili graciju nekih fran¬ 
cuskih akvarelista. Nešto specifično anglosasko i — gotovo bi čovjek rekao — staro¬ 
modno prožima ove akvarele, koji su svakako bliži Masereelu, nego na primjer 
Andre Lhote-u. 

Nije možda slučaj, da Gecan voli Dickensa. 

Osim spomenutih Stimmunga ima i druga serija akvarela: genre-slike s mora, 
dokumenti nove stvarnosti, kako bi rekli Nijemci. Slikar minuciozno opaža i bilježi 
svaki i najmanji detalj, nadahnjuje ga ljubavlju i životom. Ovi su akvareli svježiji 
i lakši: gledajući ove stvari kao da osjećamo slani morski zrak i široke slobodne 
prostore. Slikar impresionistički mijenja maniru mijenjajući objekt. 

Gecan je vrlo dobar figuralist (ma da nije rođeni grafičar, nego slikar). Na 
ovoj izložbi ima, na žalost, prilično malo figuralnih stvari, ali i ono nekoliko portreta 
dostaje, da bi se prosudile velike sposobnosti umjetnikove. Vilko Gecan mogao bi 
postati izvrstan portretist. Ne samo da ima dovoljno tehničkog znanja, nego je i 
psiholog, a umije i pomalo karikirati, kao svi dobri portretisti. O tom svjedoči 
»Portret dra P.« Virtuozan je onaj mondeni portret, koji prikazuje neku »grande 
dame«. Ponešto hladan u svojoj šarenoj eleganciji. Mnogo jače i dublje djeluje 
»Mis-s W.«, gotova psihološka studija, koja podsjeća na kobne junakinje Edgara 
Poe-a. Ali od svih figuralnih studija odvaja se »Tušika«, koja je već pred nekoliko 
godina (1928.) u Parizu stekla zasluženo priznanje. To je možda najbolja stvar na 
izložbi i svakako jedno od najzrelijih djela Vilka Gecana. 

Da ova reprezentativna izložba bude potpunija i pregled cjelokupnoga Geca- 
nova rada, trebalo je po mogućnosti izložiti i nekoliko kartona za slikanje na staklu. 
Gecan se mnogo bavio slikanjem na staklu (Prag, Berlin). On je vjerojatno jedini 
naš stručnjak za tu vrstu dekorativnoga slikarstva. No većina njegovih radova na 
staklu nalazi se u Americi: u Zagrebu je tako dekorirao samo jednu privatnu 
zgradu. 

Iv. H. 


KAZALIŠTE 

Dimitrije Demetera »Teuta«. — Miroslava Feldmana »Zec«. — Ladislava Bus-Feketea » Trafika « 

U povodu šezdesetgodišnjice smrti dra Dimitrije Demetera, a u znaku proslave 
stogodišnjice ilirskoga pokreta otpočela je nova sezona 1932.—33. s nanovo na pozor¬ 
nicu postavljenom »Teutom«. »Teuta« je reprezentativno dramsko djelo Ilirizma: 
najveći uspjeh njegova teatra i pjesnički tumač njegovih ideja. Svojim zahvatom 
preko Polibijeve povijesti u prošlost Ilira, koje su preporoditelji držali za Slavene 
i svoje praoce, u događaje, koji su se odigrali u III. vijeku pr. Kr., kad se je moćno 
ilirsko pleme odupiralo samom rimskom carstvu, htio je Demeter da oživi narodnu 
prošlost, a u čuvstvima, koja se rasplamsavaju sve do danas u borbi za rođenu 
zemlju i s istim opasnim takmacem. 

Ipak se je Demeter već onda zanosio više »istinom poetičkom i psihologičkom nego 
historičkom« i htio je da prikaže »u poetičkoj slici silu čovječanskih strasti«. U ono doba 
patetičkoga teatra trebalo je da budu tragedije u stihovima, on je odabrao trohejski 
deseterac, trebalo je da budu junaci kraljevi i heroji, a njihove strasti i sukobi nad¬ 
ljudskih dimenzija. Istom tragična sudbina, kad je bilo već prekasno, vraćala je 
opet te junake k čisto ljudskom osjećanju, u granice, koje je ljudima odredila pri¬ 
roda. Očito pod dojmom Schillerove »Djevice Orleanske« postala je Teuta takva 
žena bez ženskosti, ispaštajući svoje naopake strasti na koncu svojom propašću. 
Demeter je velikim raffinementom zauzlao čvor postavivši uz Teutu, koja ne će 
da ljubi, čovjeka, koji ne može da svlada veličinu svoje ljubavne strasti, Dmitra 
Hvaranina, narodnoga junaka i izdajicu. Demeter se povodi ispravnom psihologijom, 
drama se razvija do kraja neusiljeno logično i zaoštrava vazda motivirano, ali pre- 
obilje motiva, od kojih je tragedija postala zapravo tragedijom dvoje junaka, naru¬ 
šilo je sažetu dramsku građu i razbilo j-u u skup suviše epskih epizoda. Prema koncu 
se u drami javlja sve glasnije karakter novele. 

Svakako je »Teuta« živ odraz neobične umnosti, znanja, zanosa i duboko 
smišljenog idealizma ličnosti, koja se je sva predala službi naroda. Osnutak hrvat¬ 
skog kazališta bilo je prvo veliko djelo Dimitrije Demetera, a kad je ono bilo teškom 
mukom postavljeno, trebalo je Demeteru da pokrene iz samoga sebe gotovo sve po¬ 
kretne sile, kojim će ga staviti u gibanje. Taj mučni zadatak — sve do stvaranja 
narodnog repertoara — izvršio je Demeter s velikim uspjehom. Tragovi njegovog 
zamašnoga duha sačuvali su se u čitavom potonjem razvoju našega teatra, ipak ostat 
će nam »Teuta« vazda draga kao njegov najneposredniji izraz. 

Obnova »Teute« na našoj pozornici smatrala se vazda činom pijeteta prema 
Dimitriji Demeteru. Kad je dvadeset godina nakon objelodanjenja (1844. u »Drama¬ 
tičnim pokuŠenjima«) 13. ožujka 1864. postavljena prviput na daske, pratili su je 
vjerojatno još zanosi Ilirizma. Kasnije za Miletića (g. 1894.), pa onda do posljednje 
predstave g. 1912. vazda su u njoj sudjelovale prve sile i bila je izvanredna glu¬ 
mačka atrakcija u stilu onodobne glume. Današnji njezin režiser g. Strozzi nastojao 

ju je i opet vještim kraticama, scenskom napravom i jakim akcentuiranjem drama¬ 
tičnoga prilagoditi svom vremenu. Pomoću izvrsnih interpreta gđe Kernic i g. Duj- 
šina uspjelo mu je provesti intencije modernoga teatra, iako je intenzivniji smisao 
za umjetnost odvratio pažnju od patriotskih elemenata i prigušio zanose, kojim se 
je zanosio Demeter, a s njime i prvi gledaoci »Teutini«. Ostala je samo teatralna 
»Teuta«, koja se ponosno takmiči sa svojedobnom romantičnom tragedijom. 

Malo dana iza »Teute« gledali smo premijeru domaće provenijencije Miroslava 
Feldmana »Zeca«, kako podnaslov kazuje: »lice iz svjetskog rata, tri čina«. Autor 
debitirao je 1927. god. u našem teatru s dramom »Vožnja«, u čijim se je lirizmima 
odavao poznati pjesnik dviju knjiga lirike: »Iza sunca« i »Arhipelag snova«. 

U Čudnu vezu između zeca i svjetskoga rata uvode nas Felđmanova tri čina 
dramski uvjerljivo, tako da njegovoj duhovitosti nema prigovora. Psihološki defekt 
velikoga rata, koji je tragično izbijao na sve strane, mogao se je doista negdje 
daleko u alpinskim gudurama simbolizirati i u »licu« zeca, kad su se svagdje ispre- 
plitale kao u luđačkim tlapnjama stvari moguće i nemoguće. Tu na tom mjestu — 
a nije bilo bolje ni drugdje — zapali su naši ljudi pod šake satnika Freiherra Hein- 
richa v. Doringera, izbezumljenoga plemića i austrijskog oficira, koji nije mogao biti 
drugi, nego on sam, ni u ovim teško ozbiljnim časovima. Kao svagda i sad se je 
njegova skučena duševnost priipijala uz slučajnosti, uz trice, uz zeca, dok je kruta 
stvarnost prolazila mimo njega osamljenoga. Accelerando krupnih događaja pospje¬ 
šivao je tu pripijenost do bezumlja i činio ju sve fatalnijom za njegovu okolinu. 
Upravo tako kako je to bilo i po svem ostalom ratnom pojasu, gdje su nevino 
stradali milijuni od bezbroja Doringera. 

Simbolika Felđmanova »Zeca« apsolutno je ispravna. Izvijajući se iz posve 
vjerojatnog psihopatološkog slučaja i prelazeći na mahove u grotesku, ona podržava 
u svakom trenu živu vezu sa sudbonosnim događajima, koji su nam još živo u 
pameti. Predstavu »Zeca« prati intenzivno dvojaki interes gledalaca, po čemu je 
autor sebi stvorio prostrane mogućnosti akcije i punu slobodu kretanja. Interesiraju 
nas zahvati u psihopatološko, jer je figura satnika Doringera izvanredno precizno 
fiksirani lik, a ratna su sitna događanja u svom verizmu očito iskustvo autorovih 
doživljaja. U načinu, kako je sve to dano, odaje se još gdjegdje nerutiniram dra¬ 
matičar, ali na drugim mjestima i dramski talenat. 

Režiser g. Verli vrlo je vješto lavirao između groteske i naturalizma »Zeca«. 
Sigurno je, da je njemu kao i autoru g. Ivo Badalić omogućio taj uspjeh svojom 
izvanredno živo koncipiranom kreacijom satnika Doringera. Tu se nije moglo ništa 
»glumiti«, taj čovjek je morao biti gotov, posve samosvojno izgrađen iz sebe. U 
suludo mahnitom nagnuću Doringerovom prema zecu, oko kojega se kreću svi do¬ 
gađaji na pozornici, pa i onda, kad je već zec tragično svršio u gladnoj trbušini 
služaka Franca, zrcali se i grči jedna sablazno isprazna duša. Nema sumnje, da joj 
je g. Badalić bio u svakom trenutku na tragu. 

Vojnički ambijenat, koji ima uglavnom komično lice, dao je glumcima mnogo 
prigode za laku i uspjelu epizodnu komiku. Najteži je teret u tomu zapao g. Nu- 
čića kao generala, nešto krupnije karikirani pendant satnika Doringera. Protutežu 
za sve ovo postavio je autor u lik ozbiljnog i junačkog hrvatskog poručnika Kotro- 
manića, koga je prikazao g. Grković s izvanredno finim i sigurnim shvaćanjem. 

Drama g. Feldmana svakako je originalan i interesantan prilog ratnoj dra¬ 
matici. Ne zazirući od iskustva moderne scene on ne pušta s vida njezine publikp, 
ali joj kazuje istine, koje su od dubokog značenja. 

U laki genre nešto tipične madžarske komedije spada Ladislava Buš-Feketea 
»Trafika«. Ova se komedija, koju je preveo, lokalizirao i režirao g. Ka Mesarić, 
zaustavlja kod poratne trafikantice generalice i barunice s dvije kćeri, jednom udatom 
i lakoumno disponiranom, a drugom i osjećajnom i smjelom i sentimentalno umi¬ 
ljatom, i zapliće u komediografski spretno postavljene scene i situacije, kako se 
rado gledaju po gradovima, a najradije, kad su još preko toga glumačka atrakcija 
popularnih kazališnih zvijezda. Tako je s »Trafikom« zapala gđicu Babić opet jedna 
od njezinih »zahvalnih« uloga, a tko je bude htio vidjeti, morat će se potruditi u 
»trafiku«. Mnogo što »viđeno i neviđeno« opraštamo toj »Trafici«, jer nam je uz 
Babićku donijela i jednu kreaciju gdje Mihičić, punu onog sjajnog glumačkog života, 
koji dolazi s njome bez obzira na naša mudrovanja o autoru i drami. Ako još 
uzmemo u obzir, da je g. Strahinja Petrović tom prigodom postavio na scenu malog 
činovničića i bračnoga druga, jedan umjetnički crtež, pun minucioznih detalja, a 
iz mape »bračna erotika«, i ujedljivo komičan i smiješan i bolan, ne će nas zaboljeti 
glava za Mesarićeve uzaludne lokalizatorne napore. Simpatično je lokalizirala i 
gđa Ela Hafner-Gjermanović, dok su bogati grofovi, gg. Sotošek i Kukić, ostali u 
Budimpešti — unatoč svega. 

B. Liv adi i 

JEDNA ROMANSIRANA BIOGRAFIJA 

Već 189S. god., t. j. u šestoj godini života počela je Zofja Kossak-Szczucka da 
se bavi književnim radom. Ali — u isto vrijeme divna priroda Kosmina, boravišta i 
posjeda njenih roditelja, u kome se i rodila, daje inspiracije njenom slikarskom ta¬ 
lentu i ona, već kao mala djevojčica, manja od slikarske palete, vješto barata kiči- 
com. — Studirala je, nakon privatne obuke u duhu srednje škole, slikarstvo u Var- 
šavi, a zatim u Švicarskoj, zabacivši tada sasvim svoj literaran rad, čiji je zastoj 
trajao sve do godine 1920. Te godine ona piše »Požar«, ratne memoare boljševičko- 
poljskog rata. Najezda boljševika bila je za nju koban događaj: smrt muža, bijeg 
sa sitnom djecom sa vlastitog imanja i življenje s njima pod siromašnim krovom, 
kao švelja, u vječnom strahu za život svoj i svoje djece. Sva njena tadanja trpljenja 
i grozni doživljaji potresli su cijelo njeno biće do srži i nagnali je da se povuče u 
dubinu duše i prouzrokovati u njoj onu zamišljenost, koja se gotovo u svakom nje¬ 
nom romanu odrazuje u postavljanju problema. Otada je puni izraz njene bogate 
duše riječ, a ne slika. — Glavna isu joj djela: »Požar«, »Beatum scelus«, »Nezgode 
Kacperka«, »Iz ljubavi«, »Veliki i mali«, »Zlatna sloboda«, »Legnjicko polje« i »Božji 
luđaci«. Prevedena su na mnoge evropske jezike a u zadnje ih vrijeme prevode čak 
Japanci. 

Zofja Kossak Szczucka čvrsto stoji na stanovištu katoličke ideologije, koja 
provijava sva njena djela u najtoplijoj želji da zavlada svijetom u punom svojem 
sjaju. Uza sve to u njenim se romanima i pripovijestima ocrtava bistri realizam 
ponekad sa prizrakom oštrog naturalizma. Njen roman »lz ljubavi« ogledalo je njene 
uzvišene katoličke mistike. Preveden je na hrvatski jezik. Prijevod je izdala »Knji¬ 
žnica dobrih romana«, u rujnu 1931. god. Prevela ga je dr. Marijana Kralj, vrlo 
vjerno, sa puno razumijevanja finesa poljskog jezika i sa naročitom pažnjom da 
ne priguši jačinu plastike kojom obiluje vrlo simpatično original. 

Sposobnost Kossa^-Szczucke slikanja perom, koja nam se jako otkriva, kad 
opisuje ratove, kao na pr. u memoarima »Požar«, u historijskim romanima »Legnjicko 
polje«, »Zlatna sloboda«, a zatim kod mnogih prekrasnih opisa prirode u zbirci 

legenda »Božji luđaci«, odrazuje se ta sposobnost i u romanu, bolje reći rom&nsi- 
ranoj biografiji »Iz ljubavi«, i -to vrlo bogato. 

U ovoj biografiji sv. Stanislava Kostke nailazimo nerijetko na nenijansirane 
prijelaze sa jednog događaja na drugi u okviru života sv. Stanislava Kostke, ali ipak 
ne gubi time od svoje cjelovitosti slika njegova života. Svi su događaji međusobno 
povezani. Iako često ne najjače uočljivom, ipak uvijek naravnom i osjetnom vezom. 
Jer Stanislav Kostka bijaše narav pomirljiva, vječito predana volji Božjoj, te u 
njegovu životu i ne bijaše mnogo prijelaza. A one prijelome, koji su se javljali u 
njegovu životu, Kossak-Szczucka je iznijela sa mnogo jačine i životne uvjerljivosti. 

Ona često upotrebljava tobožnju rascjepkanost »u svojim djelima da nešto jače 
podvuče. — Kad naglo prelazi s one usrdne molitve Stanislavove — koja mu se otela 
vraćajući se s prazninom u dusi s karnevalske zabave — na bolest Stanislavovu, 
ne samo da ne unosi taj prijelaz disonansu u opću harmoniju djela, nego šutnja o 
postanku same bolesti podcrtava onaj nadnaravni njezin uzrok. Mi osjećamo plod 
svete molitve, tajnovit i zagonetan, nepristupačan ljudskom razumu, tako da se ne 
može ni prikazati. Takvom naoko prazninom dala je punoću čitavom jednom 
događaju, i to centralnom događaju u životu sv. Stanislava Kostke. 

Čitajući ovu biografiju ne nailazimo na momente, kadre da nas povuku u 
vrtlog potresnijeg doživljavanja, osim nekih rijetkih mjesta kao što je na pr. onaj 
pasaž najstrašnije duševne borbe Pavla Kostke za vrijeme bolesti Stanislava. Sva su 
glavnija lica ljudi bez dubljih duševnih potresa. Glavni junak St. Kostka smiren je, 
podložan prepokorno »višoj volji«. 

Ne obiluje to djelo dubokim mislima. Intelekt je tu uopće potisnut u pozadinu. 
Već u početku susrećemo se s visoko inteligentnim društvom na gozbi staroga Kostke, 
ali taj razgovor više liči na »elitni trač« nego na raspredan je jednog dijela više 
poljske inteligencije. — Protivno mnogim sporednim ličnostima, sva markantnija 
lica to su ljudi, koji žive bez refleksije. Još ju jedino možemo naći kod mentora 
Bjelinskoga, ali on je mnogo više sanjar nego mislilac. Da li je u toj svojoj roman¬ 
siranoj biografiji Kossak-Szczucka stvorila takvu atmosferu, da ne bi sjaj inte¬ 
lektualne snage drugih zasjenio uzvišenu pojavu Stanislava Kostke? Ali — zar 
ipak njegova pojava ne bi odudarala od okoline u svojoj moralnoj dalekosežnosti 
i kad bi se druga lica odlikovala većom inteligencijom ili kad bi ju izražavala? 
Zar nije Aljoša Karamazov ipak velik svojom etikom, premda se on ne ističe inte¬ 
lektualno među licima, od kojih su neki ljudi visoko razvijenog intelekta? Meni se 
čini, da je to iz razloga, što junak romana i nije imao opsežnu historiju života. Da 
je Zofja Kossak-Szczucka ulila u svoje djelo punoću misli onih sporednih lica, koja 
se odlikuju dubljom inteligencijom, da je dala glavnijim licima veću intelektualnu 
razvijenost ili aktivnost (Bjelkijski), ona bi bez sumnje dala stvar širih razmjera, 
te bi čitava historija sv. Stanislava Kostke, koja je i dosta odvojena od historije 
drugih lica, stvarala disharmoniju u cjelokupnoj kompoziciji romana. Povijest života 
sv. Stanislava, a bolje reći povijest njegove duše, ne bi bila toliko istaknuta i ne 
bi imala onaj besprekidni dah, koji doista ima. 

Roman »Iz ljubavi«, koji se ne razmeće dubokim mislima, djelo je velike 
umjetničke vrijednosti. U svojoj misaonoj skromnosti i po obradbi svojeg moralno- 
religioznog motiva, ona je bliska onom čuvenom romanu od Dom du Bourg-a »Sa 
ratišta k trapistima«, umjetnini nagrađenoj od francuske akademije. Ona je jedan 
od dokaza velikoga umjetničkog talenta poljske i svjetske spisateljice Zofje Kossak- 
Szczucke. 


Jeronim, Korner 






FEUILLETON 


655 


NOVELE ADE NEGRI 

Ada Negri, Samotarke. Izdala Zabavna biblioteka. Zagreb , 2932. 

Ova knjiga o usamljenim ženama, koje mi viđamo svaki dan oko sebe, koje 
poznamo, s kojima smo dapače i govorili, ima u sebi toliko umjetničkog, da se mora 
svidjeli. Ada Negri. njina auktorica, pjesnikinja tihih otkucaja srca, skrovite usam¬ 
ljenosti i svijetlih nadahnuća ima snage, da nam nađe put do srca. Kako u pjesmama, 
tako i u novelama. Strah pred tim, da bi te usamljene žene mogle biti neke hladne 
bešćutne bigotnice, nije nas zadesio; mi smo u njima, naprotiv, naišli na one žene, 
koje su nam dobro poznate iz svakidašnjeg života, a koje su ipak tako usamljene; 
na stare zapuštene matere, kojima su se djeca poženila, na bijedne izmučene slu¬ 
žavke, koje po kuhinjama bdiju, na ponizne i vjerne vjerenice, na izrabljivane i 
varane supruge, ukratko na sve one žene, koje nas svojim tegotnim životom u da¬ 
našnjem društvenom sistemu žaloste i postiđuju. 

Ada Negri, koja je i kao žena tipična Talijanka, zemljakinja Carduccia 
D’Annunzia i Papinia. stopostotna je individualka. Iako u početku svog književnog 
rada simpatizira sa socijalistima, štaviše poslaje njihovom pjesnikinjom, ipak ih 
poslije ostavlja, i konačno se prepušta slatkoćama svog čistog lirskog instinkta, bez¬ 
brižna za život oko sebe. Tako je barem moralo biti. Pa ipak, ove novele jasno 
pokazuju, da ih je proživjela duša, koja je i sama mnogo toga prošla i koja se u 
svojoj trpnji ipak približila onima, koje je htjela da ostavi. Otuda i jest jača, kad 
opisuje stare služavke i siromašne zapuštene matere, nego blazirane žene iz visokog 
društva. Proletersko se podrijetlo ne da zatajiti. Na mene lično najjaču je impresiju 
ostavila njena novela Služavka. Žena, koja je toliko sama u svom životu, a ipak 
tako požrtvovna za druge. Jedno priprosto srce, najveća žrtva sadašnje društvene 
neodređenosti, tiha i ponizna službenica, za koju Francis Jammes kaže: 

Mais son ame introduite au liel comme une reine 
Reconnait les patrons qu’elle aimait ici-bas 
Et, voulant les servir encor, cherche un cabas. 

Ada Negri je, iznijevši živote ovih jadnih žena, dobro rasudila, da je njen 
apel, koji izbija iz njih. jednostavan, a ipak tako čovječan. Malo više samilosti za 
one, koje je život svojim nepravednim tradicijama zarobio! Uistinu, život one žene 
(Pripovijest o jednoj šutljivici), koja mora da svake noći sluša, kako joj se suprug 
diže iz kreveta, da potraži log služavke, a poslije se vraća umoran, da zaspi hrčući, 
sličan je paklu, nad kojim se treba zgroziti. Kao taj bešćutni suprug, uglavnom 
izgledaju i svi oni. koji se toliko grlato ističu u razgovorima svojim prezirom nad 
inteligencijom i osjećajnošću žene. Međutim nema sumnje, da će budućnost već 
urediti te nepravedne predrasude, koje se ne daju nikojim ozbiljnim razlozima 
obraniti. Jer žena može biti isto toliko razumna i inteligentna koliko i muškarac. 
Tvrditi protivno, znači biti egoist i nazadnjak. Muškarci, koji se najviše vrzu oko 
ženskih sukanja, obično su i najveći njihovi prezirači, a inteligencija takvih ljudi 
zna se. 

Međutim bez obzira na sve to. ova je knjiga (pogotovu njen prvi dio) jedno 
zrelo umjetničko djelo. Liričarka Ada Negri dolazi do izražaja i u ovom svom pro¬ 
znom djelu, pa ove novele izgledaju, na mahove, pjesme u prozi. 

Pišući o smrti služavke ona kaže: 

»Klupa, na kojoj se ukočila u svom posljednjem snu, još čuva njezinu sjenu, 
nevidljivu, ali prisutnu: genija zaštitnika jednostavnih stvari i jednostavnih osjećaja, 
koje više nitko ne shvaća.« 

Prijevod dra Jakše Hercega dosta dobar. 


0 linko D e l orko 

učenik gerber je svršio 

Friedrich Torberg: Učenik Gerber je svršio. Preveo Dragan Tandarić. Izdanje » Minerva « 
nakladna knjižara d. d. Zagreb , 1932. 

Mladić, dječak — sin dakle — najčešća je tema njemačkih (a i francuskih) pi¬ 
saca u posljednja dva decenija. Nije samo puki slučaj, da je tako. Tko je sviiestan 
vremena u komu se to zbiva, bit će mu razumljivo, zašto je problem mladog, nastaju- 
ceg čovjeka aktualan — problem je to doba, koje se prema. Prema roditeljima, socijal¬ 
nom poretku, prema općem stanju, koje su, došavši na svijet, našla, djeca su se osje¬ 
tila suprotnima, ili, kako gdje, manje više, sa stvarnošću nesložnima. čovječja pri- 
rodnost mladoga naraštaja pod utjecajem kulture slobode — kulture, koja se u smi¬ 
slu s obode 1 prirodnosti sve više i više razvija, a u posljednjem stoljeću naglo na- 
Sta J a f a . \. nas * a J e — m j e zasmetana toliko u svom prirodnom zdravom gledanju na 
svijet 1 život, koliko je ugnjetavana narav njegovih pređa dok su ogrezli u glibu 
reakcije i obnevidjeli od dugotrajnog boravljenja u njezinoj tmini. 

Istina mladići igraju uloge i u djelima ponekih starijih pisaca, ali u literaturi 
mlađih mladić je problem glavni, koji se svestrano prikazuje, i uloga mu je bundžij- 
ska 1 knticka; u literaturi se starijih kao objekt kritizira ili samo pasivistički pro¬ 
matra (Mislim na njemačku literaturu; francuska se od nje bitno u koječemu raz- 
likuje.) 

U ekspresionističkoj drami (Hasenclever, Werfel. Johst) junaci su sve mladići 
kao 1 u onoj poslije nje, naime u novorealističkoj (Bronnen). Sukobi generacija, što 
su se odigravah na ekspresionističkoj pozornici (sinovi su protiv očeva, vode glavnu 
akciju 1 riječ) u poslijeratnoj književnosti nisu nastavljani. - Danas se, većinom u 
romanima mladi ljudi sukobljuju s društvom uopće: s njegovim institucijama i ure¬ 
đenjem. Uvidjelo se, da nisu očevi individualno krivci — sinovi su prozreli prave 
uzroke; pisci postavljaju probleme ispravno. Mnoštvo odličnih autora, poimence: Ernst 
Glaeser, Herman Kesten, Joseph Roth, Fridrich Wolf. Ernst Weiss, Wilhelm Sp^ver 
Ench Ebermayer, koji s velikim brojem ostalih čine današnju njemačku novu prozu’ 
stvorili su većinom romane o mladićima, a neki, kao: Peter Martin Lampel i Ferdi- 
nauci Bruckner, drame. 

Bavljenje pisaca vremenskim temama upravo u ovaj čas jenjava. Neposredno 
aktualne teme i izrazito političke tendencije u prikazivanju dotičnih tema, što je 
najhitnija karakteristika nove njemačke proze, napuštaju se. Sami Glaeser. čije su 

P ^i -t V 1 J l* 1ZV , rSne ^ iigC W ahr S an S 1902 « i »Frieden«) prednjačile kao vremenski i 
politički aktualne, odao se svojim najnovijim romanom »Das Gut im Elsass« kao bje¬ 
gunac iz vremena, bjegunac od aktualnosti. 


»Učenik Gerber je svršio« roman je, koji u njemačkom jeziku, to jest u ori¬ 
ginalu ne prestavlja nikakvu novost kao tema; on je samo prvi dokumenat za jedan 
novi talenat, koji se pojavio u njemačkoj literaturi prije dvije-tri godine: svome 
autoru fndrichu Torbergu pribavio je u kratko vrijeme nakon svog izlaska ime do¬ 
brog prozaiste. Prosvjedi protiv škole kao forme ropstva učenika pojavljivali su se 
1 prije Torberga. 

Torbergov, preveden na hrvatski, posve je novo i aktualno djelo u 
hrvatskoj literaturi Jedino svoje vrste u nas: književna realizacija patnje mladog 
maturanta uslijed školskog birokratizma. - Kojega srednjoškolca ili onoga, koji se 
oslobodio srednje škole, ne ohuzimlju srsi kad se sjeti nekih svojih doživljaja u njoj? 
ko je kao gimnazijalac osjećao, Torberg mu saopćava koliko je trpio, prikazuje mu 

čitavu atmosferu osmog razreda gimnazije od dana početka do časa svršetka školske 

godine. 

Osim trideset i dva učenika i brojnih profesora, u romanu nastupa više lica, 
koja su izvan škole: svako lice je tako uspješno karakterizirano, da djelo, bez obzira 
na glavne činjenice i sukobe u njemu između učenika Gerbera i profesora Kupfera, 
djeluje kao izvrsna zbirka raznih suvremenih tipova. Realnost je romana mjestimično 
teatralna, inače puna živih situacija sigurno postavljenih i sudbina dosljedno prove¬ 
denih. Torberg pripovijeda priprostim, svježim jezikom; rođeni je pripovjedač. Nje¬ 
gov njemački jezik u kojem se osjeća prisustvo čovječnosti i nenamještene duhovi¬ 
tosti, preveo je na hrvatski g. Dragan Tandarić zbiljski se u nj uživljujući. G. Tanda- 
rić doživljuje, kako treba, njemački jezik, i taj doživljaj realizira u hrvatske jezične 
mogućnosti; a to i jest umjetnost prevođenja. Gdjegdje po koja sitna izražajna po¬ 
grješka, kao i ona, koju pravi većina naših pisaca: upotrebi javan je onoga si (na pri¬ 
mjer: zašto si taj Lengsfeld iščašuje ruku?). Istina, jednostavna Torbergova sintaksa 
ne zadaje prevodiocu naročitih poteškoća. — Torbergu je poglavito stalo do toga, 
da djeluje materijalom, procesom u romanu kao optužbom suvremenog školstva, a ne 
kakvim izvanrednim osobinama stila. Ali kolikogod se taj roman poglavito ticao uče¬ 
nika i profesora, dotično škole, njegova obilježja: karakteri i njihove sudbine u svojoj 
biti značajni su i u općem društvenom pogledu kao ljudi i događaji s njima. Gerber 
i Kupfer dva su međusobno posve oprečna tipa ne samo u školi i zbog razlike nji¬ 
hovih položaja; kao potpuno suprotne prirode ljudske oni su u neprestanoj borbi u 
društvu uoće. Zato roman »Učenik Gerber je svršio« ima mnogo veću vrijednost, nego 
mu se pridaje ističući mu aktualnost samo kao časovito djelovanje protiv sistema u 
jednoj izvjesnoj instituciji. 

Kurt Gerber je previše čovječna priroda, a da je mogao izdržati među grubo¬ 
stima oko sebe. On je tip, čija individualna konstitucija neizbježno dolazi u sukob 
Su svim društvenim poretkom i, dovoljno neizdržljiv u otporu prema njima, diže ruku 
na sebe, ubija se. Što se je Gerber bacio iz trećega kata u smrt, tome je skrivio nje¬ 
gov sentimentalni građanski odgoj koji mu je zasmeo, — time što mu je utuvio u 
glavu i u čitavo biće, ma koliko se ono tomu suprotilo, takozvani postojeći red, u 
ovom slučaju naime da mora, ako je đak, maturirati, — da upotrijebi svoja urođena 
svojstva intelektualna i bundžijska: on je došao tako u sukob sa samim sobom i sa 
samim sobom i neredom u sebi obračunao mjesto da obračunava sa društvom, koje je 
u njemu dotični nered napravilo. Da — ali bilo je prekasno: Gerbera su već bile 
svladale društvene konvencije. 

Stanisl a v Šimi ć 

PEROJEVIĆEV PETAR KRUŽIĆ 

Nakon pada Knina i Skradina 1522. i Ostrvice 1525. ostao je na jugu Hrvatske, 
usred bijesne turske poplave uzdignut jedini Klis, tako da mu je najbliži hrvatski 
grad bio Obrovac ili upravo Senj, koji je bio baza za snabdijevanje Klisa. Pomoć od 
kraljeva Vladislava II., Lauša II. i Ferdinanda I. nije dolazila gotovo nikakva, i za 
potrebe ovih dvaju gradova, štitova kršćanstva, brinuo se najviše papa, — kad nije 
i on bio zapleten u ratovanje sa susjednim kršćanskim zemljama. U borbi bez odaha. 
u užasnim stradanjima materijalnim i moralnim produžio je Klis svoju agoniju još 
dugih petnaest godina. Za to vrijeme bio je kliškim kapetanom (od 1513.) Petar Kru¬ 
žić, koji je usto od 1522. do 1529. bio i senjskim i otočkim kapetanom uz Grgura 
Orlovčića. Kad je Orlovčić poginuo u Muhačkom razboju, ostala su sva tri grada na 

’ZIZl d ^I SU ' P ° vjerenu ’ službu ™ je Kružić ozbiljno, boreći se s Turcima ne 

zaooviiedi bZ 1 ^ ^ b ° jiŠtima P° Hrvatskoj, tamo je odlazio po 

za svoie iradovo ga T^P ™' ° V ° SVe ° Stal ° Vrijeme utro šio je tražeći pomoć 

za svoje gradove i vojnike. Poginuo je 12. ožujka 1537. u solinskoj luci, kamo je do- 

T °t° r m ° CnU V ° J SaS ‘ avl j enu od Hrvata - Nijemaca i papinih vojnika, da odbije 
lurke, koj, su vec puna dva mjeseca podsjedali Klis. Posada, koja već više nije 
imala m hrane n, vode, predala je grad još istoga dana, kad im je zapovjednik turske 
vojske, Murad-beg Faidić, poturica iz Šibenika, pokazao odsječenu glavu njihova ka¬ 
petana. Kliski junaci otišli su pod oružjem noseći sa sobom ključeve gradske u Senj 

n - ■ R °fr 1 b °S atstv » m Petar Kružić nije bio premac suvremenim hrvatskim rat- 
mcima, kakvi su bili Krstofor Framkopan. Petar Keglević, Ferenac ’ Berislavić. ban 

noi i ^ , eri aV1C ’ ] Van Karlović 1 MikIouš Zr i«ski. Premda je potekao iz sit¬ 
noga plemstva, koje su tada velika gospoda hrvatska često htjela izjednačiti s kmeto¬ 
vima, nepismeni Petar Kružić, gospodar jedinog imanja lupoglavskog u Istri, u našim 
očima ima tu <pred n o st da je sav svoj život proveo u obrani hrvatskih granica i nije 

tizavaTu ti r ! r V eHk0m tarijerom, koju su hrvatski ratnici po¬ 

stizavali u tuđoj službi. Burni život Petrov ocrtao je u najnovije vrijeme Marko Pe 

rojevic u knjizi »Petar Kružić, kapetan i knez grada Klisa, (Zagreb 1930 Izdala Ma 

09 «*.'•>• »vod i Šest S l.„, no o Peta, Kr«“» 

se upravo od glave druge /na str. 50. 5 

* S V e !' potrliebio . za ovo d i el ° vrlo opsežnu literaturu i čini se da mu nije 
izmaklo ništa, sto je za njegov predmet bilo od ineke važnosti. J 

.. D ,° dat ću “vdje nekoliko primjedbi ili ispravaka k pojedinim mjestima Pero je¬ 
ška,iski manastir a štpt V™ '?- 1SaC zaniml j ivo “nijenje, da je u Klisu bio franci- 
skanski manastir. Šteta sto ga nije potkrijepio citatom iz Wadinga, koji nije svakome 

dokazuje P nišTa 01 ’ ^ ^ ^ ^ DaVeden ° iz Fablanic heve Storia dei frati Minori ne 

Pa y a ,° ,f trbac ’ banovac hrvatski gospodar Ostrvice, nije se zvao Kožulić (str 22) 
nego Kozul ili Kožule. Damjan Klokočić, koji je izdao Turcima Ostrvicu bio je dmsta 

, naZn • J •’ ^ . M) ^ K ° Žulov - ° j unačkom Kožulu, kao junaku opjevanom 
tica ^K H iPJ t Sm1 ’ 1 T" 0 ™ \ e , Valjal0m zetu vidi “oj članak »Dubrovačka bugar- 
XXV1H ^ rbavsk °m. razb °J u<< 7 u Zborniku za nar. život i običaje Južnih Slavena knj. 

džak 1' V -^ 6j - 1 (U , Zagre , bu - im >- Skender-beg Ornosović, hercegovački san- 
dzak, nije »Vranesevic« kako misli pisac slijedeći Bašagića, nego Evrenosović (Evre- 
nos-oghlu), potomak Evrenos-bega, znamenitog turskog vojskovođe, koji ie - 1371 
s turskom avangardom razbio kralja Vukašina na Marici i nakon te sjajne pobjede 
° d , SV ] 0ga ZaVldn °f a n f efa Lala-Sahina bio otrovan. Naprotiv. Matej Vianesović (str. 
150) ili Uf ranas ic ( 120 ) kaštelan kliški, očito je ista osoba, i jamačno se zvao Vrane- 
sevic. Pop Cimbric, potknez kliski, jamačno se zvao Imbrih. Kaštelnovi na str 97 bit će 
Novi u L,c, po kojemu se voda niže njega zove Novšćica, a »Vouignio« Udvina, koju 
su lurci nakon osvojen ja obnovili, kao i Obrovac i spomenuti Kaštelnovi, i učinili je 
sijelom ličkog sandžaka. Pribegli homines (str. 157) treba jamačno čitati pribeghi, to 
jest pnbjezi ili uskoci; ova je riječ kao vojnički izraz ušla i u turski i madžarski je¬ 
zik. Salomon mostarski vojvoda (157), očito je samo latinski prijevod za Sulejman. 
Pisac gdjekad malo i pretjerava, osobito kad govorio svome junaku. »...Osim vla¬ 
stele bilo je u bihaćkim krajevima vrlo odličnih (!) plemića, koji su bili vazali vel- 

plemići: Kolonići, Orlovići (Orlovčići). Hlapčići Alapići), 
Jaksici i Kružiću. Ovdje autor ponavlja pogrešku nekih starijih historika, koji su 

poistovetili stare hrvatske Hlapčiće s Alapijama, koji su došli u Slavoniju pod kraj 
XV. v. kao sluge Ivaniša Korvina iz Ugarske (čini mi se, iz boršodske županije), gdje 
im se nalazi postojbina u selu Alap po kome su se pisali de Alap, kasnije Alapi. Da 
budu ova imena sličnija, izmislili su neki historici oblik Alapić, za koji u ispravama 
nema nijedne potvrde. Slično je pretjeravanje i neispravnost, kad za pomoć, koju je 
Ferdinand pružio g. 1527. Senju u vojsci, kaže: »Ta je pomoć bila Kružiću više na 
smetnju, nego na korist. Ferdinandovi su Nijemci imali istisnuti Hrvate iz gradova, 
da se bore >s neprijateljem na otvorenom polju« (str. 90). Kružić je piscu »velik diplo¬ 
mat«, jer ima veza s papama i s kraljevima (str. 10). Kružićevo očajno traženje po¬ 
moći za Klis kod kralja, pape i Mletaka nije zgodno nazivati »moljakanjem i prosja- 
čenjem«. Kad bi bilo ispravno ono što piše autor o držanju Kružićevu za pods jedan ja 
Klisa g. 1532. (na str. 136—137), trebalo bi Kružića držati za najlakoumnijega čovjeka, 
a to znamo po svemu, da nije bio, nego da je svaki put kao lud (»in furia« kažu jed¬ 
nom Sanudovi Diarii sv. L, str. 238) poletio da odvrati opasnost. 

Odnošaj Kružićev prema susjednim mletačkim knezovima i njihovo vladanje 
prema Kružiću ne gleda pisac objektivno. Naglasit ću, da je za Mlečane bilo poželj¬ 
nije, da im susjedi u Klisu budu kršćani, nego Turci. Da je Klis zaštita svoj Dalma¬ 
ciji, priznavali su spljetski knezovi javljajući mletačkoj vladi, kako je 1524. Kružić 
sa šakom ljudi došao iz Senja i razbio tursku vojsku, koja je dva mjeseca podsjedala 
Klis. Time je Kružić oslobodio čitavu Dalmaciju po riječima istih knezova. Mletački 
knezovi u Spljetu i Trogiru davali su pomoć Klisu, osobito kad su Mleci ratovali s Tur¬ 
cima: ino kad je između republike i sultana bio mir, spljetskim knezovima nije bilo 
moguće pomagati tuđi grad, koji je neprestano ratovao s Turcima. Inače su kliških 
kapetana molbe, kojima su se obraćali za pomoć na spljetske knezove, bile takve, 
da ih je često bilo nemoguće odbiti (vidi Diarii di Sanuto III, col. 1360.-1.). Neprija¬ 
teljstvo prema sebi izazvali su kliški vojnici onda, kad su stali robiti ne samo turske 
nego i mletačke podanike. No kod svega toga Mlečani nijesu željeli, da Klis dobiju 
Turci ili štićenik turski njihov zemljak i sin duždev Alvise Gritti, kojemu je Klis 
i Poljica poklonio Ivan Zapoljski. i koji je g. 1532. poslao svoga službenika Nikolu 
Querinija s turskim pomoćnim četama da zaposjedne ta mjesta. S toga nije taono, što 
tvrdi pisac, »da su mletačke vlasti, naravno, bile na ruku Queriniju šuruj-ući s Turcima 
protiv Klisa i Kružića« (str. 133). Za ovu tvrdnju dokaza nema; naprotiv Sanudovi 
Diarii izražavaju se redovito o Queriniju »quel tristo« (onaj nevaljalac), jer je isti 
Querini tužio turskome caru mletačku gospođu, da su ona kriva, što Klis nije došao 
pod carevo krilo, pa se republika radi toga izdajice kršćanstva i svoje domovine mo¬ 
rala opravdavati na Porti (Diarii di Sanuto, LVIII. 116). Zanimljivo je, da je i Ivan 
Zapoljski, pritiješnjen od Ferdinandove vojske, g. 1529. mislio tražiti zaklonište na 
Klisu (fraza »ut ibidem sue vite consuleret« ne znači: »da se ondje liječi«, kako misli 
pisac str. 101). Odnošaj Petra Kružića prema pristašama Zapoljskoga, od kojih ga je 
osobito Šimun Tompa od Erdewda, zagrebački biskup, mamio na svoju stranu, nije 
ni ovdje sasvim razjašnjen, iako je mnogo jasniji nego iz rasprave B. Krnica o 
Ivanu Pastoru Zagrepčaninu, agentu Ferdinanda I. (Rad 201, 1914.), koji se dota¬ 
kao druge strane ovoga pitanja. 

Uz nesavršenu i netačnu topografsku kartu Spljeta i Klisa s okolicom iz g. 
1650., uzetu iz nenavedenog njemačkog djela, bolje bi čitaocu poslužila kakva mo¬ 
derna karta. 

Ono što je o Kružićevim sinovima i potomcima pisao Bojničić u knjizi Der 
Adel von Kroatien (Siebmacherov AVappenbuch, IV. Bd., 13. Abtheil. 2. Ausg. Niirn- 

berg, 1899.), treba sasvim ispraviti prema Perojeviću. Ivan Kružić, koji je po Pero- 
je viču držao Lupoglav u zalogu g. 1573., bio je valjada sinovac Petrov, i živio je u 
gorskoj Ugarskoj u županiji Hontskoj (danas u čehoslovačkoj), gdje je bio kapetan 
grada Csabraga. 1 Csabrag je dobio Ivan Kružić ipo ženi Katarini Palffyjevoj, svojoj 
ženi. Umro je kao barun kraljevstva 1582. bez potomstva. Pisao se de Lupoglaw, što 
je S. Borovszki u momentalnom djelu Magyarorszag varmegvei es varosai (svezak 
Hont-varmegye. Budapest, 1907.) krivo čitao za Lepoglavu. 

Kružiću isu sačuvale spomen narodne pjesme, od kojih je najraširenija ona, 
koja ipjeva kako se Jela, Kružićeva sestra, bratovom ili samo svojom pomoću izbavila 
iz turskog ropstva (najstarija od tih pjesama u Bogišića br. 117 naziva ovdje Kružića 
Ivanom). Kako je poznato iz oporuke Kružićeve sestre, koju je Stj. Ivšić objelodanio 
u Nar. Starini sv. 16, Petrova sestra doista se zvala Jelena. Nije nemoguće, da te pje¬ 
sme imaju historijsku podlogu, jer je i sam Petar Kružić bio jednoć zarobljen od 
Turaka, možda zajedno sa svojom sestrom (Perojević, 54). 

Pisac je ovom monografijom duboko uronio u hrvatsku historiju prve pole 
XVI. vijeka, pa će jamačno proslijediti u proučavanju onog perioda, koji pruža obilje 
sličnih tema (l'oma de Nigris, Antun Vrančić, Stjepan Brodarić, Francisko Jožefić i dr.) 

Nakon gubitka Klisa Turci su titul kliskog sandžaka zadržali kaoti »in partibus 
infidelium« i davali ga nekome bosanskom alajbegu. Trojicu ovakih mutesarifa klis¬ 
kog sandžaka iz početka 19. stoljeća spominje na više mjesta Sejfudin Fehim Ke- 
mura, Prvi srpski ustanak po turskim izvorima (Sarajevo, 1916.). Potomak ovih klis¬ 
kih sandžak-begova stari beg Miralem živi danas u Gornjem Vakufu. Jamačno se tu 
negdje oko Gornjeg Vakufa i Uskoplja nalazio taj kliski sandžak iza g. 1648. 

Ante Simčik 


JEDAN ČLANAK U NJEMAČKOJ 
REVIJI O HRVATSKOJ LIRICI 

Vjekoslav Majer, čija je književna 
aktivnost u našim časopisima prije neko¬ 
liko godina bila vrlo vidljiva i cijenjena, 
živi već duže vremena u Beču i tamo 
objavljuje u reviji »Das Blaue HefU 
(Bergis-Verlag. Wien, I. Rudolfspl. 6.) li¬ 
riku. koju piše na njemačkom jeziku: 
dakako: Majer nije prestao pisati hrvat¬ 
ski — kani doskora Izdati u Zagrebu je¬ 
dan roman na našem jeziku. U najnovi¬ 
jem broju spomenute revije »Das Blaue 


Heft« (Nr. 3, 1. September 1932.) izišao 
je jedan Majerov članak o modernoj hr¬ 
vatskoj lirici (Moderne kroatische Lyrik), 
u kom je ukratko prikazana naša lirika 
i njezina bitna karakteristika od Matoša 
preko Ljube Wiesnera, Nikole Polića, Mi¬ 
roslava Krleže. A. B. Šimića, Luke Per- 
kovića, Dobriše Cesarića, Stanislava Ši¬ 
mića, Slavka Batušića, Frana Alfirevića, 
sve do Olinka Delorka, Novaka Simića, 
Drag. Tadijanovića i Vlade Vlaisavljevi- 
ća. (To je već drugi propagandistički akt, 
koji Vjekoslav Majer čini u Beču za hr- 


1 Csabrag je prije toga bio kupio Šimun od Erdewda, biskup zagrebački, a po 
smrti Ivana Kružića prešao je po njegovoj udovici na Illeshazyje i zatim na Koha- 
ryje. Posljednji Kohary, udavši svoju kćer za jednoga Koburga, obveza svoga zeta 
da s imanjem preuzme i njegovo ime i grb i da se piše Koburg-Kohary. Ferdinand 
Koburg-Kohary, postavši bugarski kralj, zabaci ime i grb Koharvja i zadrži samo 
koburški predikat. 

vatsku literaturu: — prije koju godinu, 
on je zajedno s g. N. Hreljanovićem odr¬ 
žao u dvorani »Urania« predavanje o na¬ 
šoj literaturi i recitaciju priličnog broja 
na njemački prevedenih pjesama iz naše 
poslijeratne lirike). Moglo bi se nešto pri¬ 
govoriti nepotpunosti samoga prikaza — 
ali treba uzeti u obzir, da su Majem 
zbog njegove odsutnosti iz Zagreba naj¬ 
novije naše književne prilike potanje 
manje poznate. Ipak, nije smio zabora¬ 
viti da spomene Tina U je vica, najveću 
lirsku pojavu, ne samo u Hrvatskoj, nego 
na Balkanu uopće. 

Inače, članak je pisan dobro; upadan 
je, kao i u Majerovim poznatim pjesma¬ 
ma na hrvatskom, vrlo slikoviti stil nje¬ 
gove njemačke proze. 

ALMANAH SAVREMENIH PROBLEMA 

Naklada »Astra« kluba, Zagreb 1932 . 

Petnaest ljudi, od kojih su neki dosad 
u javnosti bili nepoznati, objavili su za¬ 
jedno u jednom almanaku — jedni: svo¬ 
ja mišljenja o nekim suvremenim pro 
blemima, a drugi, koji su slikari, repro¬ 
dukcije svojih slika iz suvremene stvar¬ 
nosti. Almanak je uredio Ivo Hiihn. Nje¬ 
gov sadržaj obiluje nekim u svijetu vrlo 
aktualnim i poznatim temama, a o koji¬ 
ma tse kod nais dosad malo i nimalo javno 
govorilo, dakle: pojava je takvog alma- 
naka, to jest rasprava koje su u njemu, 
bila potrebna. U njemu su članci: 

Braun Zvonko: Psihoanaliza. Njezin 
materijalistički osnov i odnos prema dru¬ 
gim psihološkim teorijama. Uvod. Psihi¬ 
čki determinizam. Freudova interpreta¬ 
cija nesvijesnoga. Omaške. Uloga seksu¬ 
alnosti u psihoanalizi. Tumačenje sna. 
Neuroze. Individualizam psihoanalize. 
Adlerova individualna psihologija. Pored¬ 
ba psiholoških teorija i perspektive dalj¬ 
njeg razvitka. 

Hiihn Ivo: O Miroslavu Krleži. 

Cesarec August: Don Quiote iz Sala- 
mance, Miguel de Unamimo. 


Hegedušić Mladen: Problem konačnosti 
svemira. 

jančiković Tomo: Kriminalni pobačaj. 

Richtmann Zvonimir: Kriza determini¬ 
zma u današnjoj fizici. Značenje kauzal¬ 
nog principa i statističkih zakona. Građa 
atoma i teorija kvanta. Bohrova atomska 
teorija. Kvantna i valna mehanika. Prin¬ 
cip neodređenosti. Kolebanje determini¬ 
zma. Obrana determinizma. Otvoreni pro¬ 
blem fizike i njezin utjecaj na filozofiju. 

Hegedušić Krsto: Problem umjetnosti 
kolektiva. 

juhn Miroslav: Socijalni momenti u 
individualnoj psihologiji. 

Stein Beno: Medicina i psihologija. 

Grgošević Zlatko: O našim muzičarima. 

Planić Stjepan: Arhitektura i društvo. 

Hegedušić Mladen: Nekoliko prigovora 
općoj teoriji relativnosti. 

Reprodukcije: 

Generalić Ivan: Crtež. 

Hegedušić Krsto: Za šumsku štetu. 

Tiljak Đuro: Linorez. 

Kako se vidi, tu je mnogo toga što se 
tiče neposredno današnjeg društva, i zna¬ 
nosti, književnosti i umjetnosti u ovaj 
čas. Kritički se osvrnuti na pojedine tu 
navedene misli o književnim i umjetnič¬ 
kim problemima trebalo bi posebno. Po¬ 
glavito na ono, što govori g. Hegedušić 
o umjetnosti kolektiva; o tom aktualnom 
pitanju treba misliti malo drugačije; neka 
zaključivanja g. Hegedušića nisu baš na¬ 
stala nakon dobrog promišljanja. Članak 
koji je Ivo Hiihn napisao, jesu dosada 
prve kritički smišljene rečenice o Krleži; 
samo s nekim primjedbama u njemu nije 
se moguće složiti. Hiihn bi trebao svoju 
izvanrednu kritičku misao izražavati od¬ 
ređenije, preciznije, da postigne doličnije 
djelovanje. 

Misleći na Hiihna, Brauna, Juhna i 
Steina, može se reći: ima ljudi, za koje 
javnost uopće ne zna, a oni o njoj mnogo 
znaju: mogu je više naučiti nego njezini 
poznati i preporučeni učitelji. 

5. 5. 

UZALUDNA DOKUMENTIRANJA 

Na kritika prof. V. Lozovine »Hr. R.« 

8 — 9 . 

Pred dvije godine Matica Hrvatska je 
izdala moju kratku monografiju o Luki 
Botiou prigodom prve stogodišnjice nje¬ 
gova rođenja. Na tu monografiju su se 
osvrnuli kritici i novinari onako, kako 
su umjeli i kako se je njima djelo svi¬ 
djelo. Ja sam pak primio privatno brojne 
pohvale, prave panegirike, osobito iz 
Splita. 

Zamjerke mojemu djelu su gotovo je¬ 
dino negativne naravi: fali ovo, fali ono. 
Nije dotjerano, nije dokumentirano. Baš 
svi, koji su javno pisali, rekli su, da ni¬ 
sam »dokumentirao« svoj prikaz o Luki- 
noj mladosti, o atmosferi, u kojoj je ži¬ 
vio i proveo svoj kratki život, premda 
sam naglasio u uvodu, odakle crpem svo¬ 
je znanje: iz usta rodbine, prijatelja, 
znanaca i drugova Botićevih, dakle iz prve 
ruke. Priznajem, da sam mogao koje ime 
ili koju godinu zaboraviti ili krivo na¬ 
vesti, mogao sam se zareći, i zarekao sam 
se na pr. u imenu Tomića Zuanina, pje¬ 
snika, varošanina splitskoga. Ali to su 
malenkosti, o kojima ne treba ni govoriti, 
jer ne utiču nikako u bitnost predmeta. 

Kad se piše ovako, na temelju vlastito¬ 
ga znanja iz prve ruke, vlastitoga isku¬ 
stva, i doživljaja, ne može se tražiti ni¬ 
kakvo dokumentiranje. Za stvari, koje 
nisam znao iz prve ruke i točno, tražio 
sam potvrde, čak Lukin krsni list iz župe 
sv. Križa u Splitu. Ali kako sam mogao 
»dokumentirati«, što su mi drugovi i pri¬ 
jatelji Lukini pripovijedali, što sam čuo 
od njegova brata, krčmara u Splitu? Tre¬ 
bao sam s njima sastaviti zapisnik! 

Zato se nisam ni osvrnuo na prigovore 
o dokumentiranju, kako se gotovo nikad 
nisam osvrnuo na kritike o mojim dje¬ 
lima. Zahtjev, da sam morao »dokumen¬ 
tirati« svoje navode, potpuno je jednak 
rješenju vijećnika Kolombatovića 1926 . u 
Splitu, koji mi je uskratio pravo glasa, 
jer da nisam dokazao, da sam punoljetan 


— premda nisam bio daleko od šezde¬ 
sete! Trebao sam donijeti krsni list! 

No jedan prigovor i zahtjev dokumen¬ 
tiranja mogao bi biti umjestan. Zahtjev, 
da dokažem tvrdnju o srodnosti između 
»Bijedne Mare« i Grossijeve »Ildegonde«. 
Ovim se je pozabavio prof. Lozovina u 
dva broja »Hrvatske Revije«. On ispra¬ 
vlja jednoga kritika, ukoliko mi podme¬ 
će, da sam okrivio našega pjesnika s pla- 
gijatstva, zatim ide i traži srodnosti iz¬ 
među talijanske i hrvatske pjesničke no¬ 
vele. Ja sam u spomenutoj monografiji 
točno označio, u čemu se sastoje srod¬ 
nosti ili sličnosti između talijanske i hr¬ 
vatske pripovijesti, ali nisam donio niti 
jedan citat. Ali treba znati, što ne zna 
ni prof. Lozovina, da sam ja godine 1889 . 
u zadarskoj »Hrvatskoj« napisao opširan 
prikaz »Bijedne Mare«, baš pod direkt¬ 
nim uticajem pripovijedanja o pjesniku, 
koje sam slušao u Zadru od Stjepana Bu- 
zolića, Mate Nekića i drugih mu vršnja¬ 
ka. U toj studiji sam naveo nekoliko iz¬ 
vornih citata iz talijanske pjesme i uspo¬ 
redio ih sa hrvatskom. Premda mi je 
bila pri ruci zadarska »Hrvatska«, jer je 
sačuvana u ovdješnjoj sveučilišnoj bi¬ 
blioteci, nisam to ponavljao u svojoj na¬ 
vedenoj monografiji, jer nisam htio pla¬ 
girati samoga sebe, i jer mi je prostor 
bio ograničen, i jer nisam smatrao po¬ 
trebitim. Meni je bilo pred očima, da pri- 
kažem pjesnika u pravoj slici, da se uz¬ 
mogne shvatiti njegova poezija. Svako 
je pjesničko djelo proizvod pjesnikove 
prirode, okolnosti njegova života, atmo¬ 
sfere književne, u kojoj se odgojio i u 
kojoj je živio. Kako na fizički organi¬ 
zam, tako i na duh čovječji i njegovu 
formaciju djeluje štivo, kojim se hrani. 
Poznato je, da je čovjek sklon imitira- 
nju: sono poeta anch’io! Moć utjecaja je 
velika, premda neosjećana i često neza¬ 
mijećena. 

Prof. Lozovina je imao prilike, da se 
pozabavi istraživanjem dokumenata iz 
lijepog perivoja romantične poezije tra¬ 
žeći sličnosti i analogije u pjesmama Bo- 

tićevim. Tim svojim naknadnim istraži¬ 
vanjem prof. Lozovina nije mogao doći 
do drugih rezultata nego sam došao ja 
pred 45 godina. Hvala mu! 

P r oj. K. Š e gvić 

»AFERA« S DEMETROVOM 
NAGRADOM 

Istina je redovno uvijek jednostavna, i 
ona u ovom slučaju stoji ovako: Porota 
je u svojoj sjednici od 1. srpnja 1952. po¬ 
dijelila Demetrovu nagradu za sezonu 
1931.—1932. g. Petru Preradoviću za nje¬ 
gov komad »Razumijemo li se«. Dne 27. 
kolovoza bila je sazvana ponovna sjed¬ 
nica porote, u kojoj je predočena štam¬ 
pana izjava g. Petra Preradovića, da on 
nije hrvatski književnik. Budući da je 
Demetrova nagrada osnovana za promi¬ 
canje hrvatske dramske književnosti, ja¬ 
sno je, da g. Preradović prema statutima 
Demetrove nagrade ispada iz svake kom¬ 
binacije, pa je stoga porota anulirala svoj 
prvi zaključak i podijelila je nagradu 
drugom autoru (g. Begoviću za dramu 
»Bez trećega«). 

Takav je postupak jedino moguć, oprav¬ 
dan i ispravan, i dotle nema nikakve 
»afere« ni »blamaže«. 

Međutim je g. Preradović dao nakon 
toga izjavu u novinama, u kojoj kaže, da 
je u Zagrebu već davno poznata činje¬ 
nica, da su njegovi radovi u konceptu 
njemački pisani, pa tvrdi: »Ta činjenica 
bila je juryu već zbog toga poznata, jer 
sam njegove članove još prije 1. srpnja 
izričito i oficijelno na to upozorio«. Ovom 
je svojom izjavom g. Preradović načinio 
aferu, i na temelju te njegove izjave na¬ 
pada porotu g. G. B. u zagrebačkom »Vi¬ 
diku« (god. I. — 1932. br. 7—8.) i g. I. N. 
u beogradskoj »Pravdi« (9. IX. 1932.). 

Nisam ovlašten, da govorim uime žiri¬ 
ja, ali smijem i moram za sebe kao član 
žirija izjaviti, da tvrdnja g. Preradovića 
nije istinita. Pred žirijem kao cjelinom 
ne postoji nikakvo Preradovićevo »izri¬ 
čito i oficijelno upozorenje« prije 1. srp¬ 
nja ni usmeno ni pismeno, štaviše, ne 
postoji, bar za mene, niti privatno upozo¬ 


renje s njegove strane, jer ja g. Prerado¬ 
vića lično ne poznajem, niti sam u svom 
životu dodanas progovorio s njim ni jed¬ 
ne jedine riječi. 

Po gradu se već davno govorkalo, da g. 
Preradović piše u konceptu njemački, ali 
ta govorkanja mogla su biti lažna i nisu 
bila dokazana, a porota za podjeljivanje 
Demetrove nagrade nema prava da pro¬ 
vodi dokazni postupak, da pozivlje knji¬ 
ževnike na preslušavanje ili da obavlja 
kod njih premetačinu i da traži po ladi¬ 
cama njihovih pisaćih stolova koncepte. 
Žiri se je nalazio pred ovim činjenica¬ 
ma: drama je Preradovićeva davana kao 
domaća, ona je iznesena pred žiri kao 
komad koji ima prava da se natječe 
(uprava kazališta ne iznosi pred žiri stra¬ 
ne premijere), i na kazališnim objavama 
ona je originalno djelo, jer nije nazna¬ 
čeno da je prevedena ni tko ju je preveo. 

Prema tim činjenicama (a ne govorka¬ 
njima!) porota je sasvim ispravno i u 
smislu statuta donijela svoj prvi zaklju¬ 
čak. Isto tako je pravilan i u smislu sta¬ 
tuta drugi zaključak porote, koji je do¬ 
nesen na temelju pismenog dokaza, da 
g. Preradović ne smatra sebe hrvatskim 
književnikom, a taj je dokaz doista do¬ 
bila porota tek naknadno. 

Nije se dakle žiri — kako tvrdi g. G. 
B. u »Vidiku« — »poigrao ovako netak¬ 
tično s jednim književnikom« niti je to 
žirijeva »šala i suviše gorka«, nego se je 
g. Preradović poigrao s javnošću i na 
nikome izvan njega nema krivice za tu 
»šalu«. 

Nakon izloženih činjenica suvišno je 
osvrtati se na uzrujavanja gospodina 
I. N. u beogradskoj »Pravdi«. Njemu nije 
poznato, da li je ministarstvo na osnovu 
njegova članka anuliralo prvu odluku ži¬ 
rija ili se na to »odlučio sam žiri pod 
pritiskom javnog mišljenja«, a koliko mu 
je nepoznat statut Demetrove nagrade, 
pokazuje i time, što on apelira na »po¬ 
sljednju instancu koja treba da prisili 
taj žiri na ponovnu promjenu odluke«. 
Žiri podjeljuje nagradu pravomoćno i 

konačno, i nema nikakve »posljednje 
instancije«, koja bi ga na što trebala ili 
smjela siliti. Niti je ministarstvo anuli¬ 
ralo prvu odluku žirija, niti ju je žiri 
promijenio pod pritiskom javnosti. Žiri ne 
radi pod pritiskom javnosti, nego svoje 
savjesti. A da je dati plebiscit javnosti, 
onda sumnjam, da bi dobili nagradu oni, 
koje predlaže g. I. N.; možda bi gđa Za¬ 
gorka s javnošću imala više sreće... 

Gosp. I. N. misli, da je druga odluka 
porote nepravilna, jer da je Begovićeva 
drama »Bez trećega« dramatizacija nje¬ 
gova romana »Giga Barićeva«. Ni to nje¬ 
govo mišljenje nije ispravno. Prvo, dra¬ 
ma »Bez trećega« nije dramatizacija ro¬ 
mana »Giga Barićeva«, nego jednoga 
dijela; drugo, dramatizacija je, po zdra¬ 
vom razumu, isključena iz natječaja, kad 
je dramatizirano tuđe književno djelo, a 
ne svoje (na pr. Dežman s dramatizaci¬ 
jom Šenoina »Zlatarova zlata«, Strozzi 
s dramatizacijom Šenoine »Senjske ruke« 
itd.). Mnogi naši dramatičari prave naj¬ 
prije studije za dramu i pišu novele, koje 
se poslije razrade u drami (Krleža). Ta¬ 
kva se drama ima smatrati originalnim 
dramskim djelom, a ne dramatizacijom. 

U »Vidiku«, kome je urednik g. Ka 
Mesarić, predbacuje mi g. G. B. neozbilj¬ 
nost, što sam prošle godine u žiriju gla¬ 
sovao za nagradu drame g. Mesarića 
»Joco Udmanić«, a odmah iza toga da 
sam dobitnika napao u »Hrvatskoj Re¬ 
viji« »primitivno i neukusno«. Valjda bi 
to imalo značiti moju nedosljednost. Me¬ 
đutim sam bio i u tom pitanju sasvim 


dosljedan i jasno sam u »Hrvatskoj Re¬ 
viji« kazao, da je sezona počela »s vrlo 
niskom razinom« (»Joco Udmanić« od Ka 
Mesarića), i da je prema kraju padala 
sve dublje. Iako je dakle drama g. Ka 
Mesarića bila loša, druge su iza nje bile 
još lošije, pa je s pravom podijeljena 
Demetrova nagrada njemu, »koji — za¬ 
vršio sam — ima pred ostalima tu pred¬ 
nost, da je mlad književnik, pa prema 
tome ima barem mogućnost da se dalje 
razvija«. Tako stoji stvar; ja sam svoje 
glasovanje za g. Ka Mesarića javno 
obrazložio, ali on nije dosad još ispunio 
one nade i očekivanja o svom daljem 
razvijanju. 

U beogradskoj »Pravdi« g. I. N. poziv¬ 
lje ministarstvo (ne kaže, koje), da ono 
»samo uredi pitanje sastava žirija« i da 
ga »u buduće samo svake godine po¬ 
stavlja«. Svom prijedlogu, da se i ova 
stara hrvatska ustanova raspusti, mogao 
je g. I. N. nadodati novi paragraf, da 
književne nagrade podjeljuju četiri po¬ 
licajca. Može i to biti, samo onda ne će 
to više biti — Demetrova nagrada. 

Dr. Blaž J uri si i 

ISPRAVI! 

U zadnjem (9.) broju, na strani 596., 
potkrala se je u komentaru S. Š-a pod 
nazivom: Ante Dean: Gradska godina, u 
desetom retku odozdo pogrješka; namje¬ 
sto: »hropće kao mrtvac«, mora biti: 
»hropće kao umirući«. 

